(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΠΓ΄

Τρίτη, 03 Σεπτεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Αγγελική Δεληκάρη, σελ.   
3. Ανακοινώνεται ότι ο Πρόεδρος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία», κ. Νίκος Παππάς, με την από 3 Σεπτεμβρίου 2024 επιστολή του προς τον Πρόεδρο της Βουλής, μας γνωστοποιεί την επανένταξη του Βουλευτή Χανίων, Παύλου Πολάκη στην Κοινοβουλευτική Ομάδα «ΣΥΡΙΖΑ - Προοδευτική Συμμαχία», σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Τέταρτης 4 Σεπτεμβρίου 2024, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης: «Κύρωση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού», σελ.

ΟΜΙΛΗΤΕΣ

Α. Επί διαδικαστικού θέματος:  
 ΜΠΟΥΡΑΣ Α. , σελ.   
  
Β. Επί του σχεδίου νόμου του Υπουργείου Ψηφιακής Διακυβέρνησης:  
 ΑΧΜΕΤ Ι. , σελ.   
 ΒΕΛΟΠΟΥΛΟΣ Κ. , σελ.   
 ΓΡΑΜΜΕΝΟΣ Β. , σελ.   
 ΔΗΜΗΤΡΙΑΔΗΣ Π. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΜΕΡΟΣ Γ. , σελ.   
 ΚΟΝΤΗΣ Ι. , σελ.   
 ΚΤΕΝΑ Α. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΛΕΥΡΗΣ Α. , σελ.   
 ΡΟΥΝΤΑΣ Γ. , σελ.   
 ΣΑΡΑΚΙΩΤΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΓ΄

Τρίτη 3 Σεπτεμβρίου 2024

Αθήνα, σήμερα στις 3 Σεπτεμβρίου 2024, ημέρα Τρίτη και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας. Καλή δύναμη, μετά τις ολιγοήμερες θερινές διακοπές!

Αρχίζει η συνεδρίαση.

Πριν μπούμε στην ημερήσια διάταξη, θα κάνω δύο ανακοινώσεις.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Κύρωση του Πρωτοκόλλου για τη στρατηγική περιβαλλοντική εκτίμηση στη Σύμβαση της Οικονομικής Επιτροπής των Ηνωμένων Εθνών για την Ευρώπη «για την εκτίμηση των περιβαλλοντικών επιπτώσεων σε διασυνοριακό πλαίσιο», που κυρώθηκε με τον ν.2540/1997».

Οι Υπουργοί Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού κατέθεσαν στις 2-9-2024 σχέδιο νόμου: «Ψηφιακό Τέλος Συναλλαγής και άλλες διατάξεις». Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης: «Κύρωση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία προφανώς θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Θα σας διαβάσω την ψηφοφορία που υπήρξε στην αρμόδια Διαρκή Επιτροπή.

Η Νέα Δημοκρατία ψήφισε υπέρ. Ο ΣΥΡΙΖΑ επιφυλάχθηκε. Ομοίως το ΠΑΣΟΚ επιφυλάχθηκε. Το Κομμουνιστικό Κόμμα Ελλάδας ψήφισε κατά. Η Ελληνική Λύση, η Νέα Αριστερά -για να τα συνοψίσω-, η Νίκη, η Πλεύση Ελευθερίας και οι Σπαρτιάτες επιφυλάχθηκαν.

Επομένως, εξ όλων όσων έχουν αντίρρηση, είτε είναι κατά είτε έχουν επιφυλάξεις, ποιος επιθυμεί να λάβει τον λόγο; Απ’ όσο βλέπω, όλοι θέλετε να λάβετε τον λόγο. Αφού έχετε επιφυλαχθεί, ας μην κάνω ερωτήσεις.

Αρχίζουμε από την Κοινοβουλευτική Ομάδα των Σπαρτιατών. Τον λόγο έχει για πέντε λεπτά ο κ. Κόντης.

**ΙΩΑΝΝΗΣ ΚΟΝΤΗΣ:** Κύριε Πρόεδρε, θα μπορούσα να μιλήσω από εδώ;

**ΠΡΟΕΔΡΕΥΩΝ (Αθανάσιος Μπούρας):** Μπορείτε να μιλήσετε απ’ όπου θέλετε. Έχετε τη δυνατότητα και να έρθετε και από τη θέση σας. Αυτό είναι δικαίωμα του Βουλευτή. Κατά τον Κανονισμό, πρέπει να είναι πέντε λεπτά και πάνω για να μπορεί να ανέβει στο Βήμα. Όμως δεν το κάνουμε ποτέ, δεν εμποδίζουμε. Όποιος θέλει να έρθει στο Βήμα, έρχεται.

Κύριε Κόντη, έχετε τον λόγο για πέντε λεπτά.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα έχουμε, όπως περάσαμε στην επιτροπή προχθές, να ψηφίσουμε μία νέα επικύρωση σύμβασης ψηφιακής συνεργασίας μεταξύ Ελλάδας και Κύπρου.

Είναι γνωστό το ότι είμαστε υπέρ των ευκολιών οι οποίες πραγματικά προσφέρουν κάτι στους πολίτες και όχι των αυξημένων ψηφιακών προωθήσεων, οι οποίες στην ουσία δυσκολεύουν τη ζωή των πολιτών. Τα αναφέραμε και στην επιτροπή. Δεν θέλω να μακρηγορήσω. Είπαμε ότι δεν έχουν δει κάτι καλό οι πολίτες από αυτό, παρά μια συνεχή δυσκολία στην καθημερινότητά τους, είτε είναι σε επίπεδο τραπεζών είτε είναι σε επίπεδο καθημερινότητας, είτε είναι σε επίπεδο συνεργασίας με το δημόσιο.

Σήμερα με τις ψηφιακές δήθεν ευκολίες δεν μπορείς να μιλήσεις σε έναν οργανισμό, σου απαντάνε μηχανές, είτε είναι ιδιωτικοί οργανισμοί τηλεπικοινωνίας είτε οτιδήποτε άλλο, και δεν μπορούν να αντιληφθούν τι λες.

Πας σε μια τράπεζα να λύσεις ένα πρόβλημα και πρέπει να κλείσεις ραντεβού έναν μήνα μετά, γιατί έχουν κλείσει τα γκισέ, έχουν φύγει οι υπάλληλοι και πλέον υπάρχει ένας διευθυντής καταστήματος και ένα μηχάνημα στο οποίο εσύ πρέπει να απευθυνθείς και να λύσεις τα προβλήματα που έχεις. Υπάρχουν επίσης και περιπτώσεις που πολύς κόσμος με ψηφιακές τραπεζικές απάτες έχει χάσει τα χρήματά του.

Υπάρχουν κάποιοι τομείς –σίγουρα στην έκδοση πιστοποιητικών, κ.λπ.- που οι πολίτες διευκολύνονται και σταματάμε μέχρι εκεί. Το να είμαι εγώ φακελωμένος σε ένα Υπουργείο και με ψηφιακές καταστάσεις να πάω σε έναν ασφαλιστή να κάνω ασφάλεια και να μου λέει ότι πριν πέντε χρόνια είδε ότι έκανα μια μαγνητική τομογραφία στη μέση μου ή στην πλάτη μου, δεν νομίζω ότι βοηθάει τους πολίτες. Και άντε να του εξηγήσεις ότι την έκανες προληπτικά. Σε περνάνε από έναν σωρό εξετάσεις γιατί δεν πιστεύουν ότι κάτι δεν είχες.

Όλα αυτά, λοιπόν, είναι η συσσώρευση των ψηφιακών δυσκολιών που έχουν επιφέρει στους πολίτες και αντί να συζητάμε σήμερα, πενήντα χρόνια μετά την εισβολή και τη συνεχή κατοχή στην Κύπρο, για άλλα θέματα που θα έπρεπε να μιλάμε, όπως για τα εθνικά θέματα, συζητάμε για ένα μνημόνιο συνεργασίας μεταξύ Ελλάδος και Κύπρου σε ψηφιακές διευκολύνσεις, οι οποίες δεν ξέρω κατά πόσο θα διευκολύνουν τη ζωή των Κυπρίων και των Ελλήνων. Οι Κύπριοι θεωρητικά έχουν λύσει τα περισσότερα θέματα στην οικονομία τους και μπορούν να ασχολούνται με κάποιες άλλες ψηφιακές περιπτώσεις ή οτιδήποτε άλλο. Εμείς πρέπει να λύσουμε πρώτα τα βασικά μας θέματα στην υγεία μας, στην εργασία.

Πρέπει να πούμε, επίσης, ότι με αυτήν την ψηφιακή προώθηση οι μόνοι που χαίρονται είναι οι μεγάλες εταιρείες και οι μεγάλοι ιδιοκτήτες ομίλων οι οποίοι βλέπουν με χαρά να μειώνονται οι θέσεις των υπαλλήλων, καθώς βλέπουν υπολογιστές να κάνουν τη δουλειά που έκαναν πρώτα άνθρωποι οι οποίοι απασχολούνταν κάπου. Εγώ ξέρω πολλές περιπτώσεις ανθρώπων οι οποίοι τώρα δεν μπορούν να βρουν δουλειά, γιατί σήμερα στην Ελλάδα στα πενήντα και στα πενήντα πέντε σου, αν μείνεις άνεργος, πολύ δύσκολα σου δίνουν δουλειά. Η αγορά εργασίας θεωρεί ότι μέχρι τα τριάντα πέντε σου μπορείς να προσφέρεις. Είμαστε μάλλον η μόνη χώρα στην Ευρώπη που ακόμα και η εμπειρία απαξιώνεται. Δεν υπάρχει δυνατότητα προσφοράς εργασίας σε ανθρώπους οι οποίοι περνούν τα πενήντα και πλέον θα μπαίνουν σε ένα καθεστώς άτυπης ανεργίας, στην οποία μάλιστα, καλώς ή κακώς, δεν θα αμείβονται γιατί μην ξεχνάμε ότι οι μακροχρόνια άνεργοι δεν αμείβονται. Μάλιστα, αυτούς πλέον το κράτος τους αποκαλεί και τεμπέληδες, γιατί αφ’ ενός δεν μπορεί να τους δώσει μια δυνατότητα απασχόλησης και αφ’ ετέρου θεωρεί ότι επειδή είναι μαζεμένοι στην ανεργία είναι τεμπέληδες. Ξέρω ανθρώπους οι οποίοι κάνουν οποιαδήποτε δουλειά για να αποφύγουν την ανεργία, οποιαδήποτε χειρωνακτική εργασία. Και μιλάμε για ανθρώπους οι οποίοι σπούδασαν όλη τη ζωή τους και εργάστηκαν και δεν μπορούν να βρουν κάποια ενασχόληση.

Έθεσα μάλιστα και το δικό μου παράδειγμα το οποίο απασχολεί πολλούς πρώην συναδέλφους μου πλοιάρχους σήμερα με τα ψηφιακά –βέβαια είναι παγκόσμια αυτή η απαίτηση- πέντε ή έξι σεμινάρια που έχουν βάλει τα οποία δεν κάνεις και μαζεμένα, τα κάνεις κάθε πέντε μήνες ή κάθε τρεις στο ΚΕΣΕΝ. Είναι μίας ώρας –υποτίθεται- εναρμόνιση σε ψηφιακές ευκολίες ναυτιλιακές. Δεν μπορούν να ταξιδέψουν. Έχει φάει τη ζωή του ο άλλος στη θάλασσα, έχει πάρει τα διπλώματά του τα οποία ήταν πολύ δύσκολα εκείνη την εποχή, έχει την εμπειρία του ως πλοίαρχος και δεν μπορεί να ταξιδέψει επειδή δεν μπορεί να δει ένα καινούργιο μηχανηματάκι, το οποίο θεωρητικά προβλέπει τον καιρό, για παράδειγμα, μία προσθήκη ή ένα μηχάνημα GMDSS αποφυγής συγκρούσεων, κ.λπ.. Θα πρέπει ξανά να πηγαίνουν στα θρανία για ψηφιακές –υποτίθεται- ευκολίες που δεν προσφέρουν τίποτα, γιατί αν λείψουν αυτά, όχι καράβια δεν ξέρουν να πάνε οι σημερινοί απόφοιτοι σχολών, αλλά ούτε και βάρκες. Σήμερα βασίζονται όλοι στις ψηφιακές δυνατότητες και έχουμε αφήσει στην άκρη τη μάθηση.

Όλα αυτά, λοιπόν, δεν βλέπω να μας προσφέρουν κάτι. Εμείς είμαστε εκ προοιμίου αντίθετοι και με τις ψηφιακές ταυτότητες και με όλα αυτά τα οποία καλούνται να μας βελτιώσουν τη ζωή, αλλά στην ουσία τη δυσκολεύουν, όπως είπαμε. Καταψηφίζουμε το νομοσχέδιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ τον κ. Κόντη.

Τον λόγο τώρα έχει εκ μέρους της Κοινοβουλευτικής Ομάδας της Πλεύσης Ελευθερίας η ειδική αγορήτρια κ. Ελένη Καραγεωργοπούλου για πέντε λεπτά.

Ορίστε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Μέσα σε έναν Αύγουστο καταστροφής, τραγικών ειδήσεων και θανάτων, χωρίς να προηγηθεί συζήτηση, εισήχθη προς ψήφιση το παρόν σχέδιο νόμου. Πρόκειται για κύρωση του ήδη υπογραφέντος μνημονίου συνεργασίας μεταξύ του Έλληνα Υπουργού και του ομολόγου της Κυπριακής Δημοκρατίας, το οποίο θέτει όπως όλα τα σχετικά μνημόνια ένα γενικό, γενικότατο πλαίσιο, εντός του οποίου τα συμβαλλόμενα μέρη υποχρεούνται να εξειδικεύσουν με κανόνες «soft law» κατ’ ουσίαν, κατ’ εξουσιοδότηση νόμου γενικού –και ελπίζουμε όχι καθ’ υπέρβασιν αυτού- τους ειδικότερους όρους υλοποίησης της συνεργασίας τους, υπογράφοντας επιμέρους συμβάσεις, οι οποίες δεν θα υποστούν τη βάσανο του κοινοβουλευτικού ελέγχου ως προς το αν υπερβαίνει το γενικό, γενικότατο πλαίσιο που ορίζει το υπογραφέν μνημόνιο αναφορικά με τον τρόπο παροχής των εφαρμογών, την παροχή υπηρεσιών συντήρησης και υποστήριξης, το χρονοδιάγραμμα υλοποίησης του έργου, του κόστους ανά φάση, τα ζητήματα ευθύνης μεταξύ άλλων και για οποιαδήποτε ζημία υποστεί το αντισυμβαλλόμενο μέρος ή ακόμη και τρίτοι.

Ποιος ελέγχει την τήρηση των όρων των επιμέρους συμβάσεων, ποιος την τυχόν παραβίαση διατάξεων προστασίας προσωπικών δεδομένων; Πρακτικά, οι συμβάσεις αυτές θα παραμείνουν ανέλεγκτες. Σύμφωνα με την ανάλυση συνεπειών ρύθμισης, όσον αφορά στους επιδιωκόμενους στόχους βιώσιμης ανάπτυξης των Ηνωμένων Εθνών, το νομοσχέδιο επιδιώκει μεσοπρόθεσμα μεταξύ άλλων –μας λέει η ανάλυση- ισότητα φύλων, λιγότερες ανισότητες, ειρήνη, δικαιοσύνη, ισχυρούς δεσμούς, ακόμη και καθαρό νερό και αποχέτευση. Καμμία μελέτη βιωσιμότητας ωστόσο δεν έχει προηγηθεί ως προς το προβλεπόμενο πληροφοριακό σύστημα.

Αναπάντητο, βεβαίως, το ερώτημα παρέμεινε ως προς αυτό, αλλά και ως προς τη δυνατότητα να αναγνωρίσει κανείς την αιτιώδη συνάφεια μεταξύ της ρύθμισης και του καθαρού νερού και αποχέτευσης.

Ο σκοπός της συνεργασίας των δύο κρατών με στόχο και την ευχερέστερη μετακίνηση των πολιτών τους χαρακτηρίζεται με την πρώτη ματιά επωφελής, όμως στην αναζήτηση της μεθοδολογικής προσέγγισης και των τρόπων που μετέρχονται τα συμβαλλόμενα κράτη για την εξυπηρέτηση των σκοπών της συμφωνίας, τα ερωτηματικά πληθαίνουν. Είναι μείζον το ζήτημα της μεταβίβασης δεδομένων προσωπικού χαρακτήρα εκτός της χώρας χωρίς τη συγκατάθεση του υποκειμένου των δεδομένων. Το επιχείρημα που προβλήθηκε από τον Υπουργό στη διάρκεια της επιτροπής ως προς τη λογική της ανταλλαγής δεδομένων των πολιτών μετά από δική του συναίνεση, καθώς και τα στοιχεία, αφορούν σε καταχωρήσεις που χρησιμοποίησε και εμπιστεύτηκε ήδη ο ενδιαφερόμενος στις σχετικές πλατφόρμες. Δεν ευσταθεί γιατί αυτή η συναίνεση και η συμμετοχή του στην κυκλοφορία των προσωπικών του δεδομένων δόθηκε υπό την έννοια της σχέσης εμπιστοσύνης που η πολιτεία τον καλεί να αναπτύξει υποχρεωτικά, ώστε να ανταποκριθεί σε υποχρεώσεις φορολογικές, επαγγελματικές και άλλες, αλλά και γιατί ουδέν δικαίωμα μπορεί να ασκήσει για τη συμμετοχή του επαγγελματικά και ατομικά στην εξέλιξή του εντός των τειχών της κοινωνικής συνοχής. Με άλλα λόγια, ο πολίτης δεν ερωτάται σε ποια στιγμή θα γίνει χρήση των προσωπικών του δεδομένων σε άλλη χώρα της οποίας δεν είναι μέλος κοινωνίας, υπό ποιες συνθήκες και με ποιον τρόπο.

Ο σκοπός της σύμβασης αυτής είναι θεμιτός υπό την αίρεση τήρησης των υπεσχημένων ως προς την προστασία προσωπικών δεδομένων και ασφάλειας κατά την χρήση αυτών, καθώς επίσης υπό την αίρεση της αυστηρής εφαρμογής των υποχρεώσεων που αναφέρονται στην παράγραφο 7.

Για την περίπτωση μη επίτευξης συμφωνίας μέσω διπλωματικής οδού στην περίπτωση κατά την οποία λόγω ασαφών διατυπώσεων υπάρξουν ζητήματα για τα οποία θα πρέπει να δοθεί μια άλλου είδους λύση, η Πλεύση Ελευθερίας πρότεινε ως τρόπο επίλυσης της διαφοράς τη διαμεσολάβηση. Στην Ελλάδα αναμονής, εξάλλου, του υπερυπολογιστή «ΔΑΙΔΑΛΟΣ» είναι απορίας άξιον πώς συμβαίνει να μην μπορεί να υλοποιηθεί η διαδικτυακή επιμόρφωση των ειρηνοδικών που προορίζετε για πρωτοδίκες, όπως καταγράφεται στο σχέδιο νόμου του Υπουργείου Δικαιοσύνης που σήμερα συζητείται και για το οποίο ο χρόνος διαβούλευσης έληξε στις 28 Αυγούστου, ενώ δεν μπορεί να επεκταθεί το μέσο τεχνητής νοημοσύνης στο δημόσιο για τη διευκόλυνση των πολιτών.

Στην πραγματικότητα δημιουργείτε με τη χρησιμοποίηση των μέσων μαζικής επικοινωνίας μια ψευδή συνείδηση, όπως στην περίπτωση που παραθέτετε στοιχεία μισθών Ελλάδας-Βουλγαρίας χωρίς να εκθέτετε ποια είναι η πραγματική αγοραστική δύναμη των πολιτών σε Ελλάδα και Βουλγαρία, όπως και στην περίπτωση του πολυδιαφημισμένου συστήματος «COPERNICUS», του οποίου κάνετε χρήση στοιχείων, επιβεβαιώνοντας για ακόμα μια φορά ότι η στατιστική που χρησιμοποιείται, συνεχώς, από το Υπουργείο σας πάντα είναι ένας εύσχημος τρόπος για να λέτε ψέματα.

Τα αποτελέσματα κάθε συνεργασίας με εταιρείες τεχνολογίας σας ζητήθηκε στη διάρκεια της επιτροπής να τα θέσετε υπ’ όψιν μας, πλην όμως ουδέν αναφέρατε ως προς τα αποτελέσματα αυτών των συνεργασιών που ακριβώς επιρρωνύουν αυτά για τα οποία σας καταγγέλλουμε. Πέραν τούτου η προσωρινή διοίκηση του Ελληνικού Κτηματολογίου -για το οποίο είστε υπεύθυνοι ως Υπουργείο- είναι παράνομη και το γνωρίζετε. Παραμένει προσωρινή διοίκηση και ως προς τον Πρόεδρο και ως προς τη γενική διευθύντρια εδώ και έναν χρόνο και αυτοί οι ίδιοι άνθρωποι μέσα στον Αύγουστο, την ημέρα εξέλιξης των πυρκαγιών στη βορειοανατολική Αττική, συγκρότησαν την επιτροπή επιλογής άλλων μελών της διοίκησης του Ελληνικού Κτηματολογίου για το οποίο το επερχόμενο νομοσχέδιο αποτελεί κόλαφο και θα σημάνει το τέλος, στην πραγματικότητα, της ελληνικής κτηματογράφησης.

Στον ίδιο χρόνο, μέσα στο έτος που διανύουμε, υπογράψατε τη σύμβαση-συμφωνία ποσού 60 εκατομμυρίων ευρώ με την εταιρεία «ΟPEN COSMOS» που προβλέπει την ανάπτυξη αστερισμού παρατήρησης της γης αποτελούμενο από δορυφόρους υψηλής ανάλυσης στο πλαίσιο του ελληνικού διαστημικού προγράμματος ενώ ταυτόχρονα υφίσταται το σύστημα «COPERNICUS» με το οποίο δεν αποτράπηκε καμμία πυρκαγιά και δεν εξουδετερώθηκε, επίσης, καμμία με παροχή βοήθειας από τα μέσα που έχετε στη διάθεσή σας και διαφημίζετε ως ακόμα κάποια εργαλεία στη μάχη της πολιτικής προστασίας, πέραν όλων των άλλων.

Τα εκατομμύρια, λοιπόν, «ζαλίζουν» από την πλευρά του Υπουργείου σας τόσο ως προς τα μέσα τεχνολογίας και τα εργαλεία που διαθέτει το ελληνικό κράτος για την κατάσβεση πυρκαγιών, αλλά και για την κτηματογράφηση που αποτελεί μείζον θέμα του Έλληνα πολίτη. Παρ’ όλα αυτά εκατόν εξήντα από τους απολυμένους εργαζόμενους της «ΛΑΡΚΟ» απορρίφθηκαν από το επίδομα ανεργίας και το δικαίωμα συμμετοχής στα προγράμματα απασχόλησης διότι δήθεν το παράλληλο επάγγελμα συμπλήρωσης του εισοδήματος κατά 2.000 με 3.000 ευρώ ετησίως προσέκρουσε στην πλήρωση των όρων άσκησης των παραπάνω δικαιωμάτων.

Το δημόσιο χρέος της χώρας σκαρφαλώνει στο ιλιγγιώδες ποσό των 406,5 δισεκατομμυρίων ευρώ, το έλλειμμα τρεχουσών συναλλαγών 9,1 δισεκατομμύρια ευρώ στο πεντάμηνο που επικρατούν ως κανονικότητα η ανεξέλεγκτη αισχροκέρδεια και η έμμεση υπερφορολόγηση, η απλήρωτη υπερεργασία, οι επενδύσεις χωρίς θέσεις εργασίας και οι απευθείας αναθέσεις για τις οποίες οφείλετε να δώσετε περισσότερα στοιχεία από αυτά που έδωσε ο Υφυπουργός κ. Κυρανάκης στο πλαίσιο απάντησης της επίκαιρης ερώτησης που του τέθηκε και στην οποία πολύ εύσχημα απέφυγε να δώσει την πραγματική αλήθεια γύρω από τα όσα συμβαίνουν στο Ελληνικό Κτηματολόγιο του οποίου οι πλατφόρμες, δυστυχώς, δεν λειτουργούν, με ατράνταχτα παραδείγματα και με τρομερή δυσκολία στις συναλλαγές που αυτή τη στιγμή βρίσκονται στον αέρα, ειδικά μετά από την δήθεν λειτουργία μιας πλατφόρμας με το σύστημα μεταγραφών και υποθηκών η οποία καταγγέλλεται από προϊσταμένους κτηματολογικών γραφείων ότι δεν λειτουργεί κατ’ ελάχιστο. Ειδικά στη Σάμο αυτή τη στιγμή οι συναλλαγές είναι όλες στον αέρα, από τον Ιούνιο και μετά, για όποιον θέλει να μεταβιβάσει ακίνητο με τις πλατφόρμες που οι ίδιοι φτιάχνετε, οι ίδιοι βγάζετε προς τα έξω, με προσωρινούς Πρόεδρους, με προσωρινή διοίκηση, παράνομη διοίκηση, και που ουδείς γνωρίζει ποιοι κρύβονται πίσω από αυτές τις πλατφόρμες που δεν λειτουργούν. Απλά τρέχουν τα εκατομμύρια, δυστυχώς και το αποτέλεσμα είναι ότι οι συναλλαγές των Ελλήνων πολιτών είναι στον αέρα.

Για να μην πούμε φυσικά για τις καταγγελίες που υπάρχουν ως προς τη δήθεν ψηφιοποίηση που κάνει το Υπουργείο σας. Δεν είναι όλα απλά στο μηδέν είναι στο μείον. Και οφείλετε να δώσετε εξηγήσεις για όλα. Θα έρθω με περισσότερα στοιχεία, ατράνταχτα στοιχεία στη διάρκεια της επιτροπής του Υπουργείου σας σε ό,τι αφορά στο επόμενο σχέδιο νόμου του Υπουργείου Ψηφιακής Διακυβέρνησης.

Ευχαριστώ πολύ για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει εκ μέρους της Κοινοβουλευτικής Ομάδας Νίκη, ο ειδικός αγορητής κ. Γεώργιος Ρούντας.

Κύριε Ρούντα, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, καλή αρχή να ευχηθώ. Σήμερα καλούμαστε να κυρώσουμε ένα μνημόνιο συνεργασίας μεταξύ Ελλάδας και Κύπρου στον τομέα του ψηφιακού μετασχηματισμού. Όπως διαβάζουμε και στο ίδιο το κείμενο του μνημονίου -το διαβάζω ακριβώς- λέει ότι «αναγνωρίζεται η ανάγκη για περαιτέρω ενίσχυση των δομών πληροφορικής που σχετίζονται με την παροχή ηλεκτρονικών υπηρεσιών προς τους πολίτες και τον ευρύτερο ψηφιακό μετασχηματισμό των δύο κρατών». Άραγε σήμερα, το 2024 αυτό έχει ανάγκη η Κύπρος; Αυτή είναι η μεγάλη ανάγκη της Κύπρου; Η επιτάχυνση του ψηφιακού μετασχηματισμού;

Συμπληρώσαμε ήδη πενήντα χρόνια από την τουρκική θηριωδία του 1974, από την παράνομη πολεμική εισβολή και κατοχή της Κύπρου η οποία σήμερα εξακολουθεί να είναι διχοτομημένη και η Τουρκία παράνομα να κατέχει ελληνικά εδάφη. Εκεί έχασαν τη ζωή τους αδελφοί μας αγωνιζόμενοι για την ελευθερία τους, για την πίστη τους, την οικογένειά τους και για τη δημοκρατία. Η Κυβέρνησή σας αυτή τη στιγμή θεωρεί ότι για να έρθουμε πιο κοντά με την αδερφή Κύπρο θα πρέπει να συνεργαστούμε στον τομέα της ψηφιακής μετάβασης ή μάλλον καλύτερα της ενίσχυσης της ψηφιακής φυλακής όπου χάνεται η μοναδικότητα του προσώπου και επιβάλλεται η ανωνυμία των αριθμών; Αντί να κάνετε ό,τι καλύτερο μπορείτε να βοηθήσετε την Κύπρο, την ωθείτε στην παγκόσμια σκλαβιά της διασύνδεσης των ανεξάρτητων βάσεων δεδομένων και της απώλειας της ατομικότητας και της προσωπικής ελευθερίας. Οδηγείτε την Κύπρο από την εθνική σκλαβιά που βρίσκεται στην ψηφιακή σκλαβιά και στο «φακέλωμα». Αυτό είναι το όραμά σας για την Κύπρο; Να ενισχύσετε το πρόγραμμα του ψηφιακού πολίτη, το ψηφιακό πορτοφόλι και τον προσωπικό αριθμό με ό,τι αυτό μπορεί να συνεπάγεται;

Η Ελλάδα είναι η μητρόπολη του Ελληνισμού. Η Κύπρος είναι προέκταση του ελληνικού έθνους. Και στη Νίκη το νιώθουμε βαθιά ότι αγωνιζόμενοι για τον κυπριακό Ελληνισμό αγωνιζόμαστε για τον ίδιο τον Ελληνισμό και την Ελλάδα. Και αν όντως η Κυβέρνησή σας, πραγματικά, νοιαζόταν για την Κύπρο ήδη σε συνεργασία μαζί της θα είχε οριοθετήσει και ανακηρύξει την κοινή ΑΟΖ σύμφωνα με το Ευρωπαϊκό Δίκαιο, με το Δίκαιο της Θάλασσας και σύμφωνα με τις επιταγές της Ευρωπαϊκής Ενώσεως. Αλλά, δυστυχώς, με την πολιτική σας δίνετε πάτημα στην Τουρκία να συνεχίζει να μιλάει για γαλάζια πατρίδα και να προωθεί την επεκτατική της πολιτική.

Μιλάτε για συνεργασία και στήριξη στον τομέα της ψηφιακής μετάβασης. Προφανώς, κοιτάτε το δέντρο και χάνετε το δάσος. Δεν έχετε συγκεκριμένη και ξεκάθαρη εθνική στρατηγική. Η εθνική σας στρατηγική είναι εντελώς απροσδιόριστη και μάλιστα, είναι πιο απροσδιόριστη από την αρχή της ίδιας της απροσδιοριστίας του Χάιζενμπεργκ στην κβαντική μηχανική. Δεν μπορεί να το περιγράψει άλλος καλύτερα. Δεν σας έχουμε καμμία εμπιστοσύνη γιατί η πολιτική σας πρακτική και το πολιτικό σας βίωμα έχει αποδείξει ότι είστε λάτρης της υποχρεωτικότητας, της αδικαιολόγητης διάκρισης των πολιτών σε άνισες κατηγορίες και του περιορισμού των ατομικών δικαιωμάτων και ελευθεριών. Και το λέω αυτό για να θυμίσω την περίοδο του εγκλεισμού. Έτσι και τώρα, λοιπόν, αναφέρει το κείμενο της συνθήκης του μνημονίου συνεργασίας -θα το διαβάσω ακριβώς- ότι «ένας από τους σκοπούς και τα αντικείμενά της είναι η διευκόλυνση της μετακίνησης των πολιτών των δύο κρατών από το ένα κράτος στο άλλο με τη χρήση των εφαρμογών για την ταυτοποίηση των πολιτών». Δηλαδή, κύριε Υπουργέ, αν δεν γίνει χρήση από τους πολίτες αυτών των ψηφιακών εφαρμογών δεν θα μπορούν να ταυτοποιηθούν οι πολίτες; Δεν θα μπορεί, δηλαδή, να διευκολυνθεί η μετακίνηση των Ελλήνων προς την Κύπρο και των Ελλήνων της Κύπρου προς τη μητροπολιτική Ελλάδα; Αυτή είναι μια δικαιολογία, αλλά μπορεί να είναι και μια πολύ καλή πρόφαση για να εφαρμοστεί ξανά ένας διχασμός και μια άνεση κατηγοριοποίησης των Ελλήνων. Τελειώνω, κύριε Πρόεδρε.

Κλείνοντας είμαστε εξαιρετικά δύσπιστοι στην Κυβέρνησή σας και στο επιτελικό σας κράτος, το οποίο βυθίστηκε στις πλημμύρες, στον «Ντάνιελ» στη Θεσσαλία, στο Στεφανοβίκειο, στην καταστροφή των πλημμυροπαθών της Λάρισας που ακόμη οι άνθρωποι παλεύουν για δικαίωση, στη μόλυνση των νεκρών ψαριών στον Βόλο, στη λειψυδρία, στις φωτιές, στην πανώλη, στη φτωχοποίηση των Ελλήνων και σε ένα σωρό άλλα προβλήματα.

Για τους ανωτέρω λόγους σάς λέμε όχι και καταψηφίζουμε το παρόν μνημόνιο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει εκ μέρους της Κοινοβουλευτικής Ομάδας της Νέας Αριστεράς κ. Αθανάσιος Ηλιόπουλος.

Ορίστε, κύριε Ηλιόπουλε. Έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, είμαστε σήμερα εδώ στη νέα Ολομέλεια της νέας κοινοβουλευτικής διαδικασίας και νομίζω ότι ο πρώτος τίτλος της συζήτησης είναι ότι η Κυβέρνηση είναι αλλού. Είναι αλλού με την έννοια ότι η χώρα αυτή τη στιγμή αντιμετωπίζει τραγικά ζητήματα που αφορούν στη ζωή των πολιτών, στο εισόδημα των πολιτών, στην πραγματικότητα που αντιμετωπίζουν κάθε μέρα. Και το πρώτο νομοσχέδιο που η κοινοβουλευτική πλειοψηφία έκρινε ότι οφείλουμε να συζητήσουμε αυτή τη στιγμή είναι το συγκεκριμένο μνημόνιο συνεργασίας. Αυτό δεν αφορά στο Υπουργείο. Αφορά συνολικά στον κυβερνητικό σχεδιασμό.

Θα μου επιτρέψετε να ξεκινήσω με έναν σύντομο σχολιασμό αυτών που ακούσαμε εχθές από τον κύριο Πρωθυπουργό, τον κ. Μητσοτάκη, στη Θεσσαλία.

Εχθές ο κ. Μητσοτάκης πήγε στη Θεσσαλία, στην ιδιαίτερη σας πατρίδα, κύριε Υπουργέ, και ανακοίνωσε έργα ύψους 3 δισεκατομμυρίων ευρώ. Μέσα σε αυτά που ανακοίνωσε είναι τρία φράγματα -τα οποία ξέρετε ότι έχουν εξαγγελθεί πάνω από τρεις φορές τα τελευταία είκοσι χρόνια- και μια διώρυγα της Κάρλας, η οποία θα έπρεπε να έχει ολοκληρωθεί εδώ και δέκα χρόνια αφού είναι από τον προηγούμενο διαγωνισμό της Κάρλας.

Όμως, για να δούμε λίγο και την αξιοπιστία των όσων ακούσαμε από τον κ. Μητσοτάκη στη Θεσσαλία, θα ήθελα να σας παραπέμψω στον κ. Μπένο, που δεν μπορεί κάποιος να τον κατηγορήσει ότι είναι αντιπολιτευτικός ή εχθρικός απέναντι στην Κυβέρνησή σας, ο οποίος μέσα στο καλοκαίρι δήλωσε για την ανασυγκρότηση του Έβρου, στην οποία έχει εμπλακεί «είναι άγνωστο πόσα λεφτά θα δοθούν για την αποκατάσταση του Έβρου». Και αυτό το δήλωσε ο κ. Μπένος.

Όταν, λοιπόν, ο δικός σας άνθρωπος, έναν χρόνο μετά από την τεράστια καταστροφή του Έβρου δηλώνει αυτά, όταν αυτή είναι η πραγματικότητα στη Θεσσαλία, αυτή είναι η πραγματικότητα στην Εύβοια, μιλάμε για μία Κυβέρνηση η οποία μπροστά στην κλιματική καταστροφή έχει σηκώσει τα χέρια ψηλά ή -για να το πω αλλιώς- λειτουργεί ως κακός ασφαλιστής. Τι εννοώ «κακός ασφαλιστής»; Προτιμάει να δίνει κάποια επιδόματα και κάποιες αποζημιώσεις μετά από τη ζημιά, παρά να κάνει τα ακριβά, άλλα απαραίτητα έργα πριν από την καταστροφή.

Να είμαστε ξεκάθαροι. Η Ελλάδα είναι αυτή τη στιγμή hotspot της κλιματικής κρίσης. Δεν είναι ζήτημα η κλιματική κρίση. Η κλιματική κρίση αφορά στο νερό, αφορά στην τροφή, αφορά στην ίδια τη βιωσιμότητα στη χώρα.

Είχατε στα χέρια σας το Ταμείο Ανάκαμψης. Τι κάνατε από το Ταμείο Ανάκαμψης; Υπολογίσατε πόρους λίγο πάνω από 1% για την πολιτική προστασία -περίπου 550 εκατομμύρια ευρώ- και από αυτά, μέχρι πριν από λίγο καιρό, είχατε απορροφήσει μόλις το 1%. Αυτό για μας δεν είναι λάθος, είναι κυβερνητική επιλογή. Δείχνει, δηλαδή, που έχετε τις προτεραιότητες, με τι ασχολείστε. Αν αυτά τα χρήματα ήταν να πάνε σε άλλα προγράμματα, θα τα είχατε ροκανίσει όπως σαν ακρίδες έχετε ροκανίσει διάφορα άλλα χρήματα όλο το προηγούμενο διάστημα.

Καλό θα ήταν να μας απαντήσει η Κυβέρνηση, αφού είναι εδώ και ο Κοινοβουλευτικός Εκπρόσωπος, σε κάποια συγκεκριμένα ζητήματα: Υπήρχε φορέας διαχείρισης της Κάρλας. Καταργήθηκε ο φορέας. Φτιάξατε έναν πανελλαδικό φορέα, τον ΟΦΥΠΕΚΑ. Έχετε μετρήσεις για την ποιότητα των υδάτων; Έναν χρόνο μετά από την καταστροφή, έχετε έστω και μία μέτρηση για την ποιότητα των υδάτων στη Θεσσαλία; Έχετε κάνει αναλύσεις για τα νεκρά ψάρια και τι είχε γίνει;

Τι κάνατε όλο αυτό το διάστημα; Κάνατε αυτό το οποίο εμείς χαρακτηρίζουμε ως πολιτική της καταστροφής. Όλο αυτό το διάστημα στη Θεσσαλία οι αγρότες χάνουν τη γη τους είτε από πλειστηριασμούς είτε γιατί αναγκάζονται να πουλήσουν τη γη τους, γιατί όταν έχει καταστραφεί η αγροτική παραγωγή, η οποία θα χρηματοδοτήσει την καινούργια χρονιά, δεν έχουν πια τα εργαλεία να συνεχίσουν την παραγωγή. Και το δεύτερο που κάνατε είναι με το master plan και τους Ολλανδούς που φέρατε, έχετε ρίξει την αυλαία για να ξεκινήσετε ένα μεγάλο στοίχημα της διαχείρισης του νερού με ιδιωτικοοικονομικά κριτήρια. Και θέλουμε να σας ρωτήσουμε: Oι Ολλανδοί -που τόσο πολύ τους διαφημίσατε και έχουν την τεχνογνωσία και όλα αυτά που λέτε και το master plan- για την ιστορία με την Κάρλα τι ακριβώς είχαν προβλέψει; Σε μία φυσιολογική χώρα μετά από το τεράστιο φιάσκο με τα νεκρά ψάρια, μόνο και μόνο γι’ αυτό, ακόμα και με τα δικά σας νεοφιλελεύθερα αντικοινωνικά κριτήρια, οι Ολλανδοί θα έπρεπε να είχαν φύγει αμέσως.

Δεν σας ενδιαφέρει, όμως. Δεν σας ενδιαφέρει γιατί το ζήτημα δεν είναι διαχείριση με όρους λαϊκών αναγκών των κοινωνικών καταστροφών.

Μια φράση για την ψηφιακή μετάβαση που μας βοηθάει να καταλάβουμε το συνολικότερο πλαίσιο. Η ψηφιακή μετάβαση είναι ένα από τα κεντρικά ζητήματα του Ταμείου Ανάκαμψης. Σας το είπαμε και στην επιτροπή πως αυτή τη στιγμή η χώρα με δική σας ευθύνη ελέγχεται και από ευρωπαϊκές εισαγγελικές αρχές γιατί 2,5 δισεκατομμύρια ευρώ πήγαν σε δέκα εταιρίες. Από αυτόν τον έλεγχο δεν μπορείτε να ξεφύγετε. Πρέπει να απαντήσετε. Και ξέρετε, ακόμα και αν φαίνεται μια σύμβαση που μπορεί να έχει μέσα και κάποια στοιχεία ορθολογικά, όπως είναι η επικοινωνία υπηρεσιών δύο κρατών για διευκόλυνση πολιτών ή επιχειρήσεων ή επιχειρηματιών, δεν υπάρχει καμμία εμπιστοσύνη όταν μιλάμε για ένα πλαίσιο διαχείρισης όπου –ξαναλέω- δίνετε 2,5 δισεκατομμύρια ευρώ σε δέκα εταιρείες. Και είναι βαθιά τρομακτικό, προσβλητικό και χυδαίο αυτό που ακούσαμε χθες από τον κ. Πατέλη να λέει για τη στεγαστική κρίση.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Ολοκληρώνω, κύριε Πρόεδρε.

Να λέει για τη στεγαστική κρίση ο κ. Πατέλης χθες, χωρίς ντροπή, στη χώρα που αντιμετωπίζει τη μεγαλύτερη στεγαστική κρίση, στη χώρα στην οποία εκπαιδευτικοί πρωτοδιόριστοι με 776 ευρώ κοιμούνται σε αμάξια ή αντίσκηνα, ότι θα χρησιμοποιήσει τα λεφτά του Ταμείου Ανάκαμψης για να κάνετε «Τειρεσία» για τους κακοπληρωτές ενοικίων. Σοβαρά;

Είστε η Κυβέρνηση που από το Ταμείο Ανάκαμψης πήρατε 150 εκατομμύρια ευρώ για στεγαστική πολιτική. Η Πορτογαλία πήρε πάνω από δύο δισεκατομμύρια ευρώ. Η Ισπανία πάνω από 1 δισεκατομμύριο ευρώ. Εσείς πήρατε 150 εκατομμύρια για τη στεγαστική πολιτική και ο κ. Πατέλης χθες λέει ότι «θα χρησιμοποιήσουμε λεφτά του Ταμείου Ανάκαμψης». Αυτή είναι η ψηφιακή πολιτική για να κάνουμε «Τειρεσία» κακοπληρωτών; Δηλαδή, έναν εκπαιδευτικό που στη Ρόδο δεν μπορεί να πληρώσει με τον μισθό του το ενοίκιο, θα τον βάζουμε σε έναν «Τειρεσία» για να μη βρει σπίτι. Αυτό είπε χθες ο κ. Πατέλης. Αλλά, αυτό δεν είναι λάθος. Αυτή είναι η αντικοινωνική αντίληψη που έχετε για το πώς ασκείτε πολιτική και στα ψηφιακά και σε όλα.

Με αυτή την έννοια, ακριβώς επειδή υπάρχουν ζητήματα και οικονομικής διαχείρισης και επειδή δεν υπάρχει καμμία εμπιστοσύνη στον τρόπο με τον οποίο η Κυβέρνηση συνολικά -δηλαδή ο κύριος Πρωθυπουργός, το Μαξίμου- διαχειρίζεται τα ψηφιακά δεδομένα -και όχι μόνο τα ψηφιακά δεδομένα, διότι, σας υπενθυμίζουμε, είστε η Κυβέρνηση που έχετε λειτουργήσει ως ένα ενιαίο εγκληματικό κέντρο στην υπόθεση του «Predator» και των νομότυπων και όχι νόμιμων παρακολουθήσεων από την ΕΥΠ- σε καμμία περίπτωση δεν μπορούμε να δώσουμε συναίνεση σε οποιοδήποτε στοιχείο της πολιτικής σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Πριν δώσω τον λόγο στον επόμενο ομιλητή, θα ήθελα να ανακοινώσω στο Σώμα το δελτίο επίκαιρων ερωτήσεων της Τέταρτης 4 Σεπτεμβρίου 2024:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1335/30-8-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Πανώλη στα πρόβατα. Αιτίες, τρόποι αντιμετώπισης και ενίσχυσης κτηνοτρόφων. Υπάρχει σχέδιο;».

2. Η με αριθμό 1343/2-9-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Περιβάλλοντος και Ενέργειας με θέμα: «Συνέπειες από τη ραγδαία επέκταση των αιολικών σταθμών σε καμένες δασικές εκτάσεις ή άλλες προστατευόμενες περιοχές».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1337/30-8-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Περιβάλλοντος και Ενέργειας με θέμα: «Άμεση ενεργοποίηση και συστράτευση των φορέων στη Θεσσαλία για να σταθεί όρθιος ο πρωτογενής τομέας απέναντι στην ανεξέλεγκτη εγκατάσταση ανανεώσιμων πηγών ενέργειας (ΑΠΕ)».

Καλώ στο Βήμα τον ειδικό αγορητή της Ελληνικής Λύσης, τον κ. Βασίλειο Γραμμένο.

Ορίστε, κύριε Γραμμένε, έχετε τον λόγο.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, δοθείσης της ευκαιρίας του συγκεκριμένου νομοσχεδίου, θα ήθελα -και οφείλουμε- να καταστήσουμε σαφές το εξής, προς πάσα κατεύθυνση: Πάγια εθνική και πολιτική θέση της Ελληνικής Λύσης είναι πως η Κύπρος είναι Ελλάδα. Το ξεκαθαρίζουμε αυτό. Θα το λέμε πάντα σε όλες τις τοποθετήσεις μας, εκτός και εντός του Κοινοβουλίου.

Όλες, λοιπόν, οι κυβερνήσεις από τη Μεταπολίτευση και μετά θα έπρεπε να έχουν φροντίσει να υπάρχει μία ενιαία εθνική στρατηγική, να έχουν εξαντλήσει, κύριε Υπουργέ, κάθε περιθώριο και κάθε μέσο σε κάθε διεθνή οργανισμό, να έχουν πιέσει, ούτως ώστε τα τουρκικά στρατεύματα κατοχής να έχουν αποχωρήσει από τη Μεγαλόνησο, πράγμα το οποίο δεν έχει γίνει και λυπούμαστε πάρα πολύ γι’ αυτό.

Με αφορμή, λοιπόν, αυτή τη συνεργασία, θα ήθελα να υπενθυμίσω σε όλους όσους μας ακούν ότι για εμάς στην Ελληνική Λύση η Κύπρος δεν είναι άλλο κράτος, η Κύπρος είναι Ελλάδα. Έχει τοποθετηθεί σε δημόσιες εμφανίσεις, αλλά και μέσα από το Βήμα, ο Πρόεδρος Κυριάκος Βελόπουλος και έχει ζητήσει πάρα πολλές φορές να γίνει ανακήρυξη ΑΟΖ μεταξύ Ελλάδος και Κύπρου.

Γιατί λοιπόν, κύριε Υπουργέ, η Κυβέρνησή σας δεν προχωράει σε κοινή υπογραφή και ανακήρυξη ΑΟΖ με την αδελφή μας Κύπρο; Γιατί εγκαταλείψατε το ενιαίο αμυντικό δόγμα; Μόνο η αποστολή οπλικών συστημάτων στην Ουκρανία ενδιαφέρει την Κυβέρνηση σας;

Εάν γίνουν αυτά που προανέφερα, είναι βέβαιο πως η Κύπρος μαζί με την Ελλάδα θα αποκτήσουν ένα τεράστιο στρατηγικό πλεονέκτημα στην περιοχή. Εάν δεν γίνουν όλα αυτά, θα είστε όλοι σας συνυπεύθυνοι -απευθύνομαι στην Κυβέρνηση της Νέας Δημοκρατίας- μαζί με τα υπόλοιπα κόμματα που δεν πιέζουν προς αυτή την κατεύθυνση.

Πάμε τώρα στο θέμα του μνημονίου, το οποίο είναι η ταυτόχρονη χρήση – σύνδεση - εφαρμογή ψηφιακών εφαρμογών όπου αναφορτώνονται ψηφιακά στοιχεία πολιτών μας.

Από τη μία, αυτό θα ήταν όντως διευκόλυνση για τη μετακίνηση των πολιτών και τη συμφωνία των στοιχείων των πολιτών στην επικράτεια του έτερου κράτους, κύριε Υπουργέ, από την άλλη όμως πρόκειται για ένα ψηφιακό φακέλωμα πολιτών για το οποίο έχουμε διατυπώσει πάρα πολλές φορές τις αμφιβολίες μας.

Υπενθυμίζω ότι τις αμφιβολίες μας περί προστασίας προσωπικών δεδομένων τις έχουμε διατυπώσει και για τις εγχώριες πρωτοβουλίες σας, κύριοι της Κυβέρνησης, του συγκεκριμένου Υπουργείου, σχετικά με την ψηφιοποίηση των στοιχείων των Ελλήνων πολιτών. Διατυπώνουμε μία ισχυρή επιφύλαξη ως προς την ψηφιοποίηση στοιχείων και τη χρήση της συγκεκριμένης πλατφόρμας στην οποία θα φυλάσσονται όλα τα ψηφιακά μας δεδομένα.

Θέτουμε, λοιπόν, δύο βασικά ερωτήματα, κύριε Υπουργέ: Ποια δεδομένα θα φυλάσσονται και για πόσο χρονικό διάστημα. Οφείλετε στην τοποθέτησή σας να το ξεκαθαρίσετε, να ξέρουμε για πόσο καιρό θα είμαστε φακελωμένοι. Ζητάμε, λοιπόν, απαντήσεις, τις οποίες καλείστε να δώσετε από αυτό το Βήμα.

Σε κάθε περίπτωση, οφείλουμε όλοι εμείς να είμαστε ιδιαίτερα επιφυλακτικοί, ιδίως από τη στιγμή που οι διαγωνισμοί -είναι σημαντικό αυτό- και οι απευθείας αναθέσεις ύψους δισεκατομμυρίων ευρώ από την Κυβέρνηση Μητσοτάκη για τον ψηφιακό μετασχηματισμό βρίσκονται, κύριε Υπουργέ, υπό το μικροσκόπιο της Κομισιόν για θέματα διαφάνειας και διαφθοράς.

Γι’ αυτόν, λοιπόν, τον λόγο και για άλλους πολλούς λόγους σίγουρα στηρίζουμε τη Μεγαλόνησο, την αδελφή μας Κύπρο, σε πάρα πολλά πράγματα, σίγουρα είμαστε μαζί σας και υπέρ σας όταν θα φέρετε ένα νομοσχέδιο για την αδερφή μας Κύπρο, αλλά για το συγκεκριμένο νομοσχέδιο θα ψηφίσουμε «παρών».

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Εκ μέρους της Κοινοβουλευτικής Ομάδας του Κομμουνιστικού Κόμματος Ελλάδας τον λόγο έχει η ειδική αγορήτρια κ. Αφροδίτη Κτενά.

**ΑΦΡΟΔΙΤΗ ΚΤΕΝΑ:** Ευχαριστώ πολύ, κύριε Πρόεδρε.

Το νομοσχέδιο που συζητάμε σήμερα αφορά πράγματι την κύρωση ενός μνημονίου για τη μεταφορά τεχνογνωσίας προκειμένου να υλοποιηθεί το έργο «Ψηφιακός Πολίτης» στην Κύπρο κατ’ αρχάς και βέβαια και τη διαλειτουργικότητα που θα έχει αυτό με το δικό μας το «wallet» που ισχύει στην Ελλάδα που έχει αναπτυχθεί για τις ανάγκες του ελληνικού κράτους. Και βέβαια διαφαίνεται από το μνημόνιο ότι αυτό θα είναι η βάση για την ανάπτυξη μιας συνεργασίας στο πλαίσιο της ψηφιακής μετάβασης σύμφωνα με τις στοχεύσεις της και τη στρατηγική της Ευρωπαϊκής Ένωσης σε αυτή την κατεύθυνση και θα αφορά μια πληθώρα εφαρμογών μεταξύ κυβερνήσεων, πολιτών, επιχειρήσεων κ.λπ..

Κατ’ αρχάς, λοιπόν, ναι, ακούγεται πάρα πολύ όμορφο και ακούσαμε ωραία πράγματα από τον εισηγητή της Πλειοψηφίας στην επιτροπή, τι ωραία που είναι να μπορεί κάποιος να ταξιδεύει με λιγότερες διατυπώσεις. Και πράγματι οι μετακινήσεις και οι συναλλαγές μεταξύ των δύο χωρών είναι πολλές. Τώρα το τι θα συμβεί πραγματικά θα το δούμε, το πώς θα εφαρμοστεί πραγματικά θα το δούμε και ποιοι πραγματικά θα ωφεληθούν.

Το λέω αυτό γιατί εμείς δεν έχουμε καμμία αμφιβολία ότι και αυτό θα λειτουργήσει εις βάρος των πολλών. Και τι εννοώ. Υπάρχει εμπειρία από την ψηφιοποίηση μέχρι τώρα το πώς έχει εφαρμοστεί στην Ελλάδα, είτε μιλάμε για την υγεία, τα ψηφιακά ραντεβού, την κάρτα υγείας, την άυλη συνταγογράφηση και όλα αυτά που τελικά έχουν οδηγήσει σε μεγαλύτερη δαπάνη, ιδιωτική δαπάνη και όλα αυτά εφαρμόζονται σε ένα διαλυμένο σύστημα υγείας. Έχουμε τεχνογνωσία από τη μετάβαση στις τράπεζες και το τι ταλαιπωρία έχει επιφέρει αυτό στους πολίτες. Έχουμε πρόσφατα την εμπειρία από το myDATA και το πώς έχει ταλαιπωρήσει πολίτες και λογιστές και φυσικά αποτελεί μια απίστευτη θηλιά στον λαιμό των μικρών επαγγελματιών.

Υπάρχει, λοιπόν, εμπειρία. Αυτή την εμπειρία θα μεταφέρουμε στην Κύπρο. Γιατί; Κι έρχομαι τώρα στο συγκεκριμένο μνημόνιο, γιατί πράγματι το σημερινό μνημόνιο δεν αναφέρεται σε όλες αυτές τις εφαρμογές. Αφορά εφαρμογές G to G και C to G. Πίσω, λοιπόν, από τις αθώες διακηρύξεις για τη μείωση της ταλαιπωρίας στις δημόσιες υπηρεσίες και όλα αυτά τα ωραία, προβάλλει η εφιαλτική δυνατότητα του αστικού κράτους να φακελώνει πολίτες και μάλιστα με την άδειά τους, όπως προβλέπεται από τις οδηγίες, γιατί αυτό κάνει πρακτικά ο κανονισμός 2016/679 του Ευρωπαϊκού Κοινοβουλίου για την προστασία των προσωπικών δεδομένων.

Η ψηφιακή διασύνδεση των κρατικών υπηρεσιών και η ανάπτυξη ψηφιακού μητροπολιτών σημαίνει ενιαίο φακέλωμα του συνόλου των δεδομένων που παράγει ένας πολίτης ή που συνδέονται με έναν πολίτη, είτε μιλάμε για το ιατρικό ιστορικό, την οικονομική κατάσταση, τα χρέη, το ποινικό μητρώο, τις κινήσεις που κάνουμε σε διάφορες συναλλαγές μας. Τα δεδομένα αυτά θα είναι διαθέσιμα για επεξεργασία και αξιοποίηση σε όποιον αποκτά πρόσβαση σε αυτά και δεν έχουμε εδώ διασφαλίσεις για το πώς αυτά θα δεν θα αξιοποιούνται ενάντια στον πολίτη. Και βέβαια μπορεί να μη μιλάμε τώρα για Big data, άλλα πολύ σύντομα θα ανοίξει και αυτή η κουβέντα. Δεν έχω χρόνο να επεκταθώ παραπάνω.

Περνάω στο δεύτερο σημείο. Εμείς λέμε ότι από μόνη της η τεχνολογία δεν είναι ούτε θαυμαστή ούτε επικίνδυνη όπως ακούστηκε στη συζήτηση στην επιτροπή. Από μόνη της η τεχνολογική πρόοδος δεν αποτελεί κίνδυνο, αλλά ούτε και θαυματουργή λύση. Αυτό που της δίνει προοδευτικό ή αντιδραστικό πρόσημο σε κοινωνικό επίπεδο δεν είναι πόσο προωθημένη είναι τεχνολογικά μια εφαρμογή, αλλά ποια συμφέροντα καθορίζουν την ανάπτυξή της, ποιος την κατέχει και για ποιον λόγο τη χρησιμοποιεί. Όταν η ψηφιακή τεχνολογία υπηρετεί ένα άδικο σύστημα, ένα σύστημα που στηρίζει τις ανισότητες, τις αναπαράγει και τις διευρύνει, ο ψηφιακός μετασχηματισμός του κράτους του κεφαλαίου, του κράτους των λίγων δηλαδή, των ισχυρών, δεν μπορεί να καταργήσει τους ταξικούς φραγμούς ούτε να οδηγήσει σε λαϊκή ευημερία.

Τρίτον. Θα επιμείνουμε ότι την ίδια στιγμή που ζεστό χρήμα του Ταμείου Ανάκαμψης ρέει άφθονο προς τους ομίλους του κλάδου της πληροφορικής, οι επιπτώσεις της ψηφιοποίησης στους εργαζόμενους της κοινωνίας της πληροφορίας και στους ομίλους του κλάδου είναι σοβαρότατες, είτε μιλάμε για επιδείνωση των συνθηκών εργασίας, είτε μιλάμε για την πανσπερμία εργασιακών σχέσεων, την ευελιξία, την κινητικότητα, τη δραματική αύξηση των επαγγελματικών ασθενειών.

Η ψηφιοποίηση δεν είναι ταξικά ουδέτερη. Ευνοεί τη λειτουργία του αστικού κράτους προς όφελος των λίγων, ενώ σφίγγει την ψηφιακή θηλιά γύρω από εργαζόμενους, μισθωτούς, αυτοαπασχολούμενους, μικρές επιχειρήσεις και ευάλωτες ομάδες. Οι θαυμαστές δυνατότητες της πληροφορικής, της ρομποτικής, της τεχνητής νοημοσύνης, στο πλαίσιο αυτού του συστήματος καπιταλιστικής ανάπτυξης, δεν λειτουργούν σε προοδευτική κατεύθυνση. Είναι αντιδραστική η εφαρμογή τους.

Η απελευθέρωση των δυνατοτήτων αυτών των τεχνολογιών της επιστημονικής προόδου προς όφελος της κοινωνικής πλειοψηφίας προϋποθέτει έναν άλλο τρόπο οργάνωσης της οικονομίας και της κοινωνίας, με κοινωνικοποιημένα μέσα παραγωγής και εργατικό λαϊκό έλεγχο.

Κλείνοντας, ακούστηκε ότι η συμφωνία αυτή βοηθάει να έρθουν πιο κοντά οι δύο κυβερνήσεις και οι δύο λαοί. Εμείς δεν ταυτίζουμε τα δύο, τις κυβερνήσεις με τους λαούς. Οι κυβερνήσεις μπορούν να έχουν να μοιράσουν όπως φαίνεται τώρα με την ηλεκτρική διασύνδεση. Οι λαοί μόνο μονιασμένοι μπορούν να προκόβουν. Δεν ταυτίζουμε, λοιπόν, τους λαούς με τις κυβερνήσεις τους. Η ψηφιακή διακυβέρνηση και η διασυνοριακή διαλειτουργικότητα των συστημάτων που συζητούνται στο πλαίσιο του μνημονίου αυτού θα διασυνδέσει τις κυβερνήσεις και θα χρησιμοποιηθεί για την επίθεση του αστικού κράτους ενάντια και στους δύο λαούς.

Τους λαούς της Κύπρου και της Ελλάδας τους ενώνουν αγωνιστικές παραδόσεις δεκαετιών. Τα δεσμά αυτά γίνονται και θα γίνονται πιο ισχυρά όσο δυναμώνει ο αγώνας ενάντια στην πολιτική απελευθέρωσης των αγορών, ενάντια στην ενεργειακή και ψηφιακή φτώχεια και στον αγώνα για να ανοίξει ο δρόμος που θα θέσει την πρόοδο της τεχνολογίας και της επιστήμης πραγματικά στην υπηρεσία των λαών. Σε αυτή την προοπτική καταθέτουμε όλες μας τις δυνάμεις και καλούμε σε συμπόρευση και τους δύο λαούς.

Ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τον ειδικό αγορητή του ΠΑΣΟΚ - Κινήματος Αλλαγής τον κ. Ιλχάν Αχμέτ.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Αξιότιμοι συνάδελφοι, ανεβαίνω σήμερα στο Βήμα και θέλω να σας ομολογήσω ότι με κατακλύζουν συναισθήματα αγωνίας και εύλογες ανησυχίες για την επόμενη μέρα στη Θράκη και στη Ροδόπη, ειδικότερα μετά από ένα παντελώς άνυδρο καλοκαίρι που προκάλεσε εκτεταμένες καταστροφές στην παραγωγή του πρωτογενούς τομέα και με τη λειψυδρία και την ξηρασία να διαμορφώνουν μια εφιαλτική πραγματικότητα για τον τόπο μας που κάθε άλλο παρά μας κάνει να αισιοδοξούμε για το μέλλον.

Θα επανέλθω, όμως, σ’ αυτό το θέμα στην επίκαιρη ερώτησή μου που θα ακολουθήσει αυτή την εβδομάδα στη διάρκεια του κοινοβουλευτικού ελέγχου.

Αρχικά θα ήθελα να ευχηθώ μια παραγωγική κυβερνητική χρονιά. Βλέπουμε πως η αυλαία ανοίγει σήμερα με το παρόν νομοσχέδιο «Κύρωση μνημονίου Ψηφιακής Διακυβέρνησης της Ελληνικής Δημοκρατίας και του Υφυπουργείου Πολιτικής της Κυπριακής Δημοκρατίας στον τομέα του ψηφιακού μετασχηματισμού». Ο τίτλος από μόνος του αποπνέει ένα θετικό πρόσημο. Στη διάρκεια του ανεξάρτητου βίου της Κυπριακής Δημοκρατίας οι σχέσεις μας υπήρξαν πάντοτε συνεργατικές και αρμονικές σε όλα τα επίπεδα. Αμοιβαίες συνεργασίες και κοινά αισθήματα προόδου και ευημερίας προϋπήρχαν εκατέρωθεν. Ως ΠΑΣΟΚ - Κίνημα Αλλαγής ιστορικά πάντα στηρίξαμε και στηρίζουμε, επικροτούμε και προωθούμε κάθε προσπάθεια συνεργασίας με την Κύπρο, γνωρίζοντας τις δυνατότητες ανάπτυξης σε κάθε τομέα στον οποίο διαμορφώνονται γεροί δεσμοί μεταξύ μας. Άλλωστε η κυπριακή ανεξαρτησία, η αυτοδιάθεση του λαού της στη βάση μιας κοινά αποδεκτής λύσης μεταξύ των δύο κοινοτήτων της στο πλαίσιο των ψηφισμάτων του ΟΗΕ και στο όνομα μιας διζωνικής και δικοινοτικής ομοσπονδίας υπήρξαν θεμελιώδεις αρχές για το ΠΑΣΟΚ που σήμερα συμπίπτει να γιορτάζουμε και τα πενήντα χρόνια από την ιστορική διακήρυξη της 3ης του Σεπτέμβρη 1974.

Η παρούσα κύρωση μνημονίου ωστόσο φέρει κάποιες γενικολογίες και από τη δική μας πλευρά θα θέλαμε να αποσαφηνιστούν πλήρως πριν φτάσουμε στην ψήφιση αυτού. Θεωρούμε πως η βάση για να πραγματοποιηθούν όλα όσα θέτει επί τάπητος το μνημόνιο αυτά έχουν ως κύρια βάση αφετηρίας το internet και την ταχύτητά του. Το κόμμα μας τον Απρίλιο είχε θέσει ξανά το συγκεκριμένο πρόβλημα που υπάρχει στην Ελλάδα σχετικά με την τιμή, την ποιότητα και την ταχύτητα του internet που διατίθεται σε σχέση με την υπόλοιπη Ευρώπη με ερώτηση στο Υπουργείο σας, όπου αναφέραμε συγκεκριμένα για τις συνεχείς έρευνες που μας κατατάσσουν στην τελευταία θέση, κύριε Υπουργέ, όσον αφορά την ποιότητα και την τιμή του διαδικτύου σε σχέση με άλλες ευρωπαϊκές χώρες.

Πιο συγκεκριμένα, το 2022 -σας το θυμίζουμε- η χώρα μας ήταν η τελευταία στην Ευρώπη ως προς τον αριθμό των νοικοκυριών που έχουν δίκτυο υψηλής χωρητικότητας, very high capacity network. Μόλις το 2,1% έχει ταχύτητα 200 Mbps και το 0,2% ταχύτητα 500 Mbps προς 1 Gbps. Επίσης, η διείσδυση των ευρυζωνικών συνδέσεων άνω των 100 Mbps είναι χαμηλή τόσο στα νοικοκυριά καθώς και ένα στα πέντε διαθέτει σχετική σύνδεση όσο και στις επιχειρήσεις. Χαρακτηριστικά μόνο το 24% των επιχειρήσεων στην Ελλάδα χρησιμοποιούν συνδέσεις άνω των 100 Mbps, ποσό αρκετά χαμηλότερο από τον ευρωπαϊκό μέσο όρο που είναι 57%. Μόλις το 2022 υποβλήθηκαν συνολικά εκατόν είκοσι μία χιλιάδες παράπονα για κακή ποιότητα πρόσβασης στο δίκτυο, εκ των οποίων τα εκατόν δεκαεννέα χιλιάδες αφορούσαν ταχύτητες, δηλαδή το 98%. Απαραίτητες προϋποθέσεις για την ανάπτυξη της ψηφιακής οικονομίας και κοινωνίας στην Ελλάδα για μια αρμονική καθημερινότητα χωρίς κωλύματα πρέπει να είναι η βελτίωση των ταχυτήτων.

Σας είχαμε κάνει κάποιες παρατηρήσεις στην επιτροπή. Κάνατε κάποιες διευκρινιστικές δηλώσεις. Θεωρείτε πως οι πόροι που διατίθενται για το συγκεκριμένο εγχείρημα είναι αρκετοί ώστε να καλύψουν όλες τις ψηφιακές ανάγκες και των δύο χωρών; Τι εννοούμε; Στην επιτροπή αναφέρατε πως τα ποσά αυτών των 200.000 ευρώ από την πλευρά της Ελλάδος και το 1.500.000 ευρώ από την πλευρά της Κύπρου είναι το σύνολο των ποσών και όχι ανά δράση. Αυτό είπατε. Εμείς παρ’ όλ’ αυτά πιστεύουμε ότι το συγκεκριμένο ποσό για το οποίο γίνεται και η αναφορά στην παράγραφο 6.2 του μνημονίου αυτού είναι πενιχρό σε σχέση με αυτά που υπόσχεται το σύνολο της κύρωσης, κάνοντάς μας να αναρωτιόμαστε αν θα είναι εν τέλει αποδοτικό στο σύνολό του απέναντι στους Έλληνες πολίτες, καθώς το ποσό που θα διαθέσει η Κυπριακή Δημοκρατία περνά κατά πολύ το δικό μας. Άρα τίθεται θέμα αποδοτικότητας για τους Έλληνες πολίτες. Πώς θα υπάρξουν ασφαλείς και ανταγωνιστικές ψηφιακές υποδομές, όταν μέχρι στιγμής παρατηρούμε πως η χώρα μας κατατάσσεται στις τελευταίες θέσεις σε σχέση με την ταχύτητα;

Στο μνημόνιο κάνετε αναφορά και για τέσσερις άξονες, οι οποίοι θα αποτελούν τις βασικές κατευθύνσεις υλοποίησης των υποδομών σε κάθε κράτος. Η ανησυχία μας, όμως, είναι η εξής: Από τη στιγμή που μιλάμε για επεξεργασία και ψηφιοποίηση πληροφοριών των πολιτών των δύο κρατών, ποιος μπορεί να μας εγγυηθεί ότι δεν θα υπάρξουν διαρροές των προσωπικών και των επί μέρους στοιχείων των Ελλήνων και των Κυπρίων πολιτών; Πώς θα μας το διαβεβαιώσετε αυτό; Διότι όπως είδαμε και με το σκάνδαλο των υποκλοπών των e-mail χιλιάδων Ελλήνων πολιτών από την κ. Ασημακοπούλου πρώην υποψήφια Ευρωβουλευτή με το κόμμα σας, αμφισβητείται για ακόμη μια φορά η φερεγγυότητα της Νέας Δημοκρατίας.

Επιπλέον, αυτό που ως ΠΑΣΟΚ έχουμε τονίσει πολλές φορές είναι η ψηφιακή γραφειοκρατία και η αναπαραγωγή της, διότι βλέπουμε πως στις περισσότερες δημόσιες υπηρεσίες ο ελληνικός φόρτος απλά μεταλλάχθηκε σε ψηφιακό φόρτο, ταλαιπωρώντας ακόμη περισσότερο ιδίως τους ηλικιωμένους.

Σύμφωνα με την παράγραφο 4 και πιο συγκεκριμένα στην 4.2 η υλοποίηση των έργων θα γίνει με την από κοινού συνεργασία και συμμετοχή των συμμετεχόντων με την ανταλλαγή εξειδικευμένων στελεχών που θα μεταφέρουν την τεχνογνωσία εκατέρωθεν. Πώς και με ποια κριτήρια θα αξιολογούνται οι συμμετέχοντες που θα ασχοληθούν με το συγκεκριμένο εγχείρημα; Επίσης, πού θα βρίσκονται οι εγκαταστάσεις; Η όλη προεργασία θα γίνεται εντός του Υπουργείου Ψηφιακής Διακυβέρνησης; Εσείς στην επιτροπή είπατε ότι θα συμμετέχουν σε αυτό το μνημόνιο άνθρωποι των δύο Υπουργείων. Άρα θα έχουμε πρόβλημα, αφού αυτοί θα είναι οι άνθρωποι στη στελέχωση των ίδιων των Υπουργείων. Αντί να λυθεί το πρόβλημα, θα επιδεινωθεί μέσα στην Ελλάδα.

Κύριοι της Κυβέρνησης, το ΠΑΣΟΚ ως προοδευτικό κόμμα δεν στάθηκε ποτέ εμπόδιο στην ανάπτυξη και την ευημερία αυτού του τόπου σε κάθε τομέα, κυρίως της ψηφιακής αναβάθμισης, αφού ήταν ο πρωτεργάτης αυτού του εγχειρήματος με τον Γιώργο Παπανδρέου ιδίως από το μακρινό 2009, όταν ακόμα τότε κάποιοι χλεύαζαν τις προτάσεις μας, τις οποίες τώρα χειροκροτούν. Ωστόσο χρέος μας είναι να εμμένουμε στη λεπτομέρεια η οποία θα κάνει το κάθε δημόσιο γρανάζι αυτού του τόπου να δουλεύει καλύτερα.

Είμαστε υπέρ, κύριε Υπουργέ, της παρούσας κύρωσης. Αυτό το είπαμε στην αρχή και σας το λέμε ξανά. Θα παρακολουθούμε βέβαια στενά την εξέλιξη του εγχειρήματος αυτού. Θα θέλαμε, όμως, να λάβετε σοβαρά υπ’ όψιν τις τοποθετήσεις μας, οι οποίες δεν αφορούν άλλο παρά την εύρυθμη και ομαλή λειτουργία των διεργασιών του ψηφιακού μετασεισμού των δύο κρατών.

Ευχαριστούμε πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, εκ μέρους της Κοινοβουλευτικής Ομάδας ΣΥΡΙΖΑ - Προοδευτική Συμμαχία, ο εισηγητής του ΣΥΡΙΖΑ κ. Γεώργιος Καραμέρος.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, καλή κοινοβουλευτική περίοδο!

Ερχόμαστε σήμερα στην πρώτη συνεδρίαση της Ολομέλειας να συζητήσουμε για την κύρωση του μνημονίου συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού σχηματισμού. Θα είμαστε θετικοί. Δεν θα σταθούμε εμπόδιο σε καμμία περίπτωση. Πλην, όμως, κατά κοινή πρακτική που ακολουθεί η Κυβέρνησή σας, κύριε Υπουργέ, αυτό το 1,8 εκατομμύριο ευρώ το οποίο προβλέπονται ως πόροι για το μνημόνιο θα δοθούν με απευθείας αναθέσεις, με πολύ μικρές εκπτώσεις και εν πάση περιπτώσει θα γίνουν ενδεχομένως αντικείμενο της έρευνας διεθνών οργανισμών, όπως συμβαίνει με τα ψηφιακά έργα εδώ και λίγους μήνες.

Το θέμα είναι ότι εμείς σας προτείναμε στην επιτροπή ότι θα μπορούσε να είναι μια χρυσή ευκαιρία αυτή η μέθοδος, αυτή η προσπάθεια, αυτό το μνημόνιο να μετεξελιχθεί σε μια ευρωπαϊκή κοινοπραξία ψηφιακών υποδομών με περισσότερες των δύο χωρών που δίνει τη δυνατότητα η ευρωπαϊκή νομοθεσία να το κάνετε, ώστε να υπάρχει ένα πραγματικό αποτύπωμα στον ψηφιακό μετασχηματισμό, στις υποδομές, κύριε Υπουργέ, γιατί η κλωνοποίηση του «Gov» έχει ένα όριο.

Και για να πούμε και κάτι διαφορετικό και να έχουμε και μία σχέση με την κοινωνία, θέλω να σας ενημερώσω για κάτι, που δεν ξέρω αν σας έχουν ενημερώσει οι συνεργάτες σας. Πώς βιώνουν οι πολίτες στην καθημερινότητά τους τον ψηφιακό μετασχηματισμό. Γήπεδα, ποδόσφαιρο. Βγάζουν κάρτα μέλους, θέλουν να πάνε στο γήπεδο οι άνθρωποι. Βγάζουν κάρτα μέλους, αγοράζουν τα εισιτήρια, κατεβάζουν το gov.gr.wallet, δηλώνουν τα εισιτήρια με τα barcodes. Την ημέρα του αγώνα πρέπει να πάνε στο γήπεδο οι άνθρωποι. Ουρές, τα σκάνερ δεν διαβάζουν τα barcodes των εισιτηρίων από το gov.gr.wallet. Μπλοκάρουν την είσοδο. Υπάρχουν περιπτώσεις όπου μπαίνει ο πατέρας και δεν μπαίνει ο γιος ή μπαίνει ο γιος και δεν μπαίνει ο πατέρας. Και ξέρετε κάτι, κύριε Υπουργέ; Εσάς βρίζουν. Τον κ. Βρούτση, τον Υφυπουργό Αθλητισμού -καταλαβαίνετε, σε εισαγωγικά το «βρίζουν»- εκείνη την ώρα που είναι έξαλλοι στο γήπεδο, μέσα σε ουρές.

Άρα θα πρέπει να σταματήσετε αυτή τη μεθοδολογία που έχει ακολουθηθεί με πάρα πολλούς τρόπους από την Κυβέρνησή σας. Κοιτάξτε τι κάνετε: πρόβλημα, επικοινωνιακή διαχείριση, εξαγγελίες αντιμετώπισης, νομοθετική ρύθμιση που δεν την εφαρμόζετε στην πράξη, δημιουργία νέου μηχανισμού ή υπηρεσίας από υφιστάμενη ή νεοσύστατη δομή με λεφτά από την Ευρωπαϊκή Ένωση, ανεφάρμοστη μεταρρύθμιση, πρόβλημα ξανά. Αυτό συμβαίνει και στην προκειμένη περίπτωση. Και ξέρετε κάτι; Από τα γήπεδα μέχρι το τι συμβαίνει στην ελληνική κοινωνία, ιδιαίτερα μετά από ένα καταστροφικό καλοκαίρι, χθες ήμουν στο Βαρνάβα, στο Καλέντζι, στο Γραμματικό, χωριά τα οποία παίρνουν νερό από γεωτρήσεις ενώ είναι στα έξι χιλιόμετρα από τη λίμνη του Μαραθώνα, χωριά τα οποία κάηκαν με μια πυρκαγιά, η οποία έφτασε μέχρι τον αστικό ιστό της πόλης, γιατί ενώ έχουν πηγές που τρέχουν νερό δεν είχαν νερό μετά τις τέσσερις να γεμίσουν τα πυροσβεστικά και να σβήσουν τη φωτιά στην εκκίνηση της. Αυτό που συνέβη ξέρετε στη βορειοανατολική Αττική έχει και πολιτικό πρόσημο.

Και θα σας εξηγήσω τι εννοώ. Πηγαίνει χθες -ήσασταν μαζί του- ο Πρωθυπουργός στη Θεσσαλία και μιλάει για την Κάρλα. Γιατί δεν λέτε ότι εδώ τα Χριστούγεννα του 2020 -ο κ. Αμυράς ήταν Υπουργός τότε- καταργήσατε τους φόρους διαχείρισης, μεταξύ αυτών και το φορέα διαχείρισης της Κάρλας, που θα μπορούσε να έχει έναν ιχθυολόγο και να προβλέψει τι γίνεται με την ιχθυοπανίδα της λίμνης όταν αυξάνονται τα νερά; Αλλά ξέρετε τι έγινε; Καταργήσατε τον φορέα διαχείρισης της Κάρλας, το είδαμε το αποτέλεσμα. Καταργήσαμε τον εθνικό δρυμό Πάρνηθας, δύο τεράστιες πυρκαγιές 2021, 2023, κάηκαν τα δύο τρίτα του δρυμού και είχαμε και τρεις νεκρούς. Καταργήσατε το εθνικό πάρκο Σχοινιά-Μαραθώνα-Υμηττού και νοτιοανατολικής Αττικής, φέτος εκατό χιλιάδες στρέμματα, μία γυναίκα νεκρή, εκατόν σαράντα έξι σπίτια. Καταργήσατε τον φορέα διαχείρισης Δέλτα Έβρου και Σαμοθράκης, φωτιά στο νησί τον Σεπτέμβριο του 2023, χωρίς ρεύμα για πολλές μέρες. Καταργήσατε το Εθνικό Πάρκο δάσους Δαδιάς-Λευκίμης-Σουφλίου, οκτακόσιες χιλιάδες στρέμματα, βιβλική καταστροφή του δάσους Δαδιάς, έκαιγε έναν μήνα η φωτιά, θα κάνει εκατόν πενήντα χρόνια για να αναγεννηθεί.

Καταλαβαίνετε λοιπόν, ότι κάθε σας πολιτική απόφαση, η οποία είναι συρρίκνωση του δημόσιου τομέα, συρρίκνωση του δημόσιου χώρου, κατασπατάληση των δημόσιων πόρων, εκχώρηση σε ιδιώτες με αδιαφανείς όρους ή με εναρμονισμένες πρακτικές που έχουν κατορθώσει χωρίς κανέναν έλεγχο οι ιδιώτες να πετύχουν, προκαλεί καταστροφή. Και ξέρετε ποιο είναι το τελικό αποτέλεσμα, για να κλείσω και να μην καταχρώμαι τον χρόνο; Έρχεται ο Οργανισμός Ηνωμένων Εθνών πριν λίγες ημέρες και ανακοινώνει μέσα στην έκθεση του, UN Population Prospects 2024, για τις προοπτικές κάθε χώρας και του πλανήτη, ότι η χώρα μας είναι ενδέκατη στον μεγαλύτερο αριθμό μετανάστευσης πολιτών. Εκατόν πενήντα εννέα χιλιάδες Ελληνίδες και Έλληνες αποφάσισαν να φύγουν από την Ελλάδα το 2023. Είμαστε ενδέκατοι σε όλο τον κόσμο. Πρώτο είναι το Πακιστάν, μετά είναι η Ινδία, το Νεπάλ, οι Φιλιππίνες, η Βραζιλία, το Μεξικό, η Ουκρανία που έχει πόλεμο και εμείς είμαστε ενδέκατοι. Η μόνη ευρωπαϊκή χώρα τόσο ψηλά, πέραν της Ουκρανίας που είναι στην ένατη θέση που έχει πόλεμο.

Δεν καταστροφολογώ. Θα πρέπει σε αυτή την έναρξη της κοινοβουλευτικής περιόδου να καταλάβετε ότι πρέπει να το πάρετε αλλιώς, γιατί η κατάσταση δεν είναι καλή.

Έτσι λοιπόν. Και φεύγουν οι πολίτες, μεταναστεύουν. Το 2023 μετά από πέντε χρόνια διακυβέρνησης, εκατόν πενήντα εννιά χιλιάδες Ελληνίδες και Έλληνες πήραν τον δρόμο της ξενιτιάς, ενώ λέγατε για το brain drain, ότι θα γυρίσουν πίσω. Τα στοιχεία του Οργανισμού Ηνωμένων Εθνών, σας διαψεύδουν, γιατί πληρώνουμε ακριβότερα κατά 10% από τους άλλους Ευρωπαίους, τουλάχιστον σαράντα κατηγορίες προϊόντων, γιατί έχουμε 11% πραγματικό πληθωρισμό στα τρόφιμα και τα είδη πρώτης ανάγκης και το 26% του πληθυσμού, 2,4 εκατομμύρια Ελληνίδες και Έλληνες αντιμετωπίζουν τουλάχιστον έναν από τους κινδύνους της φτώχειας, της ακραίας υλικής και κοινωνικής αποστέρησης. Ούτε στο γήπεδο δεν μπορούν να πάνε, κύριε Υπουργέ. Στριμώχνονται στις ουρές. Ζούνε σε δυστοπικά περιβάλλοντα μετά τις φυσικές καταστροφές. Χρυσοπληρώνουν τα προϊόντα στα σουπερμάρκετ, χρυσοπληρώνουν τους λογαριασμούς ενέργειας όταν οι ενεργειακοί όμιλοι έχουν το πρώτο εξάμηνο του 2024 870 εκατομμύρια ευρώ κέρδη.

Να κυρώσουμε, λοιπόν, και να συμφωνήσουμε το μνημόνιο συνεργασίας με την Κύπρο για τον ψηφιακό μετασχηματισμό, αλλά ξέρετε κάτι; Είστε ακριβοί στα πίτουρα και ακριβοί στο αλεύρι.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Με τη σύμφωνη γνώμη σας, όπως το κάνω πάντα και το κάνουμε όλοι, θα δώσω τον λόγο και στον εισηγητή της Νέας Δημοκρατίας κ. Λοβέρδο και αμέσως μετά τον λόγο θα πάρει ο Πρόεδρος της Ελληνικής Λύσης κ. Βελόπουλος.

Ορίστε, κύριε Λοβέρδο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Καλημέρα σε όλους και καλή νέα κοινοβουλευτική σύνοδο.

**ΠΡΟΕΔΡΕΥΩΝ (Αθανάσιος Μπούρας):** Να το διευκρινίσω, κύριε Λοβέρδο, γιατί το είπε και ο κ. Καραμέρος. Η δική μου ευχή στην αρχή, αν είδατε, ήταν καλή δύναμη στο έργο μας. Είναι η συνέχιση της προηγούμενης κοινοβουλευτικής περιόδου. Η νέα κοινοβουλευτική περίοδος αρχίζει κατά τον Κανονισμό την πρώτη Δευτέρα του Οκτωβρίου, που είναι στις 7 Οκτωβρίου, με τον καθιερωμένο αγιασμό. Δεν πειράζει, όμως, η ευχή πάντα είναι ευχή.

Συνεχίστε, λοιπόν.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Πολύ ωραία. Αυτό μου δίνει την ευκαιρία να απαντήσω και σε αυτό που είχε πει και στην επιτροπή ο κ. Ηλιόπουλος, για το ότι το πρώτο νομοσχέδιο που εισάγεται στην Ολομέλεια της Βουλής των Ελλήνων μετά τις διακοπές του Αυγούστου είναι ένα νομοσχέδιο το οποίο δεν προκαλεί όντως ιδιαίτερες αντιπαραθέσεις. Είναι μια τυπική κύρωση μιας σημαντικής, κατά τη γνώμη μου, σύμβασης μεταξύ του ελληνικού δημοσίου και του κυπριακού.

Αυτό το νομοσχέδιο επρόκειτο να έρθει προτού κλείσει η Βουλή τον Αύγουστο. Για διάφορους λόγους, επειδή έκλεισε λίγο νωρίτερα, δεν ψηφίστηκε τότε. Και έρχεται αμέσως μόλις άνοιξε. Δεν υπάρχει κανένας άλλος λόγος για τον οποίο έγινε αυτό. Και όπως ξέρετε σύντομα θα έχουμε τη δυνατότητα από του Βήματος της Βουλής και οι πολιτικοί Αρχηγοί να μιλήσουν και για το θέμα των πυρκαγιών και για όλα τα άλλα μεγάλα ζητήματα τα οποία απασχολούν την ελληνική κοινωνία και το ελληνικό πολιτικό σύστημα.

Σήμερα όμως, συζητάμε αποκλειστικά και μόνον για ένα νομοσχέδιο που είναι κύρωση ενός μνημονίου μεταξύ δύο χωρών και μάλιστα δύο αδελφών χωρών, της Ελλάδος και της Κύπρου και αφορά καθαρά και μόνον, τίποτα άλλο, την ψηφιακή συνεργασία μεταξύ της Κυπριακής Δημοκρατίας και της Ελληνικής Δημοκρατίας.

Στην πραγματικότητα αυτό που αφορά το νομοσχέδιο που συζητάμε, η σύμβαση αυτή, το μνημόνιο συνεργασίας, το οποίο υπογράφηκε πριν από δύο μήνες, τον Ιούνιο, είναι πολύ πρόσφατο, αφορά τη συνεργασία της Ελλάδος, η οποία θα μπορεί να δώσει τεχνογνωσία στην Κύπρο, να προχωρήσει στη διαμόρφωση του δικού της ψηφιακού πορτοφολιού, όπως έχουμε και εμείς εδώ στην Ελλάδα. Αυτό και μόνο. Δεν νομίζω ότι υπάρχει κάποιος από εδώ μέσα από τη Βουλή -όλοι είμαστε υπέρ της Κύπρου, όλοι αγαπάμε την Κύπρο, όλοι είμαστε πατριώτες-, που να μη θέλει να ενισχύσουμε την Κύπρο στον ψηφιακό μετασχηματισμό της. Υπάρχει κάποιος εδώ μέσα που είναι εναντίον του ψηφιακού μετασχηματισμού της Κύπρου; Είναι κανείς που υπάρχει; Εντάξει, υπάρχει και η άποψη που διατυπώθηκε από τον κ. Ρούντα, ότι είμαστε ψηφιακοί σκλάβοι. Μου είναι αγαπητός ο κ. Ρούντας, εγώ δεν αισθάνομαι σκλάβος κανενός, ούτε της τεχνολογίας. Εάν εκείνος αισθάνεται ότι πρέπει να γυρίσουμε στην εποχή των σπηλαίων, δικαίωμά του. Είναι ελεύθερος να το κάνει, υπάρχουν και κάτι πρωτοχριστιανοί, από ό,τι έμαθα στην Κόρινθο, που το κάνουν αυτό, αλλά όταν έχουν πρόβλημα πηγαίνουν στα νοσοκομεία και στο ελληνικό κράτος. Αυτό όμως, είναι μια άλλη ιστορία.

Σέβομαι απόλυτα τους Άμις στην Αμερική, αλλά να σας πω την αλήθεια δεν θέλω να γίνω Άμις. Προτιμώ να γεύομαι τον θαυμαστό κόσμο της τεχνολογίας, με όλα τα προβλήματα και όλους τους κινδύνους που υποκρύπτει. Ασφαλώς κι εγώ είμαι υπέρ του να υπάρχουν όρια και να θέτουμε όρια ως κράτη και να προστατεύουμε από τους κινδύνους που ελλοχεύουν, εξαιτίας της μεγάλης ανάπτυξης της τεχνολογίας.

Άκουσα, επίσης, και τον αγαπητό μου φίλο κ. Γραμμένο από την Ελληνική Λύση, ο οποίος ξέρει πόσο πολύ τον συμπαθώ, αλλά δεν κατάλαβα αυτό που είπε για το τι στοιχεία θα φακελωθούν. Το Ελληνικό Κράτος, όπως κανένα κράτος, δεν έχει φακέλους. Κάποτε πράγματι υπήρχαν χάρτινοι φάκελοι, γιατί τότε δεν υπήρχε η τεχνολογία…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχει υποκλοπές. Τι να τους κάνει τους φακέλους;

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** …τους οποίους φακέλους, όπως θα θυμάστε, κύριε Βελόπουλε, τους έκαψε η Κυβέρνηση της Νέας Δημοκρατίας επί Τζανετάκη.

Ευτυχώς από τότε δεν υπάρχουν φάκελοι στην Ελλάδα και δεν φακελώνεται κανείς. Υπάρχουν μόνον ψηφιακά στοιχεία, τα οποία κάποτε ήταν χάρτινα, και είναι τα στοιχεία που περιλαμβάνει η ταυτότητά μας, όταν δεν υπήρχε η ψηφιοποίηση. Τίποτε άλλο. Αυτό μόνο υπάρχει.

Από εκεί και πέρα, αν θέλετε να μιλήσουμε για υποκλοπές, παρακολούθηση ψηφιακούς «μεγάλους αδελφούς», μπορώ να σας πω ότι ο «μεγαλύτερος αδερφός» που παρακολουθεί τα πάντα, όλους μας εδώ μέσα, είναι η «ΜΕΤΑ», η «GOOGLE», το Instagram, το Facebook, στα οποία δίνετε αφειδώς όλα τα στοιχεία. Ό,τι στοιχεία θέλει το Facebook, το δίνετε με μεγάλη ευχαρίστηση. Σας παρακολουθεί πού βρίσκεστε, τι λέτε, τι κάνετε, τι τρώτε. Με μεγάλη ευχαρίστηση τα δίνουν όλοι οι Έλληνες. Όλοι οι Έλληνες είναι με ένα κινητό στο χέρι και αν τυχόν τους πεις ότι θα τα πάρουν στο σχολείο τα παιδιά, θα γίνει επανάσταση. Επανάσταση για να ξέρει ο Ζούγκερμπεργκ πού βρίσκονται τα παιδιά και τι κάνουν όλη μέρα. Αυτή είναι η πραγματικότητα.

Το Ελληνικό Κράτος δεν παρακολουθεί κανέναν. Η «ΜΕΤΑ» και το «GOOGLE», μπορεί να τους παρακολουθούν. Το Ελληνικό Κράτος δεν παρακολουθεί κανέναν, διότι σέβεται τους νόμους. Η ψηφιοποίηση δεν γίνεται για να υπάρχει ένας «μεγάλος αδελφός» από το Ελληνικό Κράτος. Ξεπεράστε το αυτό, ξεφύγετε από αυτό. Γίνεται για να διευκολύνονται οι Έλληνες πολίτες και να γίνεται καλύτερη και ποιοτικότερη η ζωή τους.

Αν βέβαια κάποιες στιγμές δεν λειτουργεί σωστά, όπως στα γήπεδα που είπε ο κ. Καραμέρος, θα προσπαθήσουμε να το διορθώσουμε και να το κάνουμε καλύτερο. Όμως, η ψηφιοποίηση είναι προς όφελος της κοινωνίας και αυτό που γίνεται, αγαπητέ κύριε Καραμέρο.

Φυσικά, όλα αυτά που συζητάμε σήμερα, δεν έχουν καμμία σχέση με τις πυρκαγιές, με την ακρίβεια και με το σύστημα υγείας. Όλα αυτά θα έχουμε άπλετο χρόνο από εδώ και πέρα, μέχρι το επόμενο καλοκαίρι, να τα συζητήσουμε από Βήματος της Βουλής, με τη συνεργασία όλων προς όφελος όλων. Αυτό θα το λέω και θα το επαναλαμβάνω γιατί εμείς ως Βουλευτές υπάρχουμε εδώ για να υπηρετούμε το κοινωνικό σύνολο, είμαστε υπηρέτες και όχι αφέντες του ελληνικού λαού. Γι’ αυτό υπάρχουμε εδώ, για να τα συζητούμε όλα με επιχειρήματα, με ποιότητα, με επίπεδο και πάνω απ’ όλα με ευγένεια και αναγνώριση του δημοκρατικού διαλόγου που είναι η βάση του κοινοβουλευτισμού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο έχει τώρα, όπως έχω ήδη προαναγγείλει, ο Πρόεδρος της Ελληνικής Λύσης κ. Κυριάκος Βελόπουλος.

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Ο συνάδελφος μού είναι πολύ συμπαθής, να ξέρετε, τον ξέρω χρόνια. Όμως, τώρα, αγαπητέ κύριε Λοβέρδο, άλλο να ξέρω ότι με παρακολουθεί κάποιος και κάνω αποδοχή στα cookies και άλλο να με παρακολουθεί ο Πρωθυπουργός. Δεν είναι το ίδιο πράγμα. Δεν συναινώ στο ένα, συναινώ στο άλλο. Η συναίνεση, ξέρετε, παίζει ρόλο στο Ποινικό Δίκαιο. Ρωτήστε τον κύριο εκεί. Αν δεν είναι συναινετικό, είναι βιασμός της ανθρώπινης αξιοπρέπειας. Απλά πραγματάκια είναι. Μη διαστρέφουμε και τη λογική εδώ μέσα. Το έχετε αυτό το χάρισμα. Είστε καλός ρήτορας, αλλά τουλάχιστον να απευθύνεστε στους συναδέλφους με μια κοινή λογική, μια λογική συγκεκριμένη.

Τώρα, αυτή την πρεμούρα σας να κάνετε την Κύπρο ψηφιακή, εγώ δεν την κατάλαβα. Τι καημός να κάνουμε την Κύπρο ψηφιακή. Κάναμε την Ελλάδα πρώτα και θα κάνουμε και την Κύπρο τώρα. Και να σας πω και κάτι ακόμα. Θέλετε να κάνετε την Κύπρο ψηφιακή. Εδώ στέλνετε όπλα στην Ουκρανία και δεν στέλνετε στην Κύπρο. Στείλτε όπλα στην Κύπρο και μην στέλνετε στην Ουκρανία. Αφήστε την ψηφιακή Κύπρο.

(Χειροκροτήματα από την πτέρυγα της Ελληνικής Λύσης)

Εν πάση περιπτώσει, εμείς διαφέρουμε στην ουσία της φιλοσοφίας σας. Εδώ μιλάτε για δύο κράτη. Εμείς πιστεύουμε ότι η Κύπρος είναι ένα και το αυτό κράτος με την Ελλάδα. Ούτε κείται μακράν, ούτε η Κύπρος είναι άλλο κράτος. Η Κύπρος είναι Ελλάδα.

(Χειροκροτήματα από την πτέρυγα της Ελληνικής Λύσης)

Απλά είναι τα πράγματα. Στο μυαλό μας είναι τελείως διαφορετικά. Διότι η αποδοχή του αντεθνικού είναι παράδοση στον εχθρό, διότι ουδέποτε η Τουρκία δήλωσε ότι η Κύπρος είναι Ελλάδα ή ότι είναι ανεξάρτητο κράτος. Έκανε εισβολή, έχει κατοχή, δημιουργεί δύο κράτη –και de facto και de jure θα πάει η ιστορία και φαίνεται- κι εμείς συμπεριφερόμαστε αμυντικά.

Ακούστε, θα σας πω το πολύ απλό, κύριοι συνάδελφοι. Δεν θα πω για το φακέλωμα, για τα ψηφιακά. Αυτά τα έχει πει ο εισηγητής μας. Και μόνο που υπάρχει προσπάθεια από κάποιους για βιομετρικά και για όλα αυτά, αυτό είναι ένα φακέλωμα κι αυτό. Μην κοροϊδευόμαστε τώρα. Λέμε στον ελληνικό λαό ψέματα. Γίνεται ένα φακέλωμα. Το ποιος ελέγχει τα στοιχεία αυτό δεν το ξέρουμε. Και αναφέρομαι γενικά στα βιομετρικά που έρχονται, στις νέες ταυτότητες. Δεν θα μπω εγώ στη θεολογική προσέγγιση του συναδέλφου, αλλά θα μπω στο ύψιστο αγαθό του ανθρώπινου δικαιώματος να μην έχεις τα δικά μου βιομετρικά και τα δικά μου στοιχεία για την υγεία μου σε έναν ψηφιακό φάκελο. Έχει περάσει η ιστορία με το χαρτί. Κάηκαν οι φάκελοι όντως επί Νέας Δημοκρατίας. Τώρα είναι ψηφιακά, είναι δεδομένα. Εν πάση περιπτώσει, κανείς δεν μας λέει για πόσο χρόνο τα κρατάνε κ.λπ..

Θα πάω στα σοβαρότερα. Κύριοι συνάδελφοι, η χώρα, η Ελλάς αντιμετωπίζει μια υπαρξιακή απειλή. Εμείς έτσι την αποκαλούμε, υπαρξιακή απειλή. Όλοι αγνοούμε αυτή την έννοια. Υπαρξιακή απειλή. Είναι μια σημαντικότατη έννοια στον γεωπολιτισμό και στη γεωοικονομία και αν ανατρέξει κανείς θα καταλάβει γιατί η Ελλάδα διατρέχει αυτή την υπαρξιακή απειλή. Ο εχθρός, που λέγεται Τουρκία -παρά το γεγονός ότι ο παραλογισμός του Πρωθυπουργού λέει ότι είναι φίλη η Τουρκία και υπάρχει δήλωσή του- η οποία δεν θέλει απλώς εδάφη πλέον, όχι, δεν θέλει απλώς ενέργεια η Τουρκία, θέλει να υποτάξει τη χώρα. Θέλει να την υποτάξει και να τη κάνει δορυφόρο, η φινλανδοποίηση που λέγαμε στο παρελθόν. Είναι μια αντίληψη της άλλης εθνικής χώρας. Ουσιαστικά θέλουν να μας εξαφανίσουν και να μας κάνουν δορυφόρο οι Τούρκοι. Αυτό είναι αληθές. Εξοπλίζεται ο Ερντογάν και χθες και σήμερα έκανε δηλώσεις. Και δεν εξοπλίζεται γιατί θα πολεμήσει την Αμερική ή θα πολεμήσει τη Ρωσία, τη Γερμανία ή τη Γαλλία. Θέλει να αναδειχθεί σε έναν περιφερειακό παίκτη -δικαίωμά του-, αλλά ο περιφερειακός παίκτης θέλει τους γείτονες υποτελείς. Αν το καταλαβαίνουμε, το καταλαβαίνουμε. Κανείς δεν θέλει πόλεμο, αλλά πρέπει να προετοιμαστούμε για το αυτονόητο.

Ποιο είναι το κλειδί στην εξωτερική πολιτική της Τουρκίας; Η Κύπρος, κύριοι συνάδελφοι. Ποια είναι η πόρτα απέναντι στη Γαλάζια Πατρίδα; Το Αιγαίο, κύριοι συνάδελφοι. Σας λέω λοιπόν πώς χάνουμε και τα δύο. Εκεί οδηγεί μαθηματικά η υπαρξιακή απειλή.

Ξέρει καλά ο Ερντογάν, γιατί είναι διαβασμένος σε αντίθεση με τους δικούς μας πρωθυπουργούς, ότι ο αιγιακός χώρος είναι προορισμένος ως ενωμένος χώρος. Όταν διασπάστηκε ο αιγιακός χώρος σε δύο κομμάτια, Περσία με Έλληνες, είχαμε πόλεμο. Αυτό επιχειρεί ως προπομπός ο Ερντογάν τώρα, να μας στείλει το μήνυμα.

Η περιοχή λοιπόν ήταν πάντοτε υπό την ελληνική κυριαρχία. Η αμφισβήτηση του Ερντογάν είναι η προσπάθειά του να περάσει το μήνυμα στον παγκόσμιο χάρτη, στο παγκόσμιο χωριό, όπως το αποκαλούν κάποιοι, ότι η περιοχή αμφισβητείται. Η συναίνεση της Ελλάδας και ο κατευνασμός είναι η λογική της Ελλάδος ότι συζητά. Όχι, κύριοι συνάδελφοι, δεν συζητάμε ζητήματα εθνικής κυριαρχίας με κανέναν. Καταλάβετέ το. Δεν συζητάμε.

(Χειροκροτήματα από την πτέρυγα της Ελληνικής Λύσης)

Πάμε και στο πρωτεύον για μένα. Πρόταση: Σας φωνάζω από το 2008, κύριε συνάδελφε. Μαζί ήμασταν κάπου εκεί πίσω και έλεγα: «Κάντε τον αγωγό EastMed». Το 2008, πριν ανακαλύψουν κάποιοι την ΑΟΖ, πριν ανακαλύψουν κάποιοι την UNCLOS και όλα αυτά. Έλεγα: «Κάντε αυτόν τον αγωγό», ο οποίος αγωγός είναι και αντιρωσικός. Και αυτό το λέω για να μην λένε κάποιοι κάποιες περίεργες θεωρίες, διότι μας κατηγορούν εμάς για φιλορώσους και λένε ότι είμαστε με τον Πούτιν όταν οι ίδιοι φέρνουν πετρέλαιο από την Τουρκία που είναι ρωσικό. Οι ίδιοι της Νέας Δημοκρατίας φέρνετε φυσικό αέριο τώρα που μιλάμε από την Τουρκία ή από την Ινδία που είναι ρωσικό. Εσείς είστε φιλορώσοι και όχι εμείς. Εμείς είμαστε απλά Έλληνες και καταλάβετέ το.

Θέλω να πω ότι για να σπάσεις τον εναγκαλισμό της Άγκυρας, πρέπει να το έχεις και στο μυαλό σου. Δεν θεωρώ ότι ο Πρωθυπουργός έχει στο μυαλό του να σπάσει τον εναγκαλισμό αυτόν. Θεωρώ ότι ο Πρωθυπουργός έχει άλλα πράγματα στο μυαλό του, πολύ περίεργα για τις εξελίξεις και πολύ φοβούμαι ότι πολλοί εδώ συμφωνούν μαζί του. Αυτή η περιώνυμη, η περιβόητη προσφυγή στη Χάγη είναι το μεγαλύτερο εθνικό έγκλημα που θα μπορούσε να κάνει μια χώρα, η οποία από μόνη της προσφεύγει συναινετικά στη Χάγη για να αμφισβητήσει τα δικά της κυριαρχικά δικαιώματα. Δεν έχει ξαναγίνει ποτέ. Ποτέ!

Ακούστε, θα σας το πω. Η Τουρκία έχει ένα σχέδιο και φάνηκε από το τουρκολιβυκό μνημόνιο και φάνηκε και από την Κάσο. Θέλει ουσιαστικά να μας αφήσει εκτός κυριαρχίας. Αυτό πρέπει να το καταλάβουμε. Δεν θα πω τις λεπτομέρειες, θα πω, όμως, κάτι πολύ απλό. Εγώ σέβομαι την Τουρκία και θεωρώ ότι ο Ερντογάν ασκεί σοβαρή εξωτερική πολιτική. Τελεία και παύλα. Για τη χώρα του -αυτό λέω ότι σέβομαι- ασκεί σοβαρή εξωτερική πολιτική. Παίζει σε πολλά ταμπλό, ο Ερντογάν εκβιάζει είτε την Αμερική είτε την Ρωσία κάθε μέρα, καθημερινά.

Σήμερα, φαντάζομαι δεν το μάθατε, κύριοι συνάδελφοι -φεύγει ο Γιάννης- είπε ότι δεν θα βάλουμε όλα τα αυγά σε ένα καλάθι, στέλνοντας μήνυμα στην Αμερική. Ο Ερντογάν απάντησε στους Αμερικανούς διπλωμάτες για τα επεισόδια που έγιναν στη Σμύρνη, που συνέλαβαν τους Αμερικανούς πεζοναύτες στη Σμύρνη και τους βάλανε κουκούλες -έγινε χθες- και οι Αμερικανοί έκαναν τις κότες. Αυτοί είναι οι φίλοι σας, οι δυτικοί. Γιατί, όμως; Γιατί; Γιατί προκαλεί ο Ερντογάν και λέει, δεν βάζω στο ίδιο καλάθι τα αυγά, σήμερα το είπε σε ομιλία του.

Και εδώ έρχεται η ελληνική εξωτερική πολιτική που με Πρωθυπουργό τον κ. Μητσοτάκη έχει χάσει και τα αυγά και τα καλάθια. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Και θα μπορούσα να θέσω μια σειρά ερωτημάτων: Γιατί δεν κάνατε ΑΟΖ με την Κύπρο; Γιατί η Ελλάδα έκανε μερική, μειωμένη επήρεια; Πολλά μπορούσα να θέσω.

Θα διαβάσω, όμως, ένα πράγμα μόνο. Είναι η κραυγή του Αρχιεπισκόπου της Κύπρου που είπε, παρακαλούμε την αδελφή Ελλάδα να μην μας αφήσει μόνους. Όταν το άκουσα αυτό, κύριοι συνάδελφοι της Νέας Δημοκρατίας, κύριε Υπουργέ, ήταν μαχαιριά στα στήθη μου. Διότι όταν παρακαλάει ο Αρχιεπίσκοπος Κύπρου να μην την αφήσουμε μόνη την Κύπρο, σημαίνει ότι στα αυτιά και στο μυαλό του είναι ότι τους αφήσαμε μόνους.

Και όντως, ο Πρωθυπουργός της Ελλάδος έχει τεράστιο μερίδιο ευθύνης -όπως και οι προηγούμενοι, όχι μόνο αυτός- διότι έλεγαν ότι η Κύπρος είναι άλλο κράτος. Όταν, λοιπόν, η Κύπρος είναι άλλο κράτος και έχει αδελφό-κράτος και όχι Ελληνισμός, τότε σημαίνει ότι την αφήνεις μόνη. Μαχαιριά στην καρδιά των Κυπρίων αδερφών μας ήταν η δήλωση αυτή, τουλάχιστον και για μένα.

Και εσείς που είστε φιλοδυτικοί, ποιος δίνει τα F-35 στους Τούρκους; Ποιος δίνει τα F-16; Εσείς μας λέγατε ότι αποκτούμε F-35 και Ραφάλ και έχουμε υπεροπλία και ξαφνικά μαθαίνουμε ότι οι Αμερικανοί προτίθενται να δώσουν και F-35 και F-16. Άρα, ήταν μύθος η υπεροπλία που πάτε να κάνετε με τεράστια ποσά, δισεκατομμύρια ευρώ από το υστέρημα του ελληνικού λαού. Αντί να κάνετε δική μας, εγχώρια πολεμική βιομηχανία κατασκευής οπλικών συστημάτων, αγοράζετε ως ιθαγενείς οπλικά συστήματα από τους Αμερικάνους, τα οποία τα δίνουν και στους Τούρκους. Σας λέω τα αυτονόητα.

(Χειροκροτήματα από την πτέρυγα της Ελληνικής Λύσης)

Κύριοι συνάδελφοι, για εμάς, το όραμα εκείνου του μεγάλου άνδρα που έφυγε εσχάτως, του Μιχάλη Χαραλαμπίδη, παραμένει αποτυπωμένο στη μνήμη μας. Ο Μιχάλης Χαραλαμπίδης, ο οραματιστής του αγωγού Μπουργκάς-Αλεξανδρούπολη είχε πει: «Δεν υπάρχει πρόβλημα Αιγαίου, δεν υπάρχει πρόβλημα νησιών, δεν υπάρχει κουρδικό πρόβλημα, δεν υπάρχει κυπριακό πρόβλημα. Ένα είναι το πρόβλημα και είναι ο σοβινισμός, ο μιλιταρισμός της Τουρκίας που δεν θέλει καλή γειτονία.».

(Χειροκροτήματα από την πτέρυγα της Ελληνικής Λύσης)

Αυτά έλεγε ο Μιχάλης Χαραλαμπίδης. Εάν τα καταλάβουμε, τότε θα πάμε καλά. Εάν δεν τα καταλάβουμε, θα το ξαναπώ, θα πάμε στον γκρεμό, κύριοι της Νέας Δημοκρατίας.

Ποια είναι η απάντηση; Μια είναι η λύση. Ισχυρή Ελλάδα, ισχυρή δημοκρατία, ισχυρές ένοπλες δυνάμεις, ισχυρή κοινωνία, ισχυρός λαός, για να μπορούμε να απαντήσουμε με αποφασιστικότητα απέναντι στις προκλήσεις των καιρών που έρχονται. Μόνο μια Ελλάδα με έναν λαό που πιστεύει σε έθνος, πατρίδα, Ορθοδοξία, σε ενοποιητικούς συνδέσμους, αλλά οποιαδήποτε άλλη θρησκεία, θα μπορούσε να απαντήσει σε οποιοδήποτε σοβινισμό. Και λέω οποιαδήποτε γιατί έχουμε ανεξιθρησκία, μην μπερδευτούν κάποιοι. Είπα οποιαδήποτε, γιατί έχουμε ανεξιθρησκία, δεν είναι υποχρεωτικό να είναι όλοι Ορθόδοξοι. Μπορεί να είναι κάποιοι βουδιστές, δικαίωμά τους. Εγώ είμαι Ορθόδοξος, σέβομαι τις άλλες θρησκείες, αλλά θεωρώ ότι η Ελλάδα πορεύτηκε χιλιετίες με τα νάματα της μίας και μόνο Ορθοδοξίας μας. Είναι άποψη ζωής, ο καθένας έχει την άποψή του.

(Χειροκροτήματα από την πτέρυγα της Ελληνικής Λύσης)

Τι κάνει το πολιτικό σύστημα για όλα αυτά; Κύριοι συνάδελφοι, ένα καλώδιο δεν μπορέσατε στην Κάσο να υπερασπιστείτε στη Νέα Δημοκρατία, θα υπερασπιστείτε το Αιγαίο; Ένα καλώδιο που να πάρει και να σηκώσει, ένα καλωδιάκι που είναι διεθνής υποχρέωση της Ελλάδας, που είναι συμφωνία με διεθνείς εταιρείες, που είναι συμφωνία που πρέπει να υλοποιηθεί από την Ευρωπαϊκή Ένωση και δεν μπορέσατε να το υπερασπιστείτε και θα υπερασπιστείτε το Αιγαίο; Ποιον κοροϊδεύετε; Και έρχεστε και μιλάτε για υπεροπλία;

Θα σας το πω ωμά, ο Πρωθυπουργός δεν έχει ενσυναίσθηση, έχει πρόβλημα αντίληψης. Πήγε στην κατεστραμμένη Θεσσαλία και τι είπε; Έκανε τη δήλωση του αιώνα. Διάλογος Μητσοτάκη για τα ποδοσφαιρικά. «Εγώ Ολυμπιακός είμαι», λέει, «και τον ΠΑΟΚ καλά τον βλέπω». Στη Θεσσαλία την κατεστραμμένη πήγε χθες. Η δήλωση του υπάρχει σας λέω. Είναι εκτός τόπου και χρόνου. Τι να πιστέψουμε τη Νέα Δημοκρατία, κύριε Λοβέρδο;

Λοιπόν, από το 2014 δελτίο Τύπου επίσημο της Νέας Δημοκρατίας υποσχέθηκε Φόρμουλα 1 στο Κερατσίνι. Θα το καταθέτω στα Πρακτικά της Βουλής. Ναι, η τότε Νέα Δημοκρατία θα έκανε Φόρμουλα 1 στο Κερατσίνι. Τι να πιστέψουμε; Για γέλια και για κλάματα είστε. Υπόσχεστε και δεν το υλοποιείτε ποτέ. Γελάμε, να γελάμε. Είναι για γέλια η κατάσταση. Θα σας πάω στο Κερατσίνι να πάμε να δούμε Φόρμουλα 1 το 2771. Τρελά πράγματα.

(Στο σημείο αυτό οΠρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστε τώρα, είναι και άλλα. Λίγα λεπτά μετά την εξαγγελία του κυρίου Πρωθυπουργού -εντάξει αυτά είναι συμπτώσεις, κάνουμε και λίγο παραπολιτικό, ρε παιδιά- πήγε στη Φαρκαδόνα και ανακοίνωσε 3 δισεκατομμύρια για τη Θεσσαλία. Μετά από δέκα λεπτά μετά έγινε σεισμός 3,2. Σύμπτωση.

Πήγε στον γάμο του Αντετοκούνμπο και το ίδιο βράδυ έριξε καταρρακτώδη βροχή και διακόπηκε ο γάμος. Σύμπτωση.

Λοιπόν, τα λέω για να δώσουμε και μια παραπολιτική υφή να χαμογελάσουμε λίγο, γιατί τα πράγματα είναι πολύ πιο σοβαρά.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ο σεισμός έγινε το απόγευμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και εσείς στο γάμο ήσασταν;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Όχι, στο σεισμό ήμουν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Α, για τον σεισμό. Από τα Τρίκαλα είστε, έχετε δίκιο.

Θα σας πω το εξής. Ποιος πλήρωσε τη σουίτα δεν μας είπε, γιατί έμεινε ένα βράδυ εκεί. Για παρόμοιες περιπτώσεις Υπουργοί άλλων χωρών και Πρωθυπουργοί παραιτούνται για 1000 ευρώ. Η σουίτα στο Κόστα Ναβαρίνο κάνει 5.000 με 6.000 ευρώ και 2.000 ευρώ. Τιμολόγιο;

Ποιος πλήρωσε το γάμο του Αντετοκούνμπο; Ο Αντετοκούνμπο. Ο Αντετοκούνμπο φιλοξένησε τον Πρωθυπουργό; Ποιος; Θα μας πείτε; Άντε για το «πόθεν έσχες» δεν μας λέτε τίποτα. Από το 2021 - 2022 δεν ξέρουμε τι στοιχεία έχει ο Πρωθυπουργός και τι περιουσία. Δεν θα μάθουμε ποιος πλήρωσε τη σουίτα; Εμένα δεν με κάλεσε ο Αντετοκούνμπο. Κρίμα, ρε παιδί μου, να με πάει και εμένα στη σουίτα την προεδρική. Άμα δεν πλήρωσε αυτός μήπως ο Αχιλλέας ο φίλος σας; Εξαιρετικός επιχειρηματίας ο κ. Κωνσταντακόπουλος, τον ξέρει ο Θάνος. Ο κ. Κωνσταντακόπουλος είναι Νέα Δημοκρατία, είναι επιχειρηματίας. Μήπως, λέω μήπως, ρε παιδί μου, ένα δωράκι; Αυτό, όμως, λέγεται δωροληψία και σε οποιαδήποτε ευρωπαϊκή χώρα σοβαρή θα είχε παραιτηθεί ο Πρωθυπουργός ή θα είχε δώσει εξηγήσεις.

(Χειροκροτήματα από την πτέρυγα της Ελληνικής Λύσης)

Εδώ, όμως, είναι μπανανία που λέγεται Ελλάδα. Έχετε κατορθώσει να διασπάσετε όλα τα κόμματα, να δημιουργήσετε τριγμούς σε όλα τα κόμματα και να κάνετε τα κουμάντα σας. Αλλά υπάρχει η Ελληνική Λύση και τα κουμάντα θα τα κάνει αυτή για τη δημοκρατία και τους Έλληνες. Το καταλάβατε;

(Χειροκροτήματα από την πτέρυγα της Ελληνικής Λύσης)

Τώρα ο άλλος ο Υπουργός -δεν θα πω το όνομά του γιατί είναι και φίλος του Θάνου της Νέας Δημοκρατίας και είναι από τη Θεσσαλία- πάει στον Μπέο. Ακούστε στιχομυθία Υπουργού με δήμαρχο. «Έχουμε και φρέσκο ψάρι από τη λίμνη Κάρλα με σκορδαλιά για να μην έχει μυρωδιά». Στιχομυθία Υπουργού που πήγε για τις πλημμύρες στη Θεσσαλία με δήμαρχο. Και απαντάει ο Υπουργός. «Είναι ζωντανό το ψάρι;» Και λέει ο δήμαρχος, από αυτά που ήρθαν είναι τα ψόφια. Είναι σοβαρή κατάσταση αυτή; Είναι πολιτική σοβαρή την ώρα που καταστράφηκε η Θεσσαλία;

Τι λέει ο Σκυλακάκης για τα νεκρά ψάρια, ο Υπουργός σας. «Δεν είμαστε υπεύθυνοι για τη διαχείριση των υδάτων στην Κάρλα. Υπεύθυνος είναι ο Οργανισμός Υδάτων Θεσσαλίας». Μου αρέσει, μία χαρά. Υπάρχει οργανισμός; Όχι. Πότε θα λειτουργήσει; Σε ένα χρόνο.

Είστε παλαβοί; Ή σε παλαβούς απευθύνεστε; Εκείνη η μελέτη των αλλαγών τι έγινε ρε παιδιά στη Νέα Δημοκρατία; Κύριε Υπουργέ, ξέρετε, εσείς από τα Τρίκαλα είστε, εκείνη η μελέτη των αλλαγών τι έγινε; Την πληρώσαμε; Πληρώθηκε; Για την Κάρλα τι έλεγαν; Είπαν τίποτα;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Χθες το παρουσίασα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ξαφνικά μεγάλωσε η Κάρλα, ξαφνικά χύθηκαν τα νερά, ξαφνικά έγιναν όλα. Όλα ξαφνικά γίνονται σ’ αυτή τη χώρα.

Λοιπόν, ακούστε, θα τα πω και ας παρεξηγηθούν ορισμένοι εδώ μέσα. Πόσο σοβαρή είναι μια ηγεσία που ακολουθεί τη χλευαστική ρήση του ελληνικού λαού; Πήγαν ο ένας στο γάμο του Αντετοκούνμπο και ο άλλος στο γάμο το δικό του επί τέσσερις ημέρες, όπου γάμος και χαρά η πολιτική ηγεσία πρώτη.

Δεν είναι έτσι να γίνονται αυτά την ώρα που καταστρεφόταν η Θεσσαλία, την ώρα όπου καταστρέφονταν άνθρωποι και οικογένειες και περιουσίες. Και επιβεβαιώνεται αυτό που έχω πει χίλιες φορές, ότι είναι πολύ μικροί για τα μεγάλα ζητήματα του έθνους, της πατρίδας, της Ελλάδος και όλων των Ελλήνων!

(Χειροκροτήματα από την πτέρυγα της Ελληνικής Λύσης)

Εμείς απευθυνόμαστε σε όλο το πολιτικό προσωπικό της χώρας. Αυτός που, κύριοι συνάδελφοι, θέλει να αλλάξει στον κόσμο, πρέπει να αλλάξει πρώτα τον εαυτό του. Και αυτό είναι για τον ίδιο τον Πρωθυπουργό ο οποίος παρά την τραγωδία που έχουμε στις 22 του μηνός Σεπτεμβρίου θα πάει στον ΟΗΕ. Αυτά τα γράφει ο ομογενειακός τύπος. Θα πάρει το πρωθυπουργικό αεροσκάφος, που είναι ΙΧ. Είναι προσωπικό, είναι αυτοκίνητο. Πήγε στην Θεσσαλονίκη -τον είδα εγώ προσωπικά- και πήρε το αεροσκάφος. Πήγε στην Καλαμάτα στον γάμο του Ατεντοκούμπο και πήρε το πρωθυπουργικό. Λέω τώρα εγώ δεν μας είπε εάν πήγε ή δεν πήγε. Παίρνει το πρωθυπουργικό αεροσκάφος, το ΙΧ, και πάει μέχρι την Ουάσιγκτον.

Πάει μια βόλτα ξέρω εγώ. Παίρνει τη γυναίκα του, τα παιδιά του. Το λένε οι ομογενείς. Θα πάει να κάνει μια ομιλία 22 με 24 Σεπτεμβρίου στον ΟΗΕ και θα κάνει και ένα τραπέζι εκεί με εισιτήριο. Θα μαζέψουν κάποιους Ελληνοαμερικανούς, θα τον χειροκροτήσουν, όταν η Τουρκία κάνει κανονικό lobbying, όταν οι σοβαρές χώρες κάνουν κανονικό lobbying με εταιρείες προώθησης των εθνικών, οικονομικών, πολιτικών ζητημάτων κάθε χώρας ξεχωριστά. Lobbying είναι ο Πρωθυπουργός; Όχι. Είναι ταξιδάκι αναψυχής. Κάνει ταξίδια αναψυχής και βόλτες. Με ποιανού τα λεφτά; Με τα χρήματα του ελληνικού λαού. Από το υστέρημα των Ελλήνων πληρώνονται αυτά. Και τι δουλειά έχει το παιδί και η γυναίκα του μαζί;

Δεν είναι προσωπική αντιπαράθεση μου. Αλλά την πολιτική πρέπει να την σέβεσαι, όπως σέβεσαι και τα χρήματα του ελληνικού λαού. Δεν είναι χρήματα δικά του.

(Χειροκροτήματα από την πτέρυγα της Ελληνικής Λύσης)

Και κλείνοντας γιατί πιέζει ο χρόνος, κύριε Υπουργέ, πάμε στο άλλο μεγάλο έγκλημα της Νέας Δημοκρατίας. Χαίρομαι που μας ακολουθήσατε μετά από ενάμιση χρόνο στο θέμα των ανεμογεννητριών -τις ανακαλύψετε τώρα- στο Κιλκίς. Είμαστε το μοναδικό κόμμα που κατέθεσε πρόταση νόμου εδώ μέσα και δεν την υπέγραψε κανένας –να το ακούσει ο ελληνικός λαός- ότι στα καμένα δεν θα μπει ούτε μία ανεμογεννήτρια ούτε ένα φωτοβολταϊκό. Κανένα κόμμα δεν τη στήριξε και λυπάμαι που το λέω.

Γιατί καλή η πράσινη ανάπτυξη, αλλά θα σας πω μερικά νούμερα μπας και καταλάβετε τι έγκλημα κάνουμε στην ελληνική κοινωνία για το μέλλον του τόπου. Σας διαβάζω. Κύριε Υπουργέ, διαψεύστε με. Πόσο κοστίζει μια ανεμογεννήτρια; Η μικρή 1,5 εκατομμύριο, η μεγάλη 5 εκατομμύρια ευρώ. Πόσο κοστίζει η μεταφορά από την εθνική οδό σε ένα βουνό χιλίων εκατό μέτρων -βάλαμε τους εμπειρογνώμονες και το μελέτησαν- αν κατά το νόμο εφαρμόσουν σε δάσος που υπάρχει δεξιά και αριστερά; Άλλα 7 εκατομμύρια χρειάζεται για να ανοίξεις δρόμο, να φας τα δέντρα και όταν φύγεις να επανέλθει ο δρόμος όπως ήτανε μαζί με τα δέντρα. Χρειάζονται 7 με 8 εκατομμύρια.

Εγώ δεν λέω ότι καίγονται τα δάση για να μπουν ανεμογεννήτριες. Δεν το είπα ποτέ μου. Λέω όμως ότι όπου μπαίνουν οι ανεμογεννήτριες δεν υπάρχουν δάση και όπου υπάρχουν ή υπήρχαν, δεν υπάρχουν πλέον.

Ακούστε, θέλω να μου πει ο Υπουργός, ο Πρωθυπουργός πόσες ανεμογεννήτριες θέλει να βάλει στην Ελλάδα. Αριθμό θέλω να μου πει. Μπορεί κάποιος να μου πει έναν αριθμό; Ήδη πλησιάζουμε τις πέντε χιλιάδες. Πείτε μου πόσες ανεμογεννήτριες θέλετε να βάλετε στη χώρα μου, στη χώρα μας, στην πατρίδα μας, στο έθνος μας, στα βουνά μας, στη γη μας; Πέστε μου πόσες.

(Χειροκροτήματα από την πτέρυγα της Ελληνικής Λύσης)

Για να καταλάβει ο ελληνικός λαός την μπίζνα, από 3 εκατομμύρια ευρώ η μία ανεμογεννήτρια είναι 15 δισεκατομμύρια μέχρι τώρα. Έτσι δεν είναι; Εάν βάλει είκοσι πέντε χιλιάδεςόπως γράφτηκε χτες σε φιλοκυβερνητικό Τύπο επί 3 εκατομμύρια είναι 75 δισεκατομμύρια ευρώ μπίζνα. Το καταλαβαίνετε αυτό;

Για να δούμε, λοιπόν, πώς γίνεται μια ανεμογεννήτρια και πώς τοποθετείται. Ο καθηγητής πανεπιστημίου, γεωλόγος, ο κ. Ζεληλίδης τα είπε, τα υπέγραψε. Αποψίλωση ενός εκατομμυρίων στρεμμάτων φυσικής βλάστησης χρειάζεται για να μπουν οι περίπου είκοσι πέντε χιλιάδες ανεμογεννήτριες. Δημιουργούνται γήπεδα εγκατάστασης, διανοίξεις δρόμων, γήπεδα πυλώνων μεταφοράς ρεύματος, σταθμοί, εργοτάξια. Μια μέση ανεμογεννήτρια –ακούστε- ζυγίζει εκατόν εξήντα πέντε τόνους! Η ελληνική φύση θα δεχτεί ξένο υλικό 4,5 εκατομμυρίων τόνων. Η ανεμογεννήτρια είναι εκατόν εξήντα πέντε τόνους, βάλτε τα νούμερα παρακάτω. Μέταλλα, συνθετικές ύλες που θα είναι σκορπισμένα στην ελληνική γη, θα αλλοιώσουν το μεγαλύτερο μέρος των κορυφών της χώρας από εννιακόσια μέτρα υψόμετρο και πάνω.

Ακούστε εδώ. Μια τσιμεντένια βάση, κύριε Πλεύρη, -γιατί έχετε παιδιά όπως και εγώ- είναι πεντακόσια με εννιακόσια κυβικά τσιμεντένια. Άρα στην καλύτερη περίπτωση θα πέσουν 12,5 εκατομμύρια κυβικά μπετόν για τις ανεμογεννήτριες, 31 εκατομμύρια οπλισμένο σκυρόδεμα. Όλο αυτό το τσιμέντο θα μείνει για περίπου 7 εκατομμύρια χρόνια εκεί! Δολοφονείτε την Ελλάδα. Δολοφονείτε τους Έλληνες. Δολοφονείτε το μέλλον μας, τη φύση μας, τον αέρα που αναπνέουμε! Τι κάνετε;

Επειδή η υπεραξία του 1 ευρώ είναι 6 περίπου στον πρωτογενή τομέα, αν δίνατε 10 δισεκατομμύρια, όπως είπε καλά συνάδελφός μας, θα ήταν 60 η υπεραξία σε τρία χρόνια. Από τις ανεμογεννήτριες τι κερδίζουμε πέρα από τους κολλητούς σας ολιγάρχες; Αυτοί που έχουν τις ανεμογεννήτριες και είναι πάροχοι ενέργειας έχουν κανάλια κύριοι, γι’ αυτό τους φοβόμαστε όλοι εδώ μέσα. Τους φοβάστε! Φοβάστε να μιλήσετε τα μεγάλα κόμματα. Γιατί δεν μιλάτε; Γιατί; Είναι μια τεράστια μπίζνα για να κονομάνε πέντε, έξι άνθρωποι;

Και θα σας πω και το χειρότερο. Εδώ είναι. Αν εγώ είχα να εισπράξω τα 60 δισ. σε τρία, τέσσερα χρόνια από τον πρωτογενή τομέα, αλιεία, κτηνοτροφία, παραγωγή, θα μπορούσα να διαθέσω χρήματα χωρίς να δίνω δανεικά. Γιατί ο κύριος Πρωθυπουργός έχει μάθει να δίνει μόνο δανεικά, μόνο επιδόματα και αυτό είναι έγκλημα.

Θα καταθέσω μελέτες από διεθνή πανεπιστήμια για τις ανεμογεννήτριες. Έχω του Πλύμουθ. Και βγήκαν και τα ελληνικά Hoaxes για να αποδομήσουν το Πανεπιστήμιο του Χάρβαρντ, τα υπαλληλάκια του Ζούκεμπεργκ ο οποίος παραδέχθηκε στις Ηνωμένες Πολιτείες επίσημα ότι φίμωνε το διαδίκτυο με τα εμβόλια και κατέβαζε αναρτήσεις. Κανένας δεν διαμαρτυρήθηκε εδώ μέσα. Πού ήσασταν κύριοι τότε που έβγαινε εδώ ο Πρωθυπουργός και έλεγε διάφορα για τα εμβόλια και τις υποχρεωτικότητες, όταν βγαίνει ο Ζούκεμπεργκ και λέει ότι στο Facebook και στα site κατέβαζα εγώ τις αναρτήσεις, γιατί μου το είχε πει ο Μπάιντεν; Αυτό σημαίνει φίμωση της δημοκρατίας, φίμωση της ελεύθερης φωνής. Αυτό κάνατε!

(Χειροκροτήματα από την πτέρυγα της Ελληνικής Λύσης)

Και τα ανθελληνικά Hoaxes έβαλαν μια φιλόλογο για να αποδομήσει το Χάρβαρντ. Και έβγαλαν άρθρο ότι είναι fake news. Δεν είναι fake news. Οι μελέτες είναι περίπου οκτακόσιες σελίδες, είναι βιβλίο. Θα τις καταθέσω όλες στα Πρακτικά της Βουλής, όταν μιλήσουμε για τις φωτιές.

Και θα σας πω το εξής πού φτάσατε την Ελλάδα, γιατί πραγματικά με ενοχλεί. Και η Καλιφόρνια έχει κάνει μελέτες, όλα τα πανεπιστήμια τα σοβαρά, οι οποίες όμως κρύβονται. Λένε ότι το 86% των στοιχείων που είναι αρνητικά για τις ανεμογεννήτριες δεν παρουσιάζονται, γιατί κατεβαίνουν από τα site, κατεβαίνουν από παντού.

Τι φτιάξατε; Είμαι σίγουρος ότι ο κ. Καραμέρος θα ξέρει τη λέξη. Είναι το thrifting. Το ξέρετε το thrifting; Ξέρει κανείς εδώ μέσα; Θα σας πω εγώ. Τι κάνουν επικοινωνιακά στη Νέα Δημοκρατία και τα μέσα ενημέρωσης; Αλλάζουν το νόημα των λέξεων. Τίτλος γνωστής εφημερίδας: «Σπάει ρεκόρ το thrifting στη Θεσσαλονίκη και στην υπόλοιπη Ελλάδα». Ξέρετε τι είναι το thrifting ρε παιδιά; Να πηγαίνει ο φτωχός Έλληνας να παίρνει από το πανέρι μεταχειρισμένο ρούχο. Πηγαίνουν και παίρνουν μεταχειρισμένα ρούχα γιατί δεν έχουν λεφτά, κύριε Υπουργέ. Thrifting λέγεται. Πηγαίνουν οι φτωχοί Έλληνες και παίρνουν από το καλάθι μεταχειρισμένα ρούχα. Και το κάνατε είδηση για να το περάσετε ως τρόπος ζωής. Όχι εσείς, τα μέσα που πληρώνετε καλά. Για τις παραλίες κάνουν διαφήμιση.

**ΓΕΩΡΓΙΟΣ ΚΑΡΑΜΕΡΟΣ:** Staycation!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έτσι είναι η τακτική τους.

Ο νους, λοιπόν, της Νέας Δημοκρατίας είναι σε αυτές τις εικονικές δημοσκοπήσεις. Ζείτε και τις δημοσκοπήσεις τώρα. Κοιτάξτε τι έγινε τώρα. Μέσα σε δύο μέρες σας φούσκωσαν, γιατί πάει στη ΔΕΘ ο Πρωθυπουργός. Ποιον κοροϊδεύετε ρε παιδιά; Εντάξει η MRB και ο κ. Μαύρος είναι σοβαρός άνθρωπος. Αλλά τι έγινε τώρα; Έδειχναν ότι καταρρέει η Νέα Δημοκρατία. Και τώρα που θα πάει στη ΔΕΘ να τον φουσκώσουμε λίγο. Φουσκώστε τον και άλλο να πάει στις εκλογές. Δεν πάει πουθενά έτσι η Ελλάδα. Όταν λειτουργείς επικοινωνιακά και όχι για την κοινωνία, έχεις χάσει τη σύνδεσή σου με την κοινωνία. Έχεις χάσει τη σύνδεσή σου με την Ελλάδα.

Και θα σας πω και κάτι τελευταίο. Τι να πας να κάνεις στην ΔΕΘ; Εγώ ως Βελόπουλος, ως Βουλευτής δεν πήγα ποτέ από το 2007. Το θυμάται –εδώ είναι- ο Θάνος. Το 2007, 2008, 2009 δεν πήγα ποτέ στη ΔΕΘ. Είναι μια οικονομική, επιχειρηματική έκθεση. Τι δουλειά έχει ο κάθε πρόεδρος κόμματος να περιδιαβαίνει και να περιοδεύει, να δημιουργεί προβλήματα, να περνά η φάλαγγά του; Ο Πρωθυπουργός το καταλαβαίνω. Πρέπει να πάει να μιλήσει, να τα πει και να φύγει. Αλλά οι υπόλοιποι πολιτικοί Αρχηγοί τι δουλειά έχουν εκεί να κλείνει η πόλη; Περνάει ο Αρχηγός της Αξιωματικής Αντιπολίτευσης, συνοδεία, συνοδευτικά, κλείνουν, ανοίγουν οι δρόμοι, ταλαιπωρείται ο κόσμος. Για ποιον λόγο;

Στην τελική τι κάνατε για τη Θεσσαλονίκη, ρε παιδιά; Ούτε ο ΠΑΟΚ έχει γήπεδο ούτε ο Άρης ούτε ο Ηρακλής ούτε η περιφέρεια ούτε η Θράκη ούτε η Δράμα ούτε η Καλαμάτα ούτε η Κρήτη ούτε κανείς. Δεν έχουμε ένα γήπεδο να κάνουμε τελικό κυπέλλου για να το πω έτσι απλά. Σοβαρολογείτε τώρα; Κοροϊδεύετε τον ελληνικό λαό!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω, κύριε Πρόεδρε, τα καλύτερα θα είναι τώρα.

**ΠΡΟΕΔΡΕΥΩΝ (Αθανάσιος Μπούρας):** Έχετε ήδη υπερπενταπλασιάσει τον χρόνο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, ζητώ συγγνώμη, κύριε Πρόεδρε.

Λοιπόν ακούστε, έχω μια ερώτηση στους καλούς συνάδελφους. Τι έμαθα, κύριε Υπουργέ, -εσείς θα το ξέρετε αυτό- θα αλλάξουμε, λέει, τις τηλεφωνικές εταιρείες στις γραμμές του δημοσίου όλες;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Υπάρχει το «ΣΥΖΕΥΞΙΣ».

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το «ΣΥΖΕΥΞΙΣ»; Εσείς τα ξέρετε αυτά, δεν τα ξέρω εγώ. Εγώ είμαι στην ιστορία-αρχαιολογία. Εσείς είστε ψηφιακός.

Δηλαδή αυτό θα γίνει από το δημόσιο ή μια εταιρεία θα το αναλάβει;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ε, πώς να γίνει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπράβο, εταιρεία θα το αναλάβει. Μήπως αυτή η εταιρεία έχει σχέση με το Μαξίμου;

**ΠΡΟΕΔΡΕΥΩΝ (Αθανάσιος Μπούρας):** Μην κάνετε διάλογο, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, τώρα ενοχληθήκατε, κύριε Μπούρα; Γιατί μαθαίνω η εταιρεία που θα αναλάβει αυτή τη μεγάλη μπίζνα είναι εταιρεία που μπαινοβγαίνει στο Μαξίμου και έχει σχέση με κουμπαριές εκεί μέσα.

Εάν δεν γίνει κανονικός διαγωνισμός και αν δεν δούμε τα στοιχεία της αναθέσεως, γιατί είναι πολλά εκατομμύρια ευρώ, είναι ένα νέο σκάνδαλο της Νέας Δημοκρατίας. Πάλι οι κουμπάροι, πάλι οι κολλητοί θα τα πάρουν. Θα γίνει ανάθεση, ναι ή όχι; Εκατομμύρια ευρώ είναι η μπίζνα. Όπως έγινε με τις ταυτότητες, 800 εκατομμύρια ευρώ ανάθεση σε κολλητάρια.

Τα λεφτά του ελληνικού λαού, κύριε Πρόεδρε, θα τα σέβεται η Κυβέρνηση, θα τα σέβονται όλοι οι Έλληνες και οι Βουλευτές!

(Χειροκροτήματα από την πτέρυγα της Ελληνικής Λύσης)

Και εδώ, επειδή πιέζει ο Πρόεδρος, θα σας πω το εξής: κύριοι συνάδελφοι, έχουμε σύγκρουση δύο κόσμων, ξεκάθαρα πράγματα, δύο διαφορετικών κόσμων. Ο ένας κόσμος, που κάποτε ο Θάνος ήταν μαζί μας -τώρα είναι με τον άλλο κόσμο- είναι ο κόσμος της ειρήνης, ο κόσμος του πολιτισμού, κύριε Θάνο. Τώρα είστε με τον κόσμο του πολέμου, η Νέα Δημοκρατία, και της βαρβαρότητος, της woke ατζέντας, του πολέμου. Εκεί είστε παρά τις φωνασκίες μερικών ψιθύρων που ακούγονται στο «παρών» και το «όχι». Αλλά αυτοί είναι οι δύο κόσμοι.

Μάλιστα, αν δείτε στη Γερμανία τι έγινε, θα καταλάβετε τι έγινε. Δεν θα καταλάβετε, αλλά θα καταλάβετε στο τέλος, στις εκλογές. Τι έγινε; Οι πραγματικοί αριστεροί της Γερμανίας είδαν τι έγινε. Και τι είπαν; Αυτό που λέει η Ελληνική Λύση, δηλαδή όχι στη λαθρομετανάστευση, κύριε Θάνο, και κυρίως όχι στη woke ατζέντα, όχι στον πόλεμο με την Ουκρανία και μεταφορά όπλων από τη Γερμανία και από την Ευρώπη προς την Ουκρανία και όχι κυρώσεις. Αυτό είπαν οι αριστεροί.

(Χειροκροτήματα από την πτέρυγα της Ελληνικής Λύσης)

Και εσείς οι δεξιοί, οι πάλαι ποτέ δεξιοί, λίγο ελαφροδεξιοί, ως ολίγον ελαφρολαϊκά, τι έγινε; Γι’ αυτό και εκτοξεύτηκε, δυστυχώς, το AfD, για πολλούς ακροδεξιό-ναζιστικό κόμμα, και εκτοξεύτηκε η πραγματική Αριστερά στη Γερμανία. Η πραγματική λέω, γιατί κάτι οικολόγοι, κάτι πράσινοι σοσιαλιστές, κάτι βούρλα, αυτοί είναι στην άλλη πλευρά της ιστορίας, στη λάθος πλευρά της ιστορίας.

Εδώ θα σας πω το εξής: αυτοί οι δύο κόσμοι έχουν έναν κοινό παρονομαστή, το καλό της κοινωνίας. Είμαστε ενάντια στη φτωχοποίηση. Είμαστε υπέρ των πολιτών και το κυριότερο είμαστε με τον πολιτισμό και την ειρήνη. Ειρήνη στην Ευρώπη και όχι στα κελεύσματα των Αμερικανών, που είναι εναντίον του ελληνικού λαού.

(Χειροκροτήματα από την πτέρυγα της Ελληνικής Λύσης)

Είμαστε η φωνή του Έλληνα. Σε κάθε γονέα, σε κάθε παιδί, σε κάθε οικογένεια, σε κάθε γονιό λέμε για το παιδί του, σε κάθε παιδί που έχει όνειρα για το μέλλον του, σε όλους αυτούς λέμε ότι είμαστε μαζί τους, θα παλέψουμε για αυτούς και θα κερδίσουμε για αυτούς μαζί με την Ελλάδα, μαζί με τους Έλληνες!

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα θα πάρουν οι Κοινοβουλευτικοί Εκπρόσωποι. Για λόγους που μου εξηγήθηκαν θα δώσω πρώτα τον λόγο στον Κοινοβουλευτικό Εκπρόσωπο του ΠΑΣΟΚ - Κινήματος Αλλαγής, τον κ. Μάντζο. Στη συνέχεια, ξεκινώντας από τα μικρότερα σε κοινοβουλευτική δύναμη κόμματα, όποιος εκ των Κοινοβουλευτικών Εκπροσώπων θέλει μπορεί να ζητήσει τον λόγο.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αισθανόμαστε και αισθάνομαι και εγώ προσωπικά βαριά την ευθύνη να απευθύνομαι στην Ολομέλεια του Σώματος μια μέρα σαν και αυτή, 3η του Σεπτέμβρη, μισό αιώνα μετά την ημέρα που ο Ανδρέας Παπανδρέου και τα ιδρυτικά μέλη του κινήματός μας παρουσίασαν στον ελληνικό λαό την ιδρυτική διακήρυξη του Πανελλήνιου Σοσιαλιστικού Κινήματος με πρώτες λέξεις την αναφορά στην τραγωδία της Κύπρου. Είναι ένα ριζοσπαστικό πολιτικό κείμενο επίκαιρο διαχρονικά.

Πενήντα χρόνια από τη δημιουργία του κόμματος, του κινήματος, που έμελλε να αλλάξει όχι μόνο την πολιτική ζωή του τόπου, αλλά και τον τόπο τον ίδιο. Σήμερα τιμούμε το όραμα, τον αγώνα, όλων εκείνων των μελών, ιδίως εκείνων που δεν γνωρίζουμε το όνομα, αλλά αναγνωρίζουμε τις ιδέες και τη συνέπεια, όλων των ηγεσιών του κινήματος σε μια αδιάλειπτη ιστορική συνέχεια. Τιμούμε με συγκίνηση και ευγνωμοσύνη τον ανεπανάληπτο ηγέτη Ανδρέα Παπανδρέου και τη μεγάλη απούσα της σημερινής ημέρας τη Φώφη Γεννηματά με αγάπη, συγκίνηση και βαθιά ευγνωμοσύνη. Όχι με νοσταλγία, αλλά με αποφασιστικότητα για πράξεις, για δράση απέναντι στην αδικία και στις ανισότητες.

Το ΠΑΣΟΚ είναι ο πολιτικός οργανισμός που τόλμησε και κατάφερε να εκφράσει αυθεντικά το λαϊκό αίτημα για κοινωνική δικαιοσύνη, για πραγματική ισότητα, για εθνική υπερηφάνεια σε συνέχεια των αγώνων για δημοκρατία από τον Ανένδοτο, από το Πολυτεχνείο, από κάθε πράξη αντίστασης απέναντι στον καθεστωτισμό. Είναι το κόμμα και ο οργανισμός που κατάφερε να γκρεμίσει τα τείχη των αποκλεισμών, των περιθωρίων, το άγος των πολιτικών διώξεων, να συμβάλει καταλυτικά ώστε η δημοκρατία μας να θεραπεύσει τη μεταπολεμική της καχεξία, να δώσει περιεχόμενο στον όρο «λαϊκή κυριαρχία» με όρους συμμετοχής στη δημοκρατική διαδικασία, με όρους λογοδοσίας. Να διαμορφώσει μια εξωτερική πολιτική εθνικής ανεξαρτησίας με θεμέλιο το πραγματικό εθνικό συμφέρον, τον αληθινό πατριωτισμό. Να εγγυηθεί την κοινωνική απελευθέρωση με την εγκατάλειψη των στερεοτύπων, των διακρίσεων, για μια κοινωνία ανοικτή, πραγματικά συμπεριληπτική που δεν θα αφήνει κανέναν πίσω.

Τα λάθη που έγιναν, οι παραλείψεις, οι αστοχίες, ακόμη και οι συμπεριφορές εκείνες που πρόδωσαν και πλήγωσαν την εμπιστοσύνη των πολιτών μάς διδάσκουν πολλά, για να μην αφήσουμε να επαναληφθούν, για να μην αμαυρώσει κανείς ξανά τις ιστορικές κατακτήσεις του λαού μας.

Και όσο κι αν κάποιοι επιμένουν να διαβάζουν την ιστορία επιλεκτικά όχι, τα επιτεύγματα του κινήματος δεν ήταν προϊόν της συγκυρίας, αλλά αποτύπωση των ιδεών του, εφαρμογή της πολιτικής του πρότασης. Το ΠΑΣΟΚ ως πυρήνας της δημοκρατικής παράταξης σε αυτόν εδώ τον τόπο εγγυήθηκε την ενότητα και τη συμφιλίωση ενός λαού διαιρεμένου. Εγγυήθηκε ότι κοινωνικά αγαθά, όπως η υγεία, η παιδεία, η εργασία θα είναι προσβάσιμα σε όλους τους πλέον αδύναμους.

Στάθηκε με τόλμη και αποφασιστικότητα απέναντι σε κάθε εξωτερική απειλή. Αγωνίστηκε μεθοδικά, ώστε ένα κράτος από την περιφέρεια της Ευρώπης να βρεθεί στο κέντρο των εξελίξεων και των αποφάσεων, για να ανοίξει η αγκαλιά της ευρωπαϊκής οικογένειας στην Κύπρο μας. Εργάστηκε για την πραγματική σύγκλιση της Ελλάδας με το ευρωπαϊκό κεκτημένο και μόνο, απέναντι σε όλους, εγγυήθηκε την παραμονή της χώρας στον σκληρό πυρήνα της Ευρώπης με κόστος ανυπολόγιστο.

Ταυτίστηκε με την έννοια της μεταρρύθμισης, της πραγματικής μεταρρύθμισης, που είναι ωφέλιμη για όλους, για τους πολλούς. Ταυτίστηκε με έννοιες όπως η λογοδοσία, ο έλεγχος, η διαφάνεια, η εξισορρόπηση της εξουσίας. Αγωνίστηκε απέναντι στον λαϊκισμό, τα άκρα, την τοξικότητα. Αγωνίστηκε για όλα όσα μας ενώνουν απέναντι σε όσους μας διχάζουν. Αγωνίστηκε και αγωνίζεται για την πρόοδο, για τη δικαιοσύνη, για την αλλαγή, έννοιες που μας εμπνέουν και θα μας εμπνέουν στο μέλλον.

Κυρίες και κύριοι συνάδελφοι, σε αυτό ακριβώς το πλαίσιο αρχών και αξιών η λειτουργία του κράτους κατέχει κομβική θέση. Η χρηστή διοίκηση, ένα κράτος αρωγός του πολίτη, είναι στοιχεία δημοκρατίας, θεμέλιο λαϊκής κυριαρχίας. Η ψηφιακή διακυβέρνηση οφείλει να είναι εθνικός στόχος, που δεν θα ψηφιοποιεί τη γραφειοκρατία, αλλά θα την περιορίζει. Μιλήσαμε για την κυρούμενη σύμβαση και στην επιτροπή και εδώ, στην Ολομέλεια. Ο ειδικός αγορητής μας, ο Ιλχάν Αχμέτ, ήταν αναλυτικός.

Θετική ασφαλώς είναι η ανταλλαγή τεχνογνωσίας με τους αδελφούς μας Κυπρίους. Γενικώς η τεχνολογική διπλωματία είναι μια θετική εξέλιξη, αλλά εδώ θέλουμε ακόμα περισσότερα, χρειαζόμαστε ακόμα περισσότερα για την αποδοτικότητα των πρωτοβουλιών, για τις εγγυήσεις της ασφάλειας των δεδομένων προσωπικού χαρακτήρα, για κοινές δράσεις που δεν θα αναβαθμίζουν μόνο την Κυπριακή Δημοκρατία αλλά και την Ελληνική Δημοκρατία που δεν έχει φτάσει στο επιθυμητό ακόμη επίπεδο.

Πρέπει να κάνουμε πολλά περισσότερα πάνω στον καμβά της ψηφιακής διακυβέρνησης, όπως διαμορφώθηκε από την τελευταία κυβέρνηση ΠΑΣΟΚ του Γεωργίου Παπανδρέου. Δεν μπορεί να γίνεται ανεκτό αυτός ο καμβάς να υποβιβάζεται σε ψηφιακό μουσαμά που προστίθεται στο σπιράλ των χαμένων ευκαιριών, που οδηγούν τελικά τη χώρα σε υποβάθμιση, μόνο πίσω από ένα πέπλο επικοινωνίας, γιατί η Ελλάδα παραμένει ουραγός ακόμα και σήμερα στην πρόσφατη κατάταξη του Δείκτη Ψηφιακής Οικονομίας και Κοινωνίας της Ευρωπαϊκής Ένωσης με ελλιπείς συνδέσεις και υποδομές συνδεσιμότητας, πράγμα που συνεπάγεται αργές και ακριβές υπηρεσίες διαδικτύου. Πληρώνουμε το πιο αργό και πιο ακριβό ίντερνετ στην Ευρώπη. Υπολείπεται η Ελλάδα ακόμη στις ψηφιακές δεξιότητες. Είναι μια νέα ανισότητα αυτή που βαθαίνει το χάσμα πλουσίων και φτωχών.

Επίσης, υπολείπεται η Ελλάδα στις ψηφιακές δημόσιες υπηρεσίες που, λόγω κακού σχεδιασμού και καθυστερήσεων, τείνουν να δημιουργήσουν μια νέα ψηφιακή γραφειοκρατία. Και οι απευθείας αναθέσεις συνεχίζονται. Φαραωνικά έργα του Ταμείου Ανάκαμψης και Ανθεκτικότητας δεν αντιμετωπίζουν καθημερινές ανάγκες της δημόσιας διοίκησης και έχουν ανοίξει σοβαρά ζητήματα διαφάνειας και αδιαφάνειας που ερευνώνται από την Ευρωπαϊκή Επιτροπή. Όλα αυτά την ώρα που η στεγαστική κρίση μαίνεται, την ώρα που το δημόσιο σύστημα υγείας βυθίζεται κάτω από τον όγκο των προβλημάτων, των ελλείψεων, της υποστελέχωσης. Όλα αυτά την ώρα που η ανθεκτικότητα της πατρίδας μας απέναντι στις φυσικές καταστροφές -όπως η λειψυδρία και οι νέες μεγάλες προκλήσεις του μέλλοντος- εντείνεται και δοκιμάζεται.

Αυτά ισχύουν για τη Θεσσαλία –αλλά και για αλλού- μια περιοχή που επλήγη έναν χρόνο πριν από μια τεράστια φυσική καταστροφή και παραμένει έναν χρόνο τώρα χωρίς σχέδιο, χωρίς προστασία, χωρίς θωράκιση, με έναν Οργανισμό Διαχείρισης Υδάτων που δεν διαχειρίζεται τα ύδατα μιας λίμνης και όλα καταλήγουν σε έναν κόλπο, με φορείς με αλληλοαντικρουόμενες και αντίθετες αρμοδιότητες, χωρίς κεντρικό συντονισμό και χωρίς αποτέλεσμα. Και όλα αυτά εις βάρος των πολιτών της Θεσσαλίας και της Μαγνησίας. Όλα αυτά στην αρχή μιας σχολικής περιόδου που το Υπουργείο Παιδείας δεν έχει ούτε καν μία ψηφιακή πλατφόρμα σε λειτουργία που να εντοπίζει εγκαίρως τα κενά των εκπαιδευτικών και να τα καλύπτει επίσης εγκαίρως. Ο Πρωθυπουργός δεν βρήκε μία λέξη να πει για αυτή την ψηφιακή πλατφόρμα στις πρόσφατες εξαγγελίες του για το σχολείο.

Για εμάς, κύριε Πρόεδρε, η δίκαιη ψηφιακή μετάβαση δεν είναι επιχειρηματικός στόχος, είναι μέσο για την ενδυνάμωση της δημοκρατίας μας και της συμμετοχής των πολιτών και της λογοδοσίας, μέσα από τα ανοικτά δεδομένα, τη μείωση του κόστους ζωής. Σε αυτό ακριβώς κατατείνει το σχέδιο για την Ελλάδα του ΠΑΣΟΚ - Κινήματος Αλλαγής, στο να φέρει ακριβώς την ψηφιακή κοινωνία στο προσκήνιο με μεταρρυθμίσεις πραγματικές και ωφέλιμες, με όρους πραγματικής προόδου και ανοικτής και διαρκούς διαβούλευσης. Αυτές είναι έννοιες που μας εμπνέουν και μας οδηγούν στο σήμερα και στο αύριο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μάντζο.

Τον λόγο τώρα έχει ο Κοινοβουλευτικός Εκπρόσωπος της Κοινοβουλευτικής Ομάδας των Σπαρτιατών, ο κ. Πέτρος Δημητριάδης.

Ορίστε, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι Βουλευτές, πριν από δυόμισι μήνες από το ίδιο Βήμα είχα ακούσει τον κ. Κικίλια να μας διαβεβαιώνει πως είμαστε για ένα ακόμα καλοκαίρι πανέτοιμοι και πως έχουμε καταστρώσει σχέδιο επιχειρησιακό για την κατάσβεση των πυρκαγιών. Τότε, λοιπόν, είχα εκφράσει την ανησυχία μου κατά πόσον είμαστε έτοιμοι και φοβήθηκα μήπως τυχόν ζήσουμε πάλι νέες καταστροφικές πυρκαγιές. Δυστυχώς, επιβεβαιώθηκα.

Τον Αύγουστο έγινε η καταστροφική πυρκαγιά στην ανατολική Αττική και μάλιστα το μέτωπο επεκτάθηκε σε ένα εύρος τριάντα πέντε χιλιομέτρων, φτάνοντας έντεκα χιλιόμετρα από το κέντρο, έφτασε δηλαδή μέχρι το Χαλάνδρι. Εδώ, επίσης, να πω πως πέρα από την Αττική, που φυσικά τράβηξε όλα τα φώτα της δημοσιότητας, είχαμε φέτος πολλές καταστροφικές πυρκαγιές στην ανατολική Μακεδονία, για τις οποίες, δυστυχώς, δεν άκουσα τίποτα από πολλά μέσα μαζικής ενημέρωσης, αλλά και από πάρα πολλούς αρμοδίους.

Ξεκινάω από τον Όρβηλο, ένα όρος που βρίσκεται στα Ελληνοβουλγαρικά σύνορα, το οποίο καιγόταν, με διακοπές, επί είκοσι εννέα μέρες. Και, μάλιστα, ο δήμαρχος Σιντικής, ο κ. Τάτσιος, που βρισκόταν στην περιοχή είχε εκφράσει τη διαμαρτυρία του, λέγοντας πως επί πέντε-έξι μέρες δεν πετούσαν στην περιοχή εναέρια μέσα. Μάλιστα, έφθασαν στο σημείο οι κάτοικοι στο Άγκιστρο, ένα χωριό του Νομού Σερρών, να κάνουν διαμαρτυρία επειδή ακριβώς δεν υπήρχαν εναέρια μέσα στην περιοχή. Κάηκε επίσης το όρος Μενοίκιο στις Σέρρες, το όρος Φαλακρό στη Δράμα, αλλά και πρόσφατα το Παγγαίο μεταξύ Καβάλας και Δράμας. Και μάλιστα εκεί εάν δεν έβρεχε, ίσως ακόμη και σήμερα να είχαμε εστίες φωτιάς. Φτάσαμε, λοιπόν, στο σημείο να ελπίζουμε να βρέξει ή να φτάσει η φωτιά στη θάλασσα για να κατασβηστεί, για να σβήσει. Αυτό, όμως, δεν θεωρείται αποτελεσματική πολιτική κατάσβεσης και πρόληψης.

Ακούστηκαν πάρα πολλές δικαιολογίες. Είπαν πάλι για την κλιματική αλλαγή, για τα καιρικά φαινόμενα, για τους ανέμους. Μάλιστα, υπήρξε και ένας αρθρογράφος σε ένα φιλοκυβερνητικό μέσο που μας είπε ότι φταίνε για τις πυρκαγιές οι αρχαίοι Ρωμαίοι γιατί, λέει, στην αρχαιότητα φυτεύαν δάση, φυτεύουν, λέει, πεύκα. Άρα, οι Ρωμαίοι φταίνε. Δεν φταίνε οι σημερινοί. Φταίνε οι Ρωμαίοι πριν από δυο χιλιάδες χρόνια.

Δικαιολογίες υπάρχουν πολλές. Τι γίνεται όμως στην πράξη; Στην πράξη, δυστυχώς, δεν έχουμε συντονισμό και πρόληψη των πυρκαγιών, οι οποίες κανονικά θα έπρεπε να ξεκινάνε από τις δασικές υπηρεσίες, από τα δασαρχεία. Σε όλες τις προηγμένες χώρες οι δασικές υπηρεσίες έχουν την ευθύνη συντονισμού, πρόληψης και κατάσβεσης των πυρκαγιών και όχι η Πυροσβεστική Υπηρεσία και η Γενική Γραμματεία Περιβάλλοντος. Δυστυχώς, εδώ γίνεται το αντίθετο, με αποτέλεσμα να μου λένε κάτοικοι της ανατολικής Αττικής πως όταν ήρθαν οι πυροσβέστες από άλλες περιοχές -οι οποίοι είχαν την πρόθεση να σβήσουν τις πυρκαγιές- δεν μπορούσαν να βρουν τον δρόμο διότι δεν γνώριζαν, δεν είχαν χαρτογραφήσει, τους δασικούς δρόμους και τα δάση, με αποτέλεσμα να μην ξέρουν πού να πάνε.

Αυτό, λοιπόν, είναι πάρα πολύ σοβαρό πρόβλημα. Όταν, λοιπόν, εμείς έχουμε αποψιλώσει τα δασαρχεία από αρμοδιότητες, όταν έχουμε υποστελέχωση των δασαρχείων, υποστελέχωση της Πυροσβεστικής Υπηρεσίας, όταν έχουμε ακόμα και σήμερα εναέρια μέσα, τα Καναντέρ, της δεκαετίας του ’70, πώς περιμένουμε να σβήσουν οι πυρκαγιές; Ας λύσουμε πρώτα αυτά εδώ, ας προσλάβουμε επιτέλους μόνιμο προσωπικό στην Πυροσβεστική Υπηρεσία για να μην βασιζόμαστε συνέχεια στους εποχικούς. Είχαμε μάλιστα και έναν θάνατο εποχικού πυροσβέστη πρόσφατα από υπερκόπωση. Κάποια στιγμή θα πρέπει να τα δούμε αυτά ζητήματα και να σταματήσουμε να ψάχνουμε δικαιολογίες. Το χειρότερο είναι ότι βρίσκουμε δικαιολογίες και δεν αντιμετωπίζουμε το πρόβλημα στη βάση του, στη ρίζα του. Αυτά ήθελα να πω για τις πυρκαγιές.

Να πω, επίσης, πως έχουμε και την οικολογική καταστροφή στον Παγασητικό, όπου, δυστυχώς, η μία υπηρεσία επιρρίπτει ευθύνες στην άλλη, και κανένας δεν αναλαμβάνει την ευθύνη. Έχουμε ένα γαϊτανάκι ευθυνών. Ο Δήμαρχος Βόλου κατηγορεί την περιφέρεια. Η περιφέρεια κατηγορεί τα Υπουργεία. Και πάει λέγοντας. Και ακόμα και σήμερα δεν έχουμε καταλήξει στο πού οφείλεται αυτή η καταστροφή. Έχουμε ανασύρει διακόσιους εβδομήντα τόνους νεκρών ψαριών, έχει υποστεί ο Παγασητικός μια πρωτοφανή οικολογική καταστροφή, ο Βόλος έχει υποστεί μια πρωτοφανή οικονομική καταστροφή και ακόμα και σήμερα δεν γνωρίζουμε τι το προκάλεσε. Αυτό είναι πάρα πολύ σημαντικό.

Και μιας και αναφέρθηκα στην Θεσσαλία, να πω πως πρόσφατα πήγε ο Πρωθυπουργός στη Φαρκαδόνα και εξήγγειλε μέτρα στήριξης ύψους 3 δισεκατομμυρίων. Όταν το φθινόπωρο είχε έρθει προς ψήφιση το τότε σχέδιο ανασυγκρότησης της Θεσσαλίας, όλοι οι Βουλευτές της Αντιπολίτευσης είχαμε επισημάνει πως είναι ελλιπές και αποσπασματικό και πως θα χρειαστούν τουλάχιστον 2,5 με 3 δισεκατομμύρια -αυτό το είπαμε πέρυσι το φθινόπωρο- για την ανασυγκρότηση της περιοχής. Τότε, λοιπόν, μας είχαν πει λαϊκιστές. Σήμερα δικαιωνόμαστε όμως. Και μάλιστα θεωρώ απαράδεκτο ένα έτος μετά, εν έτει 2024, ακόμα και σήμερα στον Βλοχό και στη Φαρκαδόνα να υπάρχουν άνθρωποι που να μην έχουν σπίτι, να μην έχουν θέρμανση και να ζουν σε κοντέινερ και σε σκηνές. Είναι πραγματικά απαράδεκτο.

Επίσης, θέλω να πω το εξής. Ακούω συνεχώς θριαμβολογίες περί οικονομικής ανάπτυξης και ευημερίας από την Κυβέρνηση. Εδώ, λοιπόν, έχω δημοσιεύματα της εφημερίδας «ΔΗΜΟΚΡΑΤΙΑ» που αναφέρονται στα στοιχεία της EUROSTAT, τα οποία αποδεικνύουν το αντίθετο και είναι ένα ράπισμα προς την Κυβέρνηση. Αναφέρουν, λοιπόν, ότι η Ελλάδα βρίσκεται, σύμφωνα με την EUROSTAT, στον πάτο της Ευρωπαϊκής Ένωσης για τη βιώσιμη ανάπτυξη. Πήραμε κάτω από τη βάση στην εξάλειψη της φτώχειας και την αξιοπρεπή εργασία. Μάλιστα, εδώ να πω πως το πραγματικό κατά κεφαλήν εισόδημα στην Ελλάδα ανέρχεται κατά μέσο όρο στα 18.690 ευρώ ετησίως, έναντι 29.030 του μέσου της Ευρωπαϊκής Ένωσης. Επίσης, η Ελλάδα έχει υπερτριπλάσια ποσοστά ανερχόμενης ανεργίας από τον μέσο όρο της Ευρωπαϊκής Ένωσης, με ποσοστό 7,7%, ενώ η Ευρωπαϊκή Ένωση έχει 2,4%. Μάλιστα, εδώ να πω ότι το μέλλον προβλέπεται ακόμα πιο δυσοίωνο, καθώς η χώρα μας έχει αισθητά υψηλότερο ποσοστό νέων που βρίσκονται εκτός εκπαίδευσης και εκτός εργασίας με 15,3%, έναντι 11,3 του ευρωπαϊκού μέσου όρου.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ**. ΒΑΣΙΛΕΙΟΣ ΒΙΛΙΑΡΔΟΣ**)

Αυτό λοιπόν τα στοιχεία μας δείχνουν ότι δεν υπάρχει καμμία ευημερία. Μετά λοιπόν να μην απορούμε που οι νέοι μας φεύγουν στο εξωτερικό και δεν κάθονται εδώ πέρα. Και μην απορούμε για το φαινόμενο brain train και για το ότι δεν έχουμε υποδομές και για το ότι δεν έχουμε τίποτα βιώσιμο στην Ελλάδα και για το ότι δεν υπάρχει μέλλον για τους νέους.

Βεβαίως θα ήθελα να πω και άλλα, αλλά θα μιλήσω λίγο για τη Θεσσαλονίκη. Ξέρετε εμείς οι Θεσσαλονικείς -εγώ είμαι Θεσσαλονικιός- έχουμε το θλιβερό προνόμιο κάθε Σεπτέμβριο να ακούμε πρώτοι τις μεγάλες υποσχέσεις των κυβερνήσεων και του εκάστοτε πρωθυπουργού, οι οποίες υποσχέσεις τελικά στην πράξη διαψεύδονται. Εδώ, μάλιστα, να πω πως ακόμα και σήμερα δεν έχει ολοκληρωθεί το μετρό της Θεσσαλονίκης. Ήταν να το ολοκληρώσουν τον Νοέμβριο και τώρα διάβασα πάλι ότι θα ολοκληρωθεί τον Μάρτιο του 2025.

Επίσης, έχουμε και ένα άλλο ζήτημα. Έχει διαφημιστεί ένα έργο, το flyover, μια υπερυψωμένη οδική αρτηρία στον περιφερειακό. Εδώ μάλιστα θα ήθελα να πω σε όσους Υπουργούς, πολιτευτές και Βουλευτές της Νέας Δημοκρατίας πάνε στη Θεσσαλονίκη να πάμε μαζί στον περιφερειακό την ώρα αιχμής.

Ξέρετε τι γίνεται; Λόγω των έργων έχει κλείσει ο περιφερειακός σε ορισμένα σημεία, έχει μείνει μόνο μία λωρίδα, με αποτέλεσμα να γίνεται κυκλοφοριακή συμφόρηση. Τη μεγάλη ταλαιπωρία που τραβάνε οι Θεσσαλονικείς δεν τη φαντάζεστε. Εγώ που ζω στην Πυλαία, όταν βγαίνω στην περιφερειακή οδό, γίνεται χαμός. Αυτό θα το ρυθμίσουμε; Το θέμα δεν είναι μόνο να κάνουμε ένα έργο, αλλά να μην διαταράσσει την ομαλή κυκλοφορία στον περιφερειακό, που είναι ο σημαντικός οδικός κόμβος των πολιτών.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Μάλιστα, ακόμα και οι υγειονομικοί έχουν πει ότι πολλές φορές πολλά ασθενοφόρα που περνούν από τον περιφερειακό έχουν πρόβλημα, καθυστερούν να φτάσουν στα νοσοκομεία. Αυτό είναι πάρα πολύ σοβαρό.

Εδώ θέλω να πω το εξής. Όταν κυβερνάμε μια χώρα, πρέπει να αντιμετωπίζουμε την καθημερινότητα. Η καθημερινότητά για μας είναι αμείλικτη, είναι δυσβάστακτη. Πάρα πολλοί Έλληνες πολίτες υποφέρουν. Ας μην επαναπαυόμαστε στα ποσοστά, ας μην βρίσκουμε δικαιολογίες, αλλά θα πρέπει επιτέλους να δουλέψει η Κυβέρνηση προς όφελος των πολιτών, πράγμα το οποίο δεν το βλέπουμε.

Αντιθέτως, βλέπουμε δυστυχώς μία Ελλάδα να φτωχοποιείται συνεχώς, μια Ελλάδα που να υποβαθμίζεται το περιβάλλον της και κυρίως να καταστρέφεται ο δασικός της πλούτος και να υφίσταται μεγάλες οικολογικές καταστροφές. Επίσης, βλέπουμε μια Ελλάδα η οποία δεν βοηθά τους νέους Έλληνες και τις Ελληνίδες να μείνουν στον τόπο τους και να μην φεύγουν στο εξωτερικό. Ας επικεντρωθούμε σε αυτά.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Γιάννης Σαρακιώτης.

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Δεν μπορώ να μην ξεκινήσω τη σημερινή μου τοποθέτηση σχολιάζοντας τα όσα είπε στο τελευταίο Υπουργικό Συμβούλιο ο Πρωθυπουργός, ο κ. Μητσοτάκης. Και αναφέρομαι στη φράση «θα πολεμήσουμε τους μύθους της ακρίβειας με περισσότερη δουλειά».

Είναι πραγματικά εκπληκτικό το ότι ο Έλληνας Πρωθυπουργός την καθημερινότητα των πολιτών, δηλαδή την καθημερινότητα της ακρίβειας, την καθημερινότητα της αισχροκέρδειας, τη χαρακτηρίζει «μύθο». Είτε δεν έχει καμία επαφή με την πραγματικότητα, είτε δεν μπορεί να αντιληφθεί τι συμβαίνει τα τελευταία χρόνια στις επιχειρήσεις, τα νοικοκυριά, την ελληνική κοινωνία, είτε το μεγαλύτερο θέμα των τελευταίων ετών προσπαθεί και πάλι να το αντιμετωπίσει με επικοινωνιακό τρόπο. Είτε το ένα συμβαίνει είτε το άλλο, είτε χρησιμοποιεί την επικοινωνία και γι’ αυτό το μείζον ζήτημα είτε δεν έχει καμμία αντίληψη, και τα δύο σίγουρα δεν μπορούν να οδηγήσουν σε λύσεις των προβλημάτων της πατρίδας μας, της κοινωνίας.

Προφανώς, για να μιλάει για μύθους, μάλλον θα είναι μύθος ότι αυξήθηκαν πριν από κάποιες ημέρες πάνω από οκτακόσια φάρμακα ευρείας χρήσης. Προφανώς, δεν ήταν απόφαση του κ. Γεωργιάδη, δεν ήταν απόφαση της Κυβέρνησης του κ. Μητσοτάκη. Μάλλον ο Αίσωπος το νομοθέτησε, όχι η Νέα Δημοκρατία.

Μάλλον είναι μύθος το γεγονός ότι η συντριπτική πλειοψηφία της μεσαίας τάξης, των αυτοαπασχολούμενων, των μικρομεσαίων επιχειρηματιών, το καλοκαίρι με το που έλαβαν τα εκκαθαριστικά της εφορίας έτριβαν τα μάτια τους εξαιτίας της νομοθέτησης του περασμένου Δεκεμβρίου από τον κ. Χατζηδάκη του τεκμαρτού.

Θα πρέπει να μας απαντήσουν τα στελέχη της Νέας Δημοκρατίας αν θεωρούν φυσιολογικό βάσει του νομοσχεδίου ένα μικρό καφενείο σε ένα μικρό ορεινό χωριό να καταβάλλει για φόρο 3.000 ή 3.500 ευρώ όταν κάνει καθημερινά τζίρο 15 ευρώ, 20 ευρώ και 30 ευρώ.

Είδα ένα περίπτερο -και δεν το πίστευα- σε χωριό να πρέπει να καταβάλει 4.200 ευρώ για φόρο. Αν και αυτό είναι μύθος, γιατί οι πολίτες σίγουρα δεν ζουν τον μύθο τους στην Ελλάδα με αυτά που είδαν και στα εκκαθαριστικά τους εξαιτίας της φορολόγησης του κ. Χατζηδάκη και της πρωτοβουλίας.

Θα πρέπει ο κ. Μητσοτάκης να μας πει αν είναι μύθος και η νέα αύξηση στον καφέ. Είχαμε αύξηση στις αρχές του έτους, τώρα έχουμε καινούργια αύξηση. Δεν παρακολούθησα τα social media του Πρωθυπουργού για να δω αν έκανε μια καινούργια ανάρτηση για τη νέα αύξηση που έφερε ο ίδιος και η Κυβέρνησή του αντίστοιχη με αυτήν που έπινε τον εσπρέσο του σε καφετέρια του Κολωνακίου, αν δεν κάνω λάθος, το 2017 ή το 2018. Θα τα παρακολουθήσω, εκτός αν τα έχει δει ο κ. Πλεύρης ως Κοινοβουλευτικός και εν συνεχεία μας καταθέσει στα Πρακτικά την ανάρτηση που παραλείψαμε να δούμε.

Το μόνο βέβαιο είναι ότι δεν είναι μύθος, καθώς προκύπτει από επίσημες έρευνες οικονομικών ινστιτούτων ότι η χώρα μας πλέον έχει το χαμηλότερο ημερομίσθιο στην Ευρωπαϊκή Ένωση, το χαμηλότερο μεροκάματο.

Κυρίες και κύριοι της Νέας Δημοκρατίας, καταφέρατε να ξεπεράσετε τη Βουλγαρία και σε αυτόν τον τομέα!

Παρατηρείται επίσης το εξής τρομερό. Δεν θα το χαρακτήριζε κάποιος «τρομερό», αν παρακολουθούσε όλη την πορεία της Κυβέρνησης και τη νομοθέτησή της στα θέματα τα εργασιακά, αλλά αποτυπώνεται πλέον και σε αριθμούς.

Μετά το ξέσπασμα της πανδημίας, είχαμε μια αύξηση του μέσου χρόνου εργασίας στην Ευρωπαϊκή Ένωση κατά 3%. Στη χώρα μας η αύξηση ήταν τριπλάσια, έφτασε το 9%. Και δεν μπορούμε από αυτά τα νούμερα να βγάζουμε εκτός τη σκληρή πραγματικότητα και το αποτέλεσμα των νομοθετημάτων του κ. Μητσοτάκη.

Η σκληρή πραγματικότητα είναι η τεράστια αύξηση στα εργατικά ατυχήματα, η τεράστια αύξηση στα θανατηφόρα εργατικά ατυχήματα, ο θάνατος του πυροσβέστη πριν από κάποιες μέρες εξαιτίας της υπερεργασίας. Αυτή δυστυχώς είναι η πραγματικότητα που βιώνουν σήμερα οι Έλληνες πολίτες.

Όταν επισκέφθηκε τη Θεσσαλία, τον συνόδευε για την προστασία του ολόκληρη η δύναμη της Αστυνομίας στη Θεσσαλία, τη Στερεά Ελλάδα και τα περίχωρα, γιατί ο λαοπρόβλητος ηγέτης ήθελε όλη αυτή την παρουσία της Αστυνομίας.

Δεν μπορώ να το αντιληφθώ. Δεν ήθελε να του σφίξουν το χέρι οι πλημμυροπαθείς για το ότι αποκατέστησε τόσο γρήγορα τα προβλήματα που δημιουργήθηκαν από την περσινή κακοκαιρία; Δεν μπορώ να το αντιληφθώ γιατί έπρεπε να απασχοληθεί τέτοιος μεγάλος αριθμός αστυνομικών για να προστατεύσουν τον Έλληνα Πρωθυπουργό από τις επευφημίες των πολιτών της Θεσσαλίας.

Μια και ήταν στη Θεσσαλία, δεν μπορούμε να παραλείψουμε αυτά που περνάει ο πρωτογενής τομέας τα τελευταία χρόνια, οι αγρότες, οι κτηνοτρόφοι, καθώς για πρώτη φορά στην Ευρωπαϊκή Ένωση ο Οργανισμός Πληρωμών -αναφέρομαι στον ΟΠΕΚΕΠΕ- βρίσκεται υπό εποπτεία. Σε καμμία χώρα της Ευρωπαϊκής Ένωσης όλα αυτά τα χρόνια δεν έχει συμβεί κάτι αντίστοιχο. Προφανώς, είναι η σύγκλιση με την Ευρωπαϊκή Ένωση που θα επιτύγχανε ο κ. Μητσοτάκης. Την πέτυχε με το να είμαστε ο αποδιοπομπαίος τράγος και σε αυτόν τον τομέα.

Έχουν προηγηθεί σειρά τομέων, η εξαήμερη εργασία, οι υποκλοπές. Αλλά φροντίσατε και σε αυτόν τον τομέα, στον πρωτογενή τομέα, να κατέχουμε τα πρωτεία και για πρώτη φορά ο ΟΠΕΚΕΠΕ να ελέγχεται για τις παράνομες πληρωμές που είχαν γίνει το 2020, το 2021 και το 2022. Ω του θαύματος, για πρώτη φορά παράνομες πληρωμές έγιναν επί της Κυβέρνησης της Νέας Δημοκρατίας!

Βεβαίως, σχετικά με το θέμα των μύθων της ακρίβειας, αν ο κ. Μητσοτάκης συναναστρέφεται μόνο με τους τραπεζίτες ή μόνο με τους Υπουργούς, μπορώ να αντιληφθώ γιατί προέβη σε αυτόν τον χαρακτηρισμό. Γιατί πράγματι σ’ αυτές τις κατηγορίες η Κυβέρνηση έχει δράσει και βλέπουμε τα αποτελέσματα.

Ποια είναι αυτά; Νομοθέτησε η Νέα Δημοκρατία για αύξηση κατά 46% των αμοιβών των μισθών των εξωκοινοβουλευτικών Υπουργών. Είδαμε τις προηγούμενες ημέρες ότι είχαμε αύξηση στα κορυφαία τραπεζικά στελέχη. Ενώ οι αμοιβές τους κυμαίνονταν γύρω στις 300.000 ευρώ, πλέον θα αμείβονται με ένα έως ενάμιση εκατομμύρια ευρώ. Άρα αφού αυτός είναι ο κύκλος, αυτοί είναι οι άνθρωποι με τους οποίους συναναστρέφεται ο κ. Μητσοτάκης, μπορώ να αντιληφθώ τον χαρακτηρισμό για «μύθους της ακρίβειας».

Κλείνοντας, κύριε Υπουργέ, γνωρίζετε πολύ καλά τα θέματα τα οποία έχουν προκύψει με την κτηματογράφηση σε πολλές περιοχές της χώρας μας. Είναι ενδεικτικό το γεγονός ότι στις 30 Ιουνίου στη Φθιώτιδα, στην Ευρυτανία, έκλεισε το σύστημα υποβολής εκπρόθεσμων δηλώσεων για το ελληνικό Κτηματολόγιο, γεγονός το οποίο έχει προκαλέσει σειρά αντιδράσεων, όχι μόνο από τους κλάδους οι οποίοι ασχολούνται -μηχανικούς, δικηγόρους κ.λπ.,- με την επίλυση αυτών των ζητημάτων, αλλά και απ’ όλους τους δημάρχους της περιοχής, ακόμη και από στελέχη του κόμματός σας.

Είναι ένα ζήτημα στο οποίο είχατε αφήσει υπόνοιες για την παράταση μέχρι 30 Νοεμβρίου. Υπήρχαν δηλώσεις και του αρμόδιου Υπουργού. Γι’ αυτό και θεώρησαν όλοι οι εμπλεκόμενοι ότι θα δοθεί παράταση μέχρι τις 30 Νοεμβρίου. Και ξαφνικά στις 30 Ιουνίου σταμάτησε αυτή η διαδικασία.

Είναι κάτι το οποίο πρέπει να το δείτε και να το διορθώσετε, καθώς έχει να κάνει με την περιουσία των πολιτών και θα προχωρήσετε σε μια νέα επιβάρυνση εφ’ όσον δεν δοθεί παράταση και δεν προχωρήσουμε σε αυτές τις διαδικασίες τακτοποίησης.

Και μιας και δεν δίνετε παράταση, όπως απαντάτε σε ερωτήσεις και αναφορές που έχουμε καταθέσει, πείτε μας ενδεικτικά, αν μη τι άλλο, ποιο είναι το ποσοστό της κτηματογράφησης στη Φθιώτιδα και στην Ευρυτανία και είστε τόσο αδιάλλακτος στο να δοθεί αυτή η παράταση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Θα δώσω τώρα τον λόγο στον Κοινοβουλευτικό Εκπρόσωπο της Νέας Δημοκρατίας κ. Πλεύρη.

Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, κυρίες συνάδελφοι, μετά τις διακοπές του Αυγούστου και το άνοιγμα της Βουλής, θέλω να ευχηθώ καλή αρχή στις αλλαγές που έγιναν στην Κοινοβουλευτική Ομάδα του ΣΥΡΙΖΑ με τους νέους Κοινοβουλευτικούς Εκπροσώπους. Διαβάζω -φαντάζομαι ότι σε λίγη ώρα θα επιβεβαιωθεί κιόλας, καθώς ήδη έχει δοθεί στη δημοσιότητα και η επιστολή του νέου Προέδρου της Κοινοβουλευτικής σας Ομάδας, του κ. Παππά- ότι επανεντάσσεται στην Κοινοβουλευτική σας Ομάδα και ο κ. Πολάκης. Δεν ξέρω αν το διαβάσατε, αν έχετε ενημερωθεί. Περίμενα ότι εδώ πέρα ο Κοινοβουλευτικός Εκπρόσωπος του ΣΥΡΙΖΑ θα μας ενημέρωνε. Είναι η επιστολή η οποία έχει δοθεί, πράγμα το οποίο δείχνει με πλήρη σαφήνεια ότι ήταν πάντοτε προσχηματική η φερόμενη διαγραφή η οποία έγινε -μπορούμε να λέμε «φερόμενη διαγραφή»- και πώς ο κ. Κασσελάκης αυτή τη στιγμή ζυγίζοντας τα πράγματα μέσα στο εσωτερικό του ΣΥΡΙΖΑ και μετά τη δήλωση του κ. Πολάκη ότι θέλει εμμέσως πλην σαφώς να διεκδικήσει την ηγεσία, αυτομάτως μπαίνει στις ισορροπίες και τον επαναφέρει στην Κοινοβουλευτική Ομάδα.

Συνεπώς αποδέχεστε όλη τη συμπεριφορά του κ. Πολάκη που τον είχε οδηγήσει εκτός Κοινοβουλευτικής Ομάδας. Με βεβαιότητα τώρα μπορούμε να πούμε, λοιπόν, ότι μετά τη σηπτική δεξαμενή έχουμε και τον άνθρωπο ο οποίος μπορεί να βρεθεί σε αυτή τη σηπτική δεξαμενή στις Σπέτσες και πλέον ο ΣΥΡΙΖΑ αποκτά και πάλι το ύφος το οποίο του αρμόζει.

Εδώ πέρα ήρθαμε, ανοίγοντας η Βουλή, να συζητήσουμε για ένα μνημόνιο το οποίο περιμέναμε ότι επί της αρχής θα το στήριζαν όλα τα κόμματα και ειδικά τα κόμματα τα οποία αρέσκονται να λένε πολλές φορές για τις στενές σχέσεις που έχει η Ελλάδα με την Κύπρο. Μάλιστα, όπως ειπώθηκε κιόλας από κάποια κόμματα ότι η Κύπρος είναι Ελλάδα, θα έπρεπε οποιοδήποτε μνημόνιο έρχεται που έχει αναφορά στην Ελλάδα και την Κύπρο, χωρίς κανένα άλλο να ψηφίζεται, να στηρίζεται, γιατί ακριβώς αυτό το μνημόνιο δείχνει τη στενή σχέση του Ελληνισμού που υπάρχει Ελλάδος και Κύπρου.

Σε όλο αυτό το πλαίσιο, λοιπόν, είναι υποκριτικές οι τάσεις που ψάχνουν να βρουν μια γενικότερη κριτική που μπορεί να υπάρχει σε θέματα ηλεκτρονικής διακυβέρνησης και να μη στηρίζουν ένα μνημόνιο που το θέλουν και οι κυβερνήσεις και οι λαοί αυτών των δύο χωρών. Και οπωσδήποτε, επειδή έγινε μια ευρύτερη κουβέντα, η Ελλάδα διαχρονικά στηρίζει την Κύπρο, βρίσκεται δίπλα στην Κύπρο και θα βρεθεί δίπλα πάντοτε και όποτε χρειαστεί η Κύπρος. Βλέπετε και σε όλο αυτό το πλαίσιο και τις διασυνδέσεις που γίνονται τώρα και των στενών σχέσεων.

Και εδώ πέρα οφείλω να πω κάτι που συνδυάζεται με μια δραστηριότητα που έχει να κάνει με σειρές, με διαδικασίες πολιτισμού. Είναι πολύ σημαντικό και για τα δίκαια των Ελλήνων και των Κυπρίων ότι η σειρά «Famagusta», η οποία προβλήθηκε στο «MEGA», πλέον πηγαίνει στην πλατφόρμα του «NETFLIX», για να δει όλη η υφήλιος τα εγκλήματα της Τουρκίας, τα οποία, όπως πολύ σωστά είπε η ελληνική Κυβέρνηση, δεν παραγράφονται.

Δεν θα μπω τώρα στην ευρύτερη επικαιρότητα -προφανώς θα έχουμε τον χρόνο και στα επόμενα νομοσχέδια, φαντάζομαι ότι και μετά τη ΔΕΘ θα είναι πολύ μεγαλύτερη η κουβέντα-, αλλά αναγκαστικά δεν μπορώ να μη σχολιάσω κάποια από τα πράγματα τα οποία είπε ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

Κοιτάξτε, όποτε χρειάστηκε αυτή η ελληνική Κυβέρνηση να δείξει ότι υπεραμύνεται των εθνικών δικαίων, γιατί η εθνική μας κυριαρχία είναι αδιαπραγμάτευτη, το απέδειξε όχι απλά με λόγια, αλλά με πράξεις. Να θυμηθούμε στον Έβρο ότι ήμασταν εμείς που σταματήσαμε την αθρόα εισβολή που προσπάθησε να προκαλέσει ο Ερντογάν με λαθρομετανάστες και πρόσφυγες. Να θυμηθούμε σε όλο το πλαίσιο της διακυβέρνησής μας ότι «κόκκινες γραμμές» ουδέποτε κάμφθηκαν και πάντοτε στηρίζαμε την εθνική πολιτική σε όλα τα επίπεδα. Να φτάσουμε, όμως, τώρα στο σημείο να απολογηθούμε για το αν ο Πρωθυπουργός πηγαίνει σε ένα κοινωνικό γεγονός ή δεν πηγαίνει σε ένα κοινωνικό γεγονός -όπως είναι ο γάμος του Γιάννη, που είναι ένα τιμητικό γεγονός και ο ίδιος έχει υπερασπιστεί με τον ελληνισμό του την ελληνική ομάδα, την ελληνική σημαία παντού-, με συγχωρείτε, αλλά αυτό μας ξεπερνά.

Δεν γίνεται, επίσης, να μπούμε στη διαδικασία να αναφερθούμε σε μια από τις μεγαλύτερες επενδύσεις που έχει γίνει στον Ελληνισμό και σήμερα το αεροδρόμιο της Καλαμάτας, από εκατόν σαράντα διεθνείς πτήσεις, έχει χίλιες τετρακόσιες διεθνείς πτήσεις, επειδή μια οικογένεια κόντρα στη γραφειοκρατία που υπήρχε για πάρα πολλά έτη κατάφερε να κάνει μία από τις μεγαλύτερες επενδύσεις που υπάρχουν. Φαντάζομαι πως, από όποιο πρόσημο και να είμαστε, αυτό ακριβώς θέλουμε για την Ελλάδα.

Κλείνοντας, κύριε Πρόεδρε, κυρίες και κύριοι συνάδελφοι, θεωρώ ότι είναι σημαντικό ότι και το κόμμα της Αξιωματικής Αντιπολίτευσης αλλά και τα άλλα κόμματα στηρίζουν αυτό το μνημόνιο. Δεν πρέπει να μας εμποδίσουν επιμέρους διαφορές που μπορεί να υπάρξουν σε μια πολιτική. Οφείλω να πω ότι ο κ. Καραμέρος έθεσε μια σειρά από θέματα, αλλά μπήκε στη λογική στήριξης ενός τέτοιου νομοσχεδίου. Εδώ πέρα πρέπει να είναι ξεκάθαρο ότι οπουδήποτε υπάρχει μνημόνιο Ελλάδας - Κύπρου και ειδικά σε τέτοια θέματα θα πρέπει να το στηρίζουμε.

Καλωσόρισε ο Παύλος στον φυσικό του χώρο! Καλωσόρισε ο Πολάκης στον ΣΥΡΙΖΑ!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Πλεύρη.

Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας κ. Αλέξανδρος Καζαμίας -του ευχόμαστε και χρόνια πολλά, γιατί γιόρταζε προχθές- και θα κλείσουμε με τον Υπουργό στη συνέχεια, πριν πάμε στην ψηφοφορία.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε, και ευχαριστώ θερμά για τις ευχές σας για την ονομαστική μου γιορτή.

Σήμερα η Ολομέλεια συζητά ένα μνημόνιο ψηφιακής συνεργασίας με την Κύπρο. Αύριο θα συζητά ένα πρωτόκολλο περιβαλλοντικής συνεργασίας του ΟΗΕ και τη στιγμή που συζητάει η Βουλή γι’ αυτά τα ζητήματα, οι πολίτες βρίσκονται σε πραγματικά απελπισμένη κατάσταση, διότι δεν βλέπουν ότι οι θεσμοί του κράτους, η Βουλή συγκεκριμένα, ο πλέον δημοκρατικός θεσμός, απευθύνεται με άμεσο τρόπο στα καυτά ζητήματα που τους αφορούν.

Η Πλεύση Ελευθερίας χθες έθεσε, και μέσω δηλώσεων της Προέδρου μας και μέσω των όσων είχα την ευκαιρία να πω στην επιτροπή, μια σειρά από ζητήματα που είναι «τα μεγάλα θέματα» που πρέπει να απασχολούν την πολιτική συζήτηση στη χώρα μας και τη δημόσια συζήτηση. Αυτά τα θέματα στη συγκυρία αυτή αφορούν κατ’ αρχήν το ζήτημα των πυρκαγιών στην Αττική. Έχει κατατεθεί πρόταση από τον Πρόεδρο του ΠΑΣΟΚ να γίνει προ ημερησίας διατάξεως συζήτηση στη Βουλή για το ζήτημα των πυρκαγιών. Ήμουν χθες στη Διάσκεψη των Προέδρων, όπου μάθαμε πως τελικά η αρχική σκέψη να γίνει στη Βουλή η προ ημερησίας διατάξεως συζήτηση για την πυρκαγιά στην Αττική στις αρχές του Σεπτεμβρίου θα μετατεθεί κάποια στιγμή αργότερα. Αυτή είναι η στάση της Πλειοψηφίας και της Κυβέρνησης όσον αφορά τα καυτά ζητήματα.

Επίσης υπάρχει το ζήτημα της συγκάλυψης του σκανδάλου των υποκλοπών, το οποίο έλαβε χώρα με μία προσχηματική συνεδρίαση της Επιτροπής Θεσμών και Διαφάνειας πριν σταματήσουν οι εργασίες της Βουλής για το καλοκαίρι. Η Πλεύση Ελευθερίας ζητά να γίνει μια πραγματική διερεύνηση αυτού του σκανδάλου και να επανέλθει στην Επιτροπή Θεσμών και Διαφάνειας.

Υπάρχουν και άλλα πολύ σημαντικά ζητήματα τα οποία τώρα εμφανίζονται στην ατζέντα του Πρωθυπουργού εν όψει της Διεθνούς Έκθεσης Θεσσαλονίκης. Χθες ακούσαμε -και σήμερα ήταν πρώτη είδηση στα δελτία ειδήσεων- για την υποτιθέμενη γενναιόδωρη παροχή της Κυβέρνησης όσον αφορά στη μείωση του ύψους των διοδίων στον αυτοκινητόδρομο Μαλιακός - Κλειδί κατά περίπου 2,8 ευρώ, 3 ευρώ για ένα μέρος αυτού του αυτοκινητοδρόμου.

Επειδή ήμουν ειδικός αγορητής της Πλεύσης Ελευθερίας όταν συζητήσαμε το νομοσχέδιο με το οποίο σχετίζεται αυτή η απόφαση της Κυβέρνησης που ανακοίνωσε χθες ο Πρωθυπουργός στη Θεσσαλία, πρέπει να πω ότι ο αυτοκινητόδρομος Μαλιακός - Κλειδί είναι ένας από τους ακριβότερους στην Ευρώπη όσον αφορά την καταβολή διοδίων.

Πρόκειται για έναν αυτοκινητόδρομο διακοσίων τριάντα χιλιομέτρων και τα διόδια στο μήκος του αυτοκινητόδρομου είναι 16 ευρώ, δηλαδή είναι περίπου 1 ευρώ κάθε δεκατέσσερα χιλιόμετρα. Και πρόκειται για κεντρικό άξονα της χώρας. Είναι ο άξονας της χώρας που ενώνει τη βόρεια Ελλάδα με την υπόλοιπη χώρα. Έρχεται ο Πρωθυπουργός και ανακοινώνει ότι θα μειωθούν τρία ευρώ και, μάλιστα, με τίτλους στις ειδήσεις, οι οποίοι προφανώς είναι πολύ επηρεασμένοι από τον τρόπο με τον οποίο η Κυβέρνηση λανσάρει την είδηση ότι μειώνονται. Αυτά τα διόδια δεν μειώνονται σε μόνιμη βάση. Μειώνονται μόνο για δεκαπέντε μήνες. Και ο Πρωθυπουργός είπε ότι μειώνονται για δεκαπέντε μήνες, διότι, λέει, με την αναχρηματοδότηση του έργου το οποίο αποφάσισε το νομοσχέδιο που είχαμε τον περασμένο Ιούλιο, εξοικονομήθηκαν 16 εκατομμύρια ευρώ. Ο λαός ξέρει αριθμητική. Αν με 16 εκατομμύρια ευρώ εξοικονομούνται 3 ευρώ για δεκαπέντε μήνες αντιλαμβάνεστε τι τεράστια ποσά βγάζει η σύμπραξη που εκμεταλλεύεται αυτόν τον αυτοκινητόδρομο. Περίπου 100 εκατομμύρια τον χρόνο.

Όταν έγινε η συζήτηση εδώ, με τον κ. Σταϊκούρα, είχαμε προτείνει ότι πρέπει να μειωθούν πολύ πιο σημαντικά τα διόδια, και σε μόνιμη βάση. Είχαμε, επίσης, ζητήσει να υπάρχει συμβολή της ιδιωτικής σύμπραξης που εκμεταλλεύεται τον αυτοκινητόδρομο στη μείωση των διοδίων. Δεν πρέπει αυτό να γίνει με χρήματα του Έλληνα φορολογούμενου. Και το κράτος είχε τη δυνατότητα να το κάνει, διότι έπαιξε κρίσιμο ρόλο στο να μπορέσει η σύμπραξη αυτή να αποκτήσει δάνεια με πολύ χαμηλότερο επιτόκιο. Αυτό συζητούσαμε τον Ιούλιο. Και εξοικονόμησε τεράστια ποσά. Και δεν υπάρχει απαίτηση από αυτή τη σύμπραξη να συμμετέχει στη μείωση των διοδίων. Και βεβαίως τα διόδια παραμένουν ακόμη υψηλά και θα είναι πάλι 16 ευρώ, ίσως και περισσότερα, όταν το μέτρο αυτό εξανεμιστεί, στο τέλος του 2025. Διότι αυτή είναι η γενναιόδωρη παροχή που έκανε ο Πρωθυπουργός.

Επίσης, πρέπει να πω ότι πάει πολύ να ανακοινώνει ο κύριος Πρωθυπουργός μέτρα για την αποκατάσταση των πληγέντων στη Θεσσαλία, πέρυσι, και να τα παρουσιάζει ως παροχές εν όψει της Διεθνούς Έκθεσης Θεσσαλονίκης, οι οποίες χρήζουν ευχαριστιών από τους πολίτες προς την Κυβέρνηση και χειροκροτημάτων. Αυτά είναι πράγματα τα οποία έπρεπε να είχαν γίνει όλο τον περασμένο χρόνο. Υπάρχει μια τεράστια ολιγωρία στον τρόπο με τον οποίο η Κυβέρνηση αντιμετώπισε τις ζημιές από αυτές τις καταστροφές. Έχει τεράστιες ευθύνες. Και επιπλέον ανακοινώνει ποσά για έργα τα οποία είχαν αποτύχει παταγωδώς να συγκρατήσουν την καταστροφή από τις πλημμύρες που έγιναν το περασμένο καλοκαίρι. Πρόκειται για έργα τα οποία θα έπρεπε να λειτουργούσαν και βεβαίως δεν λειτούργησαν καθόλου και γι’ αυτό είχαμε τις καταστροφές. Δεν πρόκειται, δηλαδή, για μια γενναιοδωρία. Πρόκειται για υποχρέωση της Κυβέρνησης η οποία έρχεται με τεράστια καθυστέρηση.

Τέλος, πρέπει να πω ότι η Κυβέρνηση χθες αποδείχτηκε και στον εξωτερικό τομέα ότι βρίσκεται στη λάθος πλευρά της ιστορίας, ότι ασκεί μια τραγικά εσφαλμένη πολιτική όσον αφορά στο Μεσανατολικό. Στο Ισραήλ έγιναν τεράστιες διαδηλώσεις, γενική απεργία ενάντια στην κυβέρνηση Νετανιάχου από τους Ισραηλινούς πολίτες, διότι η Κυβέρνηση δεν μπόρεσε να σώσει τους ομήρους που κράτησε η Χαμάς μετά την επίθεση της 7ης Οκτωβρίου. Έχουμε εκεί μια γενοκτονία, η οποία έχει στοιχίσει τις ζωές σαράντα χιλιάδων και πλέον Παλαιστινίων, δεκαπέντε χιλιάδων παιδιών, περίπου ενενήντα χιλιάδων τραυματιών και, αντί αυτή η πολιτική να καταδικαστεί σθεναρά από την Κυβέρνηση, όπως θα έπρεπε, έχει υποστηριχθεί, πότε σιωπηλά, πότε πιο φανερά. Και βεβαίως η πολιτική αυτή δεν έφερε πίσω τους ομήρους στο Ισραήλ. Γι’ αυτό διαδήλωναν οι Ισραηλινοί πολίτες. Είστε εντελώς από το λάθος μέρος της ιστορίας.

Επίσης, ο τρόπος με τον οποίο χειρίζεστε τους θεσμούς, και τη Βουλή συγκεκριμένα, δείχνει ότι προσπαθείτε να αποσιωπήσετε τα μεγάλα ζητήματα και ενδιαφέρεστε μόνο για τα μικρά, για συμβάσεις οι οποίες έχουν μικρό πολιτικό αποτύπωμα. Πολλές από αυτές μπορεί να είναι ορθολογικές, όπως αυτή που συζητάμε σήμερα, αλλά δεν έχουν καμμία σχέση με τα προβλήματα που αντιμετωπίζει ο λαός.

Η Πλεύση Ελευθερίας θα συνεχίσει να θέτει τα μεγάλα ζητήματα, θα συνεχίσει να σας φέρνει προ των ευθυνών σας και θα χρησιμοποιήσει κάθε θεσμικό μέσο για να το κάνει αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Καζαμία.

Θα κλείσουμε τη συζήτηση με την ομιλία του Υπουργού Ψηφιακής Διακυβέρνησης.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Κύριε Πρόεδρε, κυρίες και κύριοι Βουλευτές, επανερχόμαστε σήμερα μετά την επιτροπή σε ένα θέμα το οποίο έχει πάρα πολύ ενδιαφέρον. Και το γεγονός ότι έρχεται για συζήτηση σήμερα, που ξανανοίγει η Βουλή μετά τις καλοκαιρινές διακοπές, δείχνει και το πόση βαρύτητα δίνουμε. Παρ’ όλα αυτά, οφείλω να απαντήσω σε κάποια πράγματα τα οποία ειπώθηκαν παράλληλα με τη συζήτηση του νομοσχεδίου -της σύμβασης, στην ουσία-, προκειμένου να μην αφήνουμε τα αναπάντητα πράγματα τα οποία δεν ισχύουν.

Ξεκινάω από τις αγαπημένες απαντήσεις που πάντα δίνω στον κ. Κόντη, ο οποίος μας είχε πει και στην επιτροπή και σήμερα ότι η τόση τεχνολογία γύρω του μάλλον τον φοβίζει και ότι τελικά δεν δίνει λύσεις. Ότι οι λύσεις σε όλους αυτούς τους ανθρώπους οι οποίοι νιώθουν πιεσμένοι από την τεχνολογία είναι να μην τη χρησιμοποιούν, να κλείσουν το κινητό τους. Νομίζουν ότι κάπως έτσι θα μπορέσουν να απαλλαγούν από αυτά τα οποία νιώθουν ότι δεν κατέχουν και τα οποία πιθανώς τους πηγαίνουν σε τρόπους ζωής με τους οποίους δεν συμφωνούν.

Για την Πλεύση Ελευθερίας και την κ. Καραγεωργόπουλου να πω, σε σχέση με το ποιος θα ελέγχει την τήρηση των όρων σε σχέση με τα προσωπικά δεδομένα, ότι εδώ δεν αλλάζουμε κάτι. Οι ανεξάρτητες αρχές ή όποιες αρχές υπάρχουν και στην Ελλάδα και στην Κύπρο θα ελέγχουν την όποια σύμβαση και τον τρόπο με τον οποίο υλοποιείται. Δεν αλλάζουμε κάτι σε αυτό. Σε σχέση με την ψηφιοποίηση όμως του Κτηματολογίου, τα νούμερα δεν είναι αυτά. Το Κτηματολόγιο χθες έφτασε τα 120 εκατομμύρια σελίδες. Περίπου στο 20% των σελίδων που πρέπει να ψηφιοποιήσει. Οπότε, τουλάχιστον στο κομμάτι εκείνο, η ψηφιοποίηση πάει καλά και πρέπει να πάει καλά, γιατί αποτελεί και ορόσημο του Ταμείου Ανάκαμψης, κάτι το οποίο θα πρέπει πραγματικά να τρέξουμε παραπάνω.

Για τον κ. Ρούντα, για το αν έχει αυτά ανάγκη η Κύπρος, να πω ότι περίπου το ίδιο ειπώθηκε και από τον κ. Βελόπουλο. Τι πρεμούρα μάς έχει πιάσει με την Κύπρο; Η Κύπρος είναι αυτή η οποία επιλέγει τους τομείς στους οποίους θέλει να συνεργαστούμε και προφανώς δεν υπάρχει καμμιά πρεμούρα παραπάνω από το ότι θέλουμε πραγματικά με ένα τέτοιο αδελφό κράτος να είμαστε μαζί, να πορευόμαστε μαζί και στα ψηφιακά, άρα η επιλογή των αναγκών δεν έγινε από εμάς, αλλά έγινε από την ίδια την κυπριακή κυβέρνηση.

Ο κ. Ηλιόπουλος είπε ότι η Κυβέρνηση είναι αλλού. Εγώ θα έλεγα στον κ. Ηλιόπουλο πως η Κυβέρνηση είναι παντού. Καταφέρνει να είναι και στη Φαρκαδόνα και στον Παλαμά και στους Σοφάδες και στη Μεταμόρφωση και στο Κιλελέρ και προσπαθεί από εκεί και όχι κρυβόμενη να δίνει λύσεις στα προβλήματα. Ως Θεσσαλός μπορώ να σας πω ότι προφανώς και υπήρχαν αντιρρήσεις ή αντιδράσεις σε πράγματα τα οποία δεν έγιναν με την ταχύτητα που έπρεπε να γίνουν, αλλά, επειδή ήμουν μέσα σε όλες αυτές τις συσκέψεις, αυτό το οποίο άκουσα από τους επαγγελματίες της περιοχής, από τους κτηνοτρόφους της περιοχής, είναι πως βρήκαμε ευήκοα ώτα. Θέλουν να επισπεύσουμε παραπάνω, να πάμε πιο γρήγορα τις όποιες αποζημιώσεις και προφανώς η Θεσσαλία δεν έχει δυστυχώς μόνο αυτά τα προβλήματα να λύσει. Είχε και την πανώλη, ειδικά για τους κτηνοτρόφους, η οποία ήρθε να δυσκολέψει ακόμα μια δύσκολη για τους συντοπίτες μου κατάσταση. Παρ’ όλα αυτά, ήμασταν εκεί και συνεχίζουμε να εργαζόμαστε προς την κατεύθυνση που σας έλεγα.

Για την Ελληνική Λύση και τον κ. Γραμμένο, για το ποιος θα κρατά τα δεδομένα και για πόσο καιρό, να πω ότι δεν κρατάμε δεδομένα. Δεν έχουμε ανταλλαγή δεδομένων και βάσεων αντιστοίχως. Τα δεδομένα είναι στο κινητό του κάθε πολίτη που ζητάει μια υπηρεσία. Εκεί μένουν, μέχρι να ολοκληρωθεί η διαδικασία την οποία είχε ζητήσει.

Για τον κ. Αχμέτ και τις ταχύτητες, θα συμφωνήσω ότι θα πρέπει να δουλέψουμε πολύ περισσότερο στο κομμάτι των υποδομών στη χώρα. Δεν είμαστε τελευταίοι γενικώς. Οφείλω να σας πω ακριβώς πώς έχει η κατάσταση. Στις κινητές τηλεφωνίες είμαστε στην τριακοστή τέταρτη θέση παγκοσμίως. Σκεφτείτε ότι περίπου δέκα-δεκαπέντε χώρες είναι χώρες όπως είναι το Κατάρ, το Κουβέιτ, το Μπαχρέιν, ο Μαυρίκιος, οι Μαλδίβες, η Δανία, μικρές χώρες οι οποίες έχουν και εύκολα δίκτυα κινητών επικοινωνιών. Θα πρέπει να θυμηθούμε και να σκεφτούμε ότι η Ελλάδα στην επικράτειά της έχει εκατοντάδες νησιά, ορεινές περιοχές στις οποίες ζουν οι άνθρωποι. Δεν είναι εύκολο να γράψεις έναν πολύ καλό μέσο όρο, αλλά είμαστε καλά στις κινητές τηλεφωνίες. Στις σταθερές επικοινωνίες θα συμφωνήσω ότι, όντως, θέλουμε πολύ περισσότερη δουλειά, γιατί θα φτάσει η οπτική ίνα παντού. Γι’ αυτό και τρέχουν τρία έργα, το Ultra-Fast Broadband, με τις εξελίξεις τις οποίες έχει το έργο. Και έρχονται δύο πολύ σημαντικά voucher 200 εκατομμυρίων ευρώ, το Gigabit Voucher και το Smart Readiness, ακριβώς για να βοηθήσουν, να ενισχύσουν την πρόσβαση των Ελλήνων η οποία ξεκίνησε το 2019 με 0% διείσδυση οπτικών ινών και σήμερα κοντεύουμε στο 40%. Μένει να πείσουμε και να πριμοδοτήσουμε τους πολίτες για να πάνε από τα ως 100mbps στα πάνω από 250mbps που είναι ο στόχος μας.

Προφανώς, αυτοί οι πόροι του 1,5 εκατομμυρίου ευρώ της Κύπρου και των 200.000 ευρώ της Ελλάδας δεν φτάνουν, αλλά είναι ένα πρώτο μνημόνιο για να δούμε ποιες πραγματικά είναι οι ανάγκες και από κει και πέρα να βρούμε έναν κοινό βηματισμό.

Για την ψηφιακή γραφειοκρατία θα συμφωνήσω ότι τα επόμενα βήματα θα πρέπει να είναι στην κατεύθυνση τού να καταργήσουμε πλέον επίπεδα γραφειοκρατίας. Το να μεταφέρεις τυφλά μια έγχαρτη διαδικασία σε μία ψηφιακή, δεν σημαίνει πως απλά σκανάρεις κάποια έγγραφα και τα κάνεις PDF. Για αυτό και, ήδη, ανακοινώσαμε την πρώτη μας πρωτοβουλία μαζί με την Ένωση των Ασφαλιστικών Εταιρειών, τη δυνατότητα δηλαδή μέσω του Wallet ο πολίτης να βλέπει τα δεδομένα, τα οποία απαιτούνται για να κάνει ένα καινούργιο ασφαλιστήριο συμβόλαιο αυτοκινήτου, να συμφωνεί ότι είναι αυτά τα δεδομένα του και άρα να μη στέλνει τίποτα, να προωθείται το συμβόλαιο χωρίς καμμία άλλη ανταλλαγή.

Για τις, δε, εγκαταστάσεις και το πού θα είναι οι εγκαταστάσεις των εφαρμογών που θα στηθούν, προφανώς, η κάθε χώρα θα χρησιμοποιήσει τις εγκαταστάσεις που έχει, δηλαδή τα data centers τα οποία έχει.

Σχετικά με τα όσα είπε ο κ. Καραμέρος, θα συμφωνήσω ότι πρέπει να δουλέψουμε και σε μεγαλύτερο βάθος. Αυτό γίνεται με τα προγράμματα EDIC, που είναι οι συμφωνίες –τα συμβόλαια ή οι κοινοπραξίες- με τρία ευρωπαϊκά κράτη και πάνω, υπάρχουν. Συμμετέχουμε ήδη σε τρεις τέτοιες κοινοπραξίες. Έχουν εγκριθεί το IMPACTS - EDIC, το οποίο έχει να κάνει με ψηφιακές υπηρεσίες, το EUROPEUM - EDIC, το οποίο έχει να κάνει με blockchain και χρήσεις τεχνολογιών blockchain, το ALT - EDIC για γλωσσικά μοντέλα και συμμετέχουμε ούτως ή άλλως στα περισσότερα με την Κύπρο. Ξεκινήσαμε με την Κύπρο μια κοινή πρωτοβουλία για ένα EDIC που έχει να κάνει με την κυβερνοασφάλεια, κάτι το οποίο θεωρούμε πάρα πολύ σημαντικό και το επόμενο διάστημα θα «τρέξει».

Για το θέμα του Βαρνάβα, το οποίο είχαμε συζητήσει και στην επιτροπή, να ξαναπώ ότι μέσω των προγραμμάτων τρίτης αλλά και της έκτακτης χρηματοδότησης των 11,5-12 εκατομμυρίων ευρώ που βγήκε πριν από λίγο καιρό από το Υπουργείο Εσωτερικών -στις 6 Αυγούστου- ειδικά με το πρόγραμμα «ΑΝΤΩΝΗΣ ΤΡΙΤΣΗΣ» έγιναν έντεκα χιλιάδες χιλιόμετρα νέων σωληνώσεων ύδρευσης για επαρκές και καθαρό νερό. Άρα το συγκεκριμένο ζήτημα στον Βαρνάβα δεν γνωρίζω από πού προήλθε, πάντως οι χρηματοδοτήσεις ήταν υπέρ του δέοντος αυξημένες: 720 εκατομμύρια μόνο από το πρόγραμμα «ΑΝΤΩΝΗΣ ΤΡΙΤΣΗΣ» και συνοδά προγράμματα.

Κλείνω, με το ζήτημα των παρατάσεων στο Κτηματολόγιο. Θα σας πω το εξής: Το Κτηματολόγιο είναι το μεγαλύτερο έργο πληροφορικής στην Ελλάδα, ένα έργο το οποίο πραγματικά ντροπιάζει τη χώρα με το να μην έχει ολοκληρωθεί όλα τα προηγούμενα χρόνια. Νομίζω πως είμαστε η τελευταία χώρα της Ευρώπης που δεν έχουμε Κτηματολόγιο. Όσο πιο πολλές παρατάσεις δίνουμε τόσο πιο πίσω θα πάει το έργο. Τι φέρνουμε, όμως, με το νομοσχέδιο του οποίου η διαβούλευση τελειώνει σήμερα ή αύριο; Προφανώς δεν θέλουμε κανένας να χάσει τις ιδιοκτησίες του. Παρ’ όλα αυτά, αν δεν κάνουμε οριστικές αναρτήσεις και άρα δεν τελειώνουμε ή δεν βαίνουμε προς ολοκλήρωση, στο Κτηματολόγιο δεν θα τελειώσουμε ποτέ. Ανεβάζουμε το Κτηματολόγιο, γίνεται «λειτουργούν» το Κτηματολόγιο -όπως λέμε- και συνεχίζουμε πλέον να δεχόμαστε αιτήσεις, έτσι ώστε να διορθώσουμε και τα όποια ζητήματα προκύπτουν.

Μάλιστα, αυτό το νομοσχέδιο που θα έρθει στη Βουλή το επόμενο διάστημα δίνει και πολύ πιο πρακτικές λύσεις για απλά ζητήματα, για γεωμετρικές μεταβολές, για μικρές διαφορές σε ακίνητα, σε οριζόντιες ιδιοκτησίες, και άλλα. Όλα αυτά, λοιπόν, έρχονται ακριβώς για να βοηθήσουν τους πολίτες να μη χάσουν τις ιδιοκτησίες τους.

Πάμε τώρα και στο πολύ σημαντικό, κατά την άποψή μου, νομοσχέδιο για το οποίο συζητάμε σήμερα, το οποίο προήλθε ακριβώς από την κοινή αντιμετώπιση και οπτική Ελλάδας και Κύπρου για την επόμενη μέρα, για το κοινό επόμενο ψηφιακό μας μέλλον, γιατί τα έθνη προφανώς έχουν τέτοια κοινά χαρακτηριστικά -παιδεία, θρησκεία, πολιτισμό, έθιμα, ήθη- αλλά και κοινή ματιά για το μέλλον, ψηφιακό ή και σε οποιοδήποτε άλλο επίπεδο. Δεν είναι τυχαίο, λοιπόν, το νομοσχέδιο που φέρνουμε τώρα. Είναι κάτι, το οποίο και η κυπριακή πλευρά το ζητάει μετ’ επιτάσεως, αλλά και εμείς θέλουμε να δούμε και να πάρουμε από την κυπριακή πλευρά πολύ σημαντικά βήματα και επιτεύγματα που έχουν κάνει.

Εμείς τι δίνουμε την ώρα αυτή στην Κύπρο; Δίνουμε τη δουλειά που κάναμε με το ψηφιακό μας πορτοφόλι και τις δεκάδες εφαρμογές που αυτό έχει. Η Κύπρος τι έχει κάνει καλύτερα από εμάς; Έχει προχωρήσει στην ψηφιακή ταυτότητα, στο eID. Άρα λέμε, ελάτε να μας βοηθήσετε να δούμε εσείς πώς το υλοποιήσατε και ερχόμαστε και εμείς να σας δώσουμε λύσεις από το ψηφιακό μας πορτοφόλι. Τόσο απλά.

Είναι τέσσερις οι πυλώνες. Θα τους αναφέρω επιγραμματικά: Υπηρεσίες Ψηφιακής Ταυτοποίησης, Ψηφιακά Έγγραφα -τώρα μπορούμε, δηλαδή, έγγραφα εκατέρωθεν να τα ελέγχουμε και να τα πιστοποιούμε- Κεντρικός Κόμβος Διαλειτουργικότητας και Υποστηρικτικές Οριζόντιες Υπηρεσίες.

Στο πλαίσιο των ανωτέρω κατευθύνσεων υλοποίησης, Ελλάδα και Κύπρος προτίθενται να συνεργαστούν -αυτό περιγράφεται στο μνημόνιο- στην ανάπτυξη των εφαρμογών και των ψηφιακών εργαλείων και υποδομών, όπως είναι ο Μηχανισμός Παραγωγής Ασφαλών Εγγράφων, δηλαδή Auto QR Code, για να σκανάρουμε ένα κυπριακό έγγραφο στην Ελλάδα τα συστήματα μιλάνε μεταξύ τους και αντιλαμβάνονται ότι το έγγραφο αυτό είναι πραγματικό. Η επαλήθευση εγκυρότητας των εγγράφων με τον παραπάνω τρόπο, η ανάκληση εγγράφων -αν δηλαδή ένα έγγραφο ανακληθεί για κάποιο λόγο από μια υπηρεσία, αυτό να γίνεται δυναμικά και να μπορεί πλέον αυτό το έγγραφο να φαίνεται ως άκυρο όταν κάποιος το ελέγξει, το μητρώο επικοινωνίας των πολιτών -που είναι πολύ σημαντικό για να μπορεί το ελληνικό δημόσιο και η Κυπριακή Δημοκρατία να ξέρουν και να μπορούν να στέλνουν στους πολίτες μηνύματα για την εξέλιξη των υποθέσεων που έχουν- Διασύνδεση μέσω APΙs –οι APIs είναι ψηφιακές πληροφοριακές εντολές για να μπορούν να μιλάνε τα συστήματα- και αποδεκτή εισερχόμενη προς υπογραφή πληροφορία, δηλαδή το να μπορούμε σε PDF να βάζουμε τις ψηφιακές υπογραφές εκατέρωθεν. Στην ουσία, λοιπόν, δημιουργούμε επικοινωνία εφαρμογών.

Αυτά είναι τα δεδομένα τα οποία πάμε να αλλάξουμε και όχι τίποτε παραπάνω, τίποτα περίεργο ή ύποπτο, καθώς και η λειτουργία υπηρεσίας επαλήθευσης των εγγράφων.

Παράλληλα, στο μνημόνιο προβλέπεται η συνεργασία για τον μηχανισμό ηλεκτρονικής υπογραφής και ηλεκτρονικής ταυτότητας –το EID- τηρουμένων πάντα των διατάξεων και των κανονισμών της Ευρωπαϊκής Ένωσης. Για ποιον λόγο το λέω αυτό; Δεν πάμε να στήσουμε κάτι το οποίο θα είναι προσωρινό και όταν αύριο - μεθαύριο η Ευρώπη προχωρήσει στα κοινά ευρωπαϊκά έγγραφα, στα κοινά ταυτοποιητικά έγγραφα θα ξαναστήσουμε κάτι από την αρχή. Τουναντίον, είναι τόσο σημαντικό γιατί είναι η πρώτη φορά που δύο ευρωπαϊκά κράτη έρχονται να αναλάβουν από κοινού τέτοιες πρωτοβουλίες.

Οι συμμετέχοντες, όντως, προτίθενται να συμπεριλάβουν ένα χρηματικό αντίτιμο, είναι αυτά τα ποσά τα οποία νωρίτερα ανέφερα και αφορούν στο σύνολο της συμφωνίας, 200.000 ευρώ από την ελληνική πλευρά και ενάμισι εκατομμύριο από την κυπριακή πλευρά. Γιατί είναι διαφορετικά τα νούμερα αυτά; Γιατί και αυτό ειπώθηκε. Διότι είναι περισσότερες την ώρα αυτή οι ανάγκες της κυπριακής πλευράς, σε σχέση με την ελληνική.

Κλείνοντας, κατόπιν όλων αυτών, οφείλω να πω ότι πραγματικά θεωρώ πάρα πολύ σημαντική τη σημερινή κύρωση της συμφωνίας ανάμεσα στην Ελλάδα και την Κύπρο, όχι μόνο για το κοινό ψηφιακό αποτύπωμα στις δύο χώρες, αλλά και γιατί πλέον αποκτούμε, σε καθημερινή βάση, κοινές διαδικασίες, κοινή οπτική στην ψηφιακή εποχή και κοινή αντιμετώπιση προβλημάτων, αλλά και προκλήσεων που υπάρχουν στον ψηφιακό μας κόσμο. Και η παρούσα συμφωνία αποτελεί, κατά την άποψή μου, πιλότο -αυτό ακριβώς το οποίο νωρίτερα ειπώθηκε- προκειμένου να δούμε πώς δύο κράτη μπορούν να ξεπεράσουν τέτοιες δυσκολίες -ψηφιακές και άλλες- και να δουλέψουν σε ένα κοινό ψηφιακό υπόβαθρο. Δυο κράτη, αλλά ένα έθνος και μια κοινή ψηφιακή πορεία.

Ευχαριστώ πάρα πολύ και την κυπριακή πλευρά και τον ομόλογό μου τον Νικόδημο Δαμιανού για όλη την προσπάθεια που και εκείνοι κατέβαλαν αυτό το διάστημα.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κύριε Υπουργέ.

Πριν πάμε στην ψηφοφορία, θα ήθελα να κάνω κάποιες ανακοινώσεις:

Η Βουλευτής της Νέας Δημοκρατίας, η κ. Αγγελική Δεληκάρη, ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία», κ. Νίκος Παππάς, με την από 3 Σεπτεμβρίου 2024 επιστολή του προς τον Πρόεδρο της Βουλής, μας γνωστοποιεί την επανένταξη του Βουλευτή Χανίων, Παύλου Πολάκη στην Κοινοβουλευτική Ομάδα «ΣΥΡΙΖΑ - Προοδευτική Συμμαχία».

(Η προαναφερθείσα επιστολή καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 113)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης. «Κύρωση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού».

Προχωρούμε στην ψήφιση επί της αρχής, των άρθρων και του συνόλου.

Η ψήφιση περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Συνεργασίας μεταξύ του Υπ. Ψηφ. Διακυβέρνησης της Ελλην. Δημοκρατίας και του Υφυπ. Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Ακροτελεύτιο Άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Ψηφιακής Διακυβέρνησης: «Κύρωση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού» έγινε δεκτό κατά πλειοψηφία ενιαία επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου σελ. 118.α.)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.53΄ λύεται η συνεδρίαση για αύριο, ημέρα Τετάρτη 4 Σεπτεμβρίου 2024 και ώρα 9.00΄με αντικείμενο εργασιών του Σώματος: α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση του Πρωτοκόλλου για τη στρατηγική περιβαλλοντική εκτίμηση στη Σύμβαση της Οικονομικής Επιτροπής των Ηνωμένων Εθνών για την Ευρώπη "για την εκτίμηση των περιβαλλοντικών επιπτώσεων σε διασυνοριακό πλαίσιο", που κυρώθηκε με τον ν. 2540/1997», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**